text:
လွင်ႈဢၼ်ၵူၼ်းလူင်ၼႂ်းတႆး ႁဵတ်းၵၢၼ်ငမ်းယဵၼ်ယူႇၼႆႉ ဢမ်ႇၸႂ်ႈႁၵ်းလင်ၵွင်လင်တေႃႇၸိူဝ်ႉၶိူဝ်း၊ ပဵၼ်ၵၢၼ်ႁဵတ်းႁႂ်ႈၸိူဝ်ႉၶိူဝ်းတူဝ်ၵဝ်ႇ လႄႈလေႃးၵ ၶိုၼ်ႈယႂ်ႇမႂ်ႇသုင်။ ႁဵတ်းလွင်ႈငမ်းယဵၼ် ဢဝ်ၸႂ်ပႅင်းၸင်းၵၼ် ႁဵတ်းဢမ်ႇလႆႈ။ လွင်ႈၼႆႉ ၽူႈၵွၼ်းလုမ်း PI ၸဝ်ႈၶိုၼ်းသႂ်၊ ဢၼ်ႁဵတ်းၵၢၼ်ၵမ်ႉထႅမ် လွင်ႈငမ်းယဵၼ် ၼႂ်းမိူင်း လၢတ်ႈၼႄတၢင်းႁၼ်ထိုင် ဢၼ်ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်ဝႆႉၼင်ႇၼႆ ။
(တွၼ်ႈ 6 ၊ သိုပ်ႇမႃးတွၼ်ႈ 5)
ထၢမ်-ၵဵဝ်ႇၵပ်းလွင်ႈၵၢၼ်မိူင်းၼႆႉ ဢၼ်ၵူၼ်းမိူင်းထုၵ်ႇလီႁူႉ မီးၸိူင်ႉႁိုဝ်ၽွင်ႈၶႃႈ ?။
တွပ်ႇ-(1)မိူဝ်ႈလဵဝ်ၼႆႉ မၼ်းတိုၼ်းဢမ်ႇတွပ်ႇထဵင်လႆႈဝႃႈ ၽႂ်ယိုဝ်းၵၼ်ၵေႃႈယဝ်ႉ ဢၼ်တုမ်ႉတိူဝ်ႉၼႆႉပဵၼ်ၵူၼ်းမိူင်းႁဝ်းၵူၺ်း။ ၵူၼ်းမိူင်းႁဝ်းၼႆႉ ပိူၼ်ႈယိုဝ်းၵၼ်တီႈၼႂ်းမိူင်းတႆး၊ ပိူၼ်ႈဢွၼ်ၵၼ်ပၢႆႈလူင်းထိုင်ဝဵင်းလိူဝ်ႇ (မၼ်းတလေး)ၼႆ မၼ်းလီၶေႃးၶူမ် ႁဝ်းဝႃႈၸိူင်ႉၼႆ။ ၵူၺ်းၵႃႈ လွင်ႈၸိူဝ်းၼႆႉ ႁဝ်းၶႂ်ႈလၢတ်ႈဝႃႈ ၵဵဝ်ႇၵပ်းလူၺ်ႈလွင်ႈငမ်းယဵၼ်ၼႆႉ ဢဝ်ၸႂ်လိူတ်ႇမႆႈသေႁဵတ်း တိုၼ်းဢမ်ႇလႆႈလႃးလႃး။ မၼ်းတေလႆႈပဵၼ်ၸႂ်ဢၼ်ငမ်းယဵၼ်၊ ပဵၼ်ၵူၼ်းမီးၸႂ်ယႂ်ႇၸႂ်ယဵၼ်သေႁဵတ်း ။
ႁဵတ်းၵၢၼ်ငမ်းယဵၼ်ၼႆႉ ဢဝ်လွင်ႈပႅင်းၸင်းၵၼ်သေႁဵတ်း တိုၼ်းဢမ်ႇလႆႈ၊ တိုၼ်းလူဝ်ႇလႆႈပဵၼ်လွင်ႈမိုတ်ႈၵိုဝ်းၸမ်ၸႂ်ၵၼ်၊ လွင်ႈႁၵ်ႉပႅင်းၵၼ်သေႁဵတ်း။ ဢၼ်ၼႆႉမၼ်းပဵၼ်မၢႆမီႈၶွင်လေႃးၵ ၼႆၵေႃႈဝႃႈလႆႈ၊ ၵွပ်ႈပိူဝ်ႈဝႃႈလွင်ႈၸင်းၵၼ်ၼႆႉ ဢဝ်လွင်ႈၸင်းၵၼ်ၵႂႃႇယႃႉဢမ်ႇလႆႈ၊ လွင်ႈၸင်းၵၼ်ၼႆႉ ဢဝ်လွင်ႈႁၵ်ႉၵၼ်ၼၼ်ႉၵူၺ်း ၵႂႃႇယႃႉတေလႆႈ။ ဢၼ်ၼႆႉမၼ်းပဵၼ်မၢႆမီႈၶွင်လေႃးၵ ။
ယွၼ်ႉပိူဝ်ႈၼၼ်လႄႈ ၵူၼ်းႁဵတ်းၵၢၼ်ငမ်းယဵၼ်ၸိူဝ်းၼႆႉ ဢမ်ႇဝႃႈၾၢႆႇလႂ်၊ ၾၢႆႇမၢၼ်ႈ ၾၢႆႇတႆး ၾၢႆႇၵူႈၸၢဝ်းၶိူဝ်း ႁူႉတေလႆႈမီးလွင်ႈမိုတ်ႈၵိုဝ်းၸမ်ၸႂ်ၵၼ်သေႁဵတ်း။ ၵူၼ်းၸိူဝ်းဢၼ်ႁဵတ်းယူႇၼႆႉ ဢမ်ႇတၢပ်ႈၵႂႃႇၶဝ်ႈၸႂ်ၽိတ်းသင်ဝႃႈ ၵူၼ်းၵေႃႉၼႆႉ မၼ်းတေႁၵ်းလင်ႁဝ်းႁႃႉ၊ မၼ်းတေၵွင်လင်ပႅတ်ႈၸိူဝ်ႉၶိူဝ်းႁဝ်းႁႃႉ၊ ဢမ်ႇတၢပ်ႈမႆႈၸႂ် ။
(2)ယွၼ်ႉပိူဝ်ႈဝႃႈ ၵူၼ်းၵမ်ႈၼမ်ၼႂ်းမိူင်းတႆးၵေႃႈ ပဵၼ်ပုတ်ႉထၽႃႇသႃႇၵူၺ်း၊ ပုတ်ႉထၽႃႇသႃႇဢၼ်ဝႃႈၼႆႉ ႁဝ်းႁၼ်ထိုင်ဝႃႈ မၼ်းတေလႆႈႁဵတ်းၵၢၼ် 3 ပိူင်- 1.တေလႆႈႁဵတ်းႁႂ်ႈတူဝ်ၵဝ်ႇ ၶိုၼ်ႈယႂ်ႇမႂ်ႇသုင်။ 2.တေလႆႈႁဵတ်းႁႂ်ႈၸိူဝ်ႉၶိူဝ်းႁဝ်းၶိုၼ်ႈယႂ်ႇမႂ်ႇသုင်။ 3.တေလႆႈႁဵတ်းႁႂ်ႈလေႃးၵလူင်ၶိုၼ်ႈယႂ်ႇမႂ်ႇသုင်။ လေႃးၵလူင်ဢၼ်ဝႃႈၼႆႉ ႁိမ်းႁွမ်းၸိူဝ်ႉၶိူဝ်းႁဝ်းတင်းသဵင်ႈၼၼ်ႉ ႁႂ်ႈၶိုၼ်ႈယႂ်ႇမႂ်ႇသုင်။ ႁဝ်းလူဝ်ႇႁဵတ်းႁႂ်ႈၸိူဝ်ႉၶိူဝ်းႁဝ်း ၶိုၼ်ႈယႂ်ႇမႂ်ႇသုင်ၼႆလႄႈ ၵႂႃႇတဵၵ်းၸိူဝ်ႉၶိူဝ်းပိူၼ်ႈၵေႃႈ ဢမ်ႇလႆႈႁဵတ်း၊ ၶႂ်ႈႁႂ်ႈၸိူဝ်ႉၶိူဝ်းပိူၼ်ႈၶိုၼ်ႈယႂ်ႇမႂ်ႇသုင်ၼႆလႄႈ မႃးတဵၵ်းၶိုၼ်းၸိူဝ်ႉၶိူဝ်းႁဝ်းၵေႃႈ ဢမ်ႇလႆႈႁဵတ်း။ ပေႃးဝႃႈႁဝ်းလဵပ်ႈႁဵၼ်းတူၺ်း ၵႂၢမ်းသင်ႇသွၼ်ၶွင်ပုတ်ႉထၸဝ်ႈ ႁၼ်ၸိူင်ႉၼႆ ။
ယွၼ်ႉပိူဝ်ႈၼၼ်လႄႈ ပေႃးဝႃႈၽူႈဢွၼ်ႁူဝ်တၢင်ႇတီႈတႄႉ ၵွပ်ႈပိူဝ်ႈႁဝ်းၵေႃႈဢမ်ႇႁူႉၸၵ်းၶဝ်လႄႈ ပႆႇၸၢင်ႈဝႃႈ။ ၼႂ်းၵူၼ်းလူင်တႆးႁဝ်းၸိူဝ်းဢၼ်ဢွၼ်ႁူဝ်သေလႄႈ ႁဵတ်းၵၢၼ်လွင်ႈငမ်းယဵၼ်ယူႇၼႆႉ တိုၼ်းဝႃႈတေဢမ်ႇမီးၸႂ်ဝႃႈ ႁဝ်းတေၵႂႃႇဝၢင်းၶိူင်ႈပၼ်ပိူၼ်ႈ၊ ႁဝ်းတေၵႂႃႇႁူမ်ႈၵၼ်တင်းၽူႈၶဵၼ်သေ မႃးၶီႇၼဵၵ်းတဵၵ်းတဵင်ၵူၼ်းၸိူဝ်ႉၶိူဝ်းႁဝ်း၊ ႁဝ်းတိုၼ်းဢမ်ႇမီး၊ ႁဝ်းၶႂ်ႈလၢတ်ႈၸိူင်ႉၼႆ။ လွင်ႈၼႆႉ ပႆႇၼႄလႆႈလၵ်းထၢၼ်ၵေႃႈ မိူဝ်းၼႃႈမႃးတႄႉ တေႁၼ်မႃးၵူၺ်း ။
(3)ပေႃးဝႃႈႁဝ်းႁဵတ်းၵၢၼ်လွင်ႈၸိူဝ်းၼႆႉ မၼ်းယူႇတီႈလွင်ႈမိုတ်ႈၵိုဝ်းၵၼ်သေ ဢုပ်ႇဢူဝ်း မၼ်းၸင်ႇၸဵဝ်းဢွင်ႇၼႆၵေႃႈ သူၸဝ်ႈၵေႃႈတေလႆႈၵႆႉႁၼ် လွင်ႈၵူၼ်းလူင်ႁဝ်းၸိူဝ်ႉၼႆႉႁဵတ်းၵေႃႉၵၼ်တင်းၵူႈၾၢႆႇၾၢႆႇ၊ ဢမ်ႇၸႂ်ႈႁဵတ်းၵေႃႉၵၼ်တင်း ၾၢႆႇမၢၼ်ႈၵူၺ်း၊ တင်းႁဝ်းၼင်ႇၵၼ်ၵေႃႈ ႁဝ်းလူဝ်ႇႁဵတ်းၵေႃႉၵၼ်။ ပေႃးဝႃႈလီၵၼ်တင်းမၢၼ်ႈယူႇ တင်းႁဝ်းၼင်ႇၵၼ်သမ်ႉဢမ်ႇလီၵၼ် ပႆႇပွင်ႇၵၼ်ၼႆၵေႃႈ မၼ်းပႆႇၸႂ်ႈပိူင်မၼ်း။ ယွၼ်ႉပိူဝ်ႈၼၼ်လႄႈ တင်းသွင်ဢၼ်ၼႆႉ တေလႆႈႁဵတ်းမိူဝ်ႈလဵဝ်ၵၼ်၊ တင်းၾၢႆႇမၢၼ်ႈၵေႃႈ ႁႂ်ႈမီးလွင်ႈမိုတ်ႈၵိုဝ်းၸမ်ၸႂ်၊ တင်းၾၢႆႇတႆးႁဝ်းၼႆၵေႃႈ ၵူႈတီႈၵူႈလႅၼ် ႁႂ်ႈမီးလွင်ႈမိုတ်ႈၵိုဝ်းၸမ်ၸႂ် ပွင်ႇၸႂ် လူင်ႉလႅင်းၵၼ်၊ ပေႃးၸိူင်ႉၼၼ်တႄႉ ၼႃႈၵၢၼ်ႁဝ်းၼႆႉတေဢွင်ႇမၢၼ်ပဵၼ်ၵၢၼ်ယူႇ ၶႂ်ႈလၢတ်ႈၸိူင်ႉၼႆ ။
(ၶႅၼ်းတေႃႈပႂ်ႉသိုပ်ႇဢၢၼ်း ၵႂၢမ်းၾၢၵ်ႇထိုင်ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 70 ပီတွၼ်ႈၼႃႈ)


c: text/html

text:
ၵႂၢမ်းၵူၼ်းထဝ်ႈပူႇမွၼ်ၼၢႆးယႃႈလၢတ်ႈမႃးဝႆႉ ပဵၼ်ဢၼ်ယၢမ်ႈယိၼ်းတွင်းၵိုမ်းသႂ်ႇၸႂ် ၵႆႉၵႆႉဢဝ်လၢတ်ႈၵၼ်ယူႇဝႃႈ “တေၶီႈၸင်ႇႁႃႁူးလွင်ႈ” လိူဝ်ၼၼ်ႉယင်းမီးဢၼ်တၢမ်ထွႆႈၵႂၢမ်းၼႆႉမႃးဝႃႈ “မိူဝ်ႈဝႃးဢမ်ႇႁဵတ်းဝႆႉမိူဝ်ႈၼႆႉၸင်ႇပဵၼ်ၼႆ” ၸိူဝ်းၼႆႉ ႁူမ်ႈဝႃႈႁဝ်းၵႆႉၵႆႉဢဝ်တၵ်ႉၵၼ်ယူႇၵေႃႈ လႅပ်ႈႁၢင်ႈဢမ်ႇပေႃးဢဝ်သႂ်ႇၸႂ် ဢမ်ႇပေႃးဝႆႉၼၵ်းၵၼ်ၵႃႈႁိုဝ်။
ထွႆႈၵႂၢမ်းၶေႃႈၼႆႉ တၢင်းၼႃႈၵၢၼ်တႃငၢၼ်းၵေႃႈလီ ၵဵဝ်ႇလွင်ႈၵၢၼ်ၼႃႈႁိူၼ်းတႃယေးၵေႃႈလီ ၵၢၼ်ဝၢၼ်ႈၵၢၼ်ၶူင်ႇ ၵၢၼ်ဝၢၼ်ႈၵၢၼ်မိူင်းၸိူဝ်းၼႆႉ ဢၼ်ႁဝ်းတူၵ်းလိုၼ်းပိူၼ်ႈ ဢမ်ႇၶိုတ်းဢမ်ႇတၼ်းပိူၼ်ႈ တူၵ်းလႃႈတူၵ်းလင်ပိူၼ်ႈ ၸိူဝ်းၼၼ်ႉ ထွႆႈၵႂၢမ်းၶေႃႈၼႆႉ တိူဝ်ႉယမ်မႅၼ်ႈဢွပ်းၵမ်းသိုဝ်ႈယဝ်ႉ။
တူဝ်ႇယၢင်ႇမိူၼ်ၼင်ႇၵၢၼ်လိူၵ်ႈတင်ႈသွမ်ႈ မိူဝ်ႈဝၼ်းတီႈ 1/4/2017 တီႈၵဵင်းတုင်ၼၼ်ႉ ၸဵမ်မိူဝ်ႈပႆႇထိုင် ပႆႇၸမ် ႁဝ်းဢမ်ႇႁဵတ်းသင်ဝႆႉ။ ၽိူဝ်ႇၶၢဝ်းယၢမ်းၸမ်မႃးၸင်ႇမႃးဝူၼ်ႉ ၸင်ႇမႃးတိုၼ်ႇတူဝ် ၸင်ႇမႃးႁၢင်ႈႁႅၼ်းဢဝ်ၸူဝ်ႈၵႃႈ ၽႅပ်ႉတႃၵူၺ်း သုတ်းတီႈႁဝ်းပေႃးႁူႉယူႇယဝ်ႉဝႃႈတေမီးပၢင်လိူၵ်ႈတင်ႈသွမ်ႈ။ ႁဝ်းဢမ်ႇႁၢင်ႈႁႅၼ်းဢမ်ႇ ႁဵတ်းႁႂ်ႈ ၵူၼ်း မိူင်းလႆႈမီးလွင်ႈၶဝ်ႈၸႂ်ပွင်ႇၸႂ်ပုၼ်ႈၸိူဝ်ႉၸၢတ်ႈဝၢၼ်ႈမိူင်းႁဝ်း။
ၾၢႆႇၼိုင်ႈၵေႃႈ ဢမ်ႇၸႂ်ႈလိူၵ်ႈဢဝ်ၽႂ်ၵေႃႈလႆႈမႃးပဵၼ်တူဝ်တႅၼ်းႁဝ်း မႃးႁဵတ်းၶုၼ်ႁဝ်း။ ဢၼ်ႁဝ်းလိူၵ်ႈတူဝ်တႅၼ်း ႁဝ်း မႃးပဵၼ်ပၢၵ်ႇပဵၼ်သဵင်ႁဝ်း မႃးၵႄႈလိတ်ႈပၼ် ပၼ်ႁႃ ပၢၵ်ႇတွင်ႉႁဝ်း သုၼ်ႇလႆႈႁဝ်း တိုဝ်ႉတၢင်းႁဝ်းၸိူဝ်းၼႆႉ လိူဝ်သေပႃႇတီႇတႆး လိူဝ်သေလၢတ်ႈၵႂၢမ်းပွင်ႇၵၼ် ဢမ်ႇမီးၽႂ်ၵူၼ်းၶိူဝ်းလႂ် တေၶဝ်ႈၸႂ်ပွင်ၸႂ်ႁဝ်း ဢမ်ႇမီးၽႂ် ၵူၼ်းၶိူဝ်းလႂ် တေမီးသၸ်းၸႃးတေႃႇႁဝ်း။
ၵွပ်ႈၼၼ် ၵၢၼ်လိူၵ်ႈတင်ႈၽူႈတႅၼ်းၼႆႉ ႁဝ်းတၵ်းတေလႆႈလိူၵ်ႈဢဝ်ၶိုၼ်းၵူၼ်းၶိူဝ်းႁဝ်း ပႃႇတီႇတႆးႁဝ်းၵူၺ်း ပဵၼ်တႆး ယူႇတင်းပိုၵ်း ယႃႇႁဵတ်းႁၢင်ႈၸႂ်လီၸႂ်ဝၢၼ်ၸႂ်ၵႂၢင်ႈၶႂၢင်ပူၼ်ႉတီႈသေ ဢွၵ်ႇမႃးတွပ်ႇၼၵ်ႉၶၢဝ်ႇၽူႈသိုဝ်ႇၶၢဝ်ႇၶဝ် မိူၼ် ဢၼ်လႆႈႁၼ်ပူၼ်ႉမႃးၼႆႉဝႃႈ “ႁဝ်းၶႃႈၵေႃႈ ဢမ်ႇၸၢင်ႈတဵၵ်းငႅၼ်ႉၽႂ်မႃးလိူၵ်ႈမိူၼ်ႁဝ်း ဢမ်ႇႁူႉၸွမ်းၸႂ်ၽႂ် တေၶႂ်ႈ လိူၵ်ႈၽႂ်” “ပဵၼ်လွင်ႈထၢင်ႇႁၢင်ႈသုၼ်ႇၽႂ်သုၼ်မၼ်း” ၼႆၼၼ်ႉထႅင်ႈလႃးလႃး (လီဝိူဝ်ႇၸၢၼ်ႈတႄႉတႄႉ)။
တႆးၵူႈၵေႃႉ တၵ်းတေလႆႈႁတ်းလၢတ်ႈ ႁတ်းပူၵ်းတိုၼ်ႇတိုၵ်းသူၼ်းၵၼ်လိူၵ်ႈတႆး ပႃႇတီႇတႆးၵူၺ်း။ ပေႃးၼၼ်ဢၼ်ႁဝ်းၶႂ်ႈလႆႈ ၼၼ်ႉၸင်ႇၸၢင်ႈလႆႈ။ ဢွၼ်တၢင်းႁဝ်းၶႂ်ႈလႆႈသင် “မိူင်းတႆးၵွၼ်းၶေႃ ၼႆပၼ်ႁႅင်းၵမ်ႉထႅမ် ၵၢၼ်လုၵ်ႉၾိုၼ်ႉမႃး ဢမ်ႇၸႂ်ႈႁိုဝ်။ မိူဝ်ႈတိုဝ်ႉတၢင်းၼၼ်ႉဢမ်ႇထိုင် သမ်ႉၶႂ်ႈလႆႈမိူင်းႁူမ်ႈတုမ်ဢၼ်ၸိုၼ်ႈၸၢင်ႇ ႁူဝ်ဝႃႇၽဵင်ႇပဵင်းၵၼ် ၼႆဢမ်ႇၸႂ်ႈႁိုဝ် ၽိူဝ်ႇမႃးလိူၵ်ႈတင်ႈသမ်ႉ လိူၵ်ႈဢဝ်တၢင်ႇပႃႇတီႇ ဢၼ်ဢမ်ႇၸႂ်ႈတႆး မႃးပဵၼ်တူဝ်တႅၼ်း ပေႃးၼၼ် တေႁဵတ်းႁိုဝ်ၸၢင်ႈလႆႈဢၼ်ႁဝ်းၶႂ်ႈလႆႈလႃႇ ၽူႈတႅၼ်းတႆး ၶုၼ်ၽွင်းငမ်းမိူင်းတႆး။ လိူၵ်ႈပႃႇတီႇၼၢင်းသုၵျီႇ ပႃႇတီႇ သၢင်ႇသီႈယဝ်ႉ ၼၢင်းသုၵျီႇပေႉ ။ ႁူမ်ႈဝႃႈၼႂ်းမိူင်းတႆး ႁူဝ်သိူဝ်လႆႈၼမ်ၵေႃႈ ၸွင်ႇၼၢင်းသုၵျီႇသမ်ႉၸႂ်လီၸႂ်ဝၢၼ်သေ ပၼ် ၶုၼ်ထုၼ်းဢူး ပႃႇတီႇႁူဝ်သိူဝ်(ဢၼ်လႆႈသဵင်ၵၼႅၼ်းၼႂ်းမိူင်းတႆးၼမ်) ပဵၼ်ၸွမ်ၽွင်းလူင်မိူင်းတႆး လႆႈၽွင်းငမ်း မိူင်းတႆးႁိုဝ် ယွၼ်ႉၼႆႉပိူၼ်ႈဝႃႈတႆးငိူဝ်ႈၼႆၼၼ်ႉ ၸွင်ႇသမ်ႉၵိုင်ႇလီၸႂ်လမ်ယူႇႁိုဝ်။
ဝၢႆးမီးပိူင်ငဝ်ႈပိုင်းမိူင်း 2008 မႃးၼႆႉ ယဝ်ႉတူဝ်ႈၵႂႃႇပၢင်လိူၵ်ႈတင်ႈပွၵ်ႈတီႈ 1 မိူဝ်ႈ 2010 ပႃႇတီႈသၢင်ႇသီႈ ပေႉ လိူၵ်ႈတင်ႈသေ ၽွင်းငမ်းဝၢၼ်ႈမိူင်းမႃး ထိုင်တေႃႇ ပီ 2015 လိူၵ်ႈတင်ႈထႅင်ႈၵေႃႈ ၼၢင်းသုၵျီႇ ပႃႇတီႇၼူၵ်ႉယုင်းပေႉ။ ပိၼ်ႇၵၼ် မၢၼ်ႈသိုၵ်းလႄႈ မၢၼ်ႈၻီႇမွၵ်ႇၶရေႊသီႊၼၼ်ႉၵူၺ်း။ တႆးလူး ယႃႇဝႃႈတေၵႂႃႇလူင်းလိူၵ်ႈၼႂ်းမိူင်းမၢၼ်ႈလႃႈ တေႃႈၼႂ်းမိူင်းတႆးၵူၺ်းၵေႃႈ ၵၼ်ႉၵုၵ်ႉၶီမုၵ်ႈၶဵဝ်ပေႃးယွႆႉသေ ပိူၼ်ႈယင်းမႃးၸိမ်ႁိမ်ဢဝ်သဵင် တီႈၼင်ႈၽူႈတႅၼ်း ၼႂ်းသၽႃးၵႂႃႇလႆႈ။ တႃႇတေပဵၼ် ၸွမ်ၸိုင်ႈလူင်မိူင်းႁူမ်ႈတုမ်ၼၼ်ႉ ၼွၼ်းဢမ်ႇၾၼ်လႃးလႃး။ တေႃႈၼင်ႇၸွမ်ၽွင်း လူင်မိူင်းတႆးၵူၺ်း ယင်းဢမ်ႇပဵၼ်လႆႈ။ ၵွပ်းသင်လႃႇၼႆ လုၵ်ႈဢွၼ်ႇဢူမ်မိုဝ်းၵေႃႈတွပ်ႇလႆႈငၢႆႈငၢႆႈၵူၺ်း “ၵွပ်ႈတႆး ဢမ်ႇလိူၵ်ႈပႃႇတီႇတႆး” ၼၼ်ႉယဝ်ႉ။
ၸိူင်ႉႁိုဝ်ၵေႃႈလီ ပေႃးပီ 2020 မႃးလူး တေပဵၼ်ႁိုဝ် ၵိုတ်းၶၢဝ်းတၢင်းထႅင်ႈ 3 ပီ (တေဝႃႈၵိုတ်းႁိုင်ၽႅဝ်ႁိုဝ်) တေႁၢင်ႈ ႁႅၼ်းၸိူင်ႉႁိုဝ် တႄႇလူင်းမိုဝ်းမိူဝ်ႈလႂ် တီႈလႂ် လွင်ႈလႂ် လူင်းႁဵတ်းသင်ပၼ်ၵူၼ်းမိူင်း တေႁဵတ်းႁိုဝ်ႁႂ်ႈၵူၼ်းမိူင်း ယုမ်ႇယမ်ၸႂ်ယႂ်ႇၸႂ်ၵႂ်ႈ ၶႂ်ႈလိူၵ်ႈၶႂ်ႈဢဝ်ႁဝ်းပဵၼ်ၽူႈတႅၼ်းၶဝ် ၶႂ်ႈဢဝ်ႁဵတ်းၶုၼ်ၶဝ်လၢႆးလႂ်ၸိူင်ႉႁိုဝ်။ ၵူၼ်းမိူင်းလူး ႁႄႈဝႃႈႁၵ်ႉၸိူဝ်ႉႁၵ်ႉၸၢတ်ႈ ႁၵ်ႉဝၢၼ်ႈႁၵ်ႉမိူင်း သမ်ႉၵႂႃႇလိူၵ်ႈဢဝ်ၵူၼ်းတၢင်ႇၶိူဝ်းမႃးပဵၼ်ၽူႈတႅၼ်း မႃးပဵၼ် ၶုၼ်ၵုမ်းၼမ်းႁူဝ် ႁၼ်ၶီႈလီလိူဝ်သႆႈ။ ပေႃးၸိူင်ႉၼႆ ပၢၵ်ႇၸၢတ်ႈၵေႃႈတႆးဢမ်ႇငွၵ်ႇႁူဝ်လႆႈ။
တင်ႈတႄႇပၢၼ်လုၵ်ႉၾိုၼ်ႉတေႃႇ 1996 – 2017 မႃးထိုင်ဝၼ်းၼႆႉ ၵူၼ်းမိူင်းတႆးထုၵ်ႇသိုၵ်းမၢၼ်ႈၽဝ်ႁိူၼ်းယေး တဵၵ်းငႅၼ်ႉႁေႃႈလိုပ်ႈၶၢႆႉဝၢၼ်ႈၶၢႆႉႁိူၼ်း ၵမ်ႈၼမ်လင်ႇလႆႈၶဝ်ႈသုၵ်ႉႁူဝ်သေႃႉႁူမ်ႈၼႂ်းမိူင်းထႆး တေႃႇႁၢၼ်ႉၼႆႉ ဢမ်ႇမီး သဵၼ်ႈမၢႆႁူဝ်ႁိူၼ်း ဢမ်ႇမီးဝႂ်ၵပ်းတူဝ် ပွၵ်ႈမိူဝ်းၶိုၼ်းဢမ်ႇလႆႈ ဢမ်ႇမီးသုၼ်ႇလႆႈလိူၵ်ႈတင်ႈ။ ၵူၺ်းတႃႇၵူၼ်းၶိူဝ်းမၢၼ်ႈ သမ်ႉ ၼၢင်းသုၵျီႇ ပၼ်ွူၵ်ႉယၢႆႉၶၢႆႉမႃးပၵ်းမႃးထင်ယူႇသဝ်း မႃးပူၵ်းတင်ႈႁေႃႁိူၼ်း ႁဵတ်းပၼ်သၢႆမၢႆႁူဝ်ႁိူၼ်း သၢႆမၢႆႁူဝ်ၵူၼ်း ဢွင်ႈတီႈယူႇတီႈသဝ်း ၼႂ်းမိူင်းတႆး ပဵၼ်ၵူၼ်းမိူင်းတႆးထုၵ်ႇမႅၼ်ႈၸွမ်းပၵ်းၸွမ်းပိူင် ၵူတ်းမၢႆ တၢင်းၵၢၼ်။
ၵူၼ်းတႆးၸိူဝ်းပၢႆးၶဝ်ႈမိူင်းထႆးယွၼ်ႉၼမ်ႉမိုဝ်းသိုၵ်းမၢၼ်ႈႁဵတ်းပဵၼ်ၼၼ်ႉ တေၶိုၼ်းမိူဝ်းသႂ်ႇၸိုဝ်ႈသဵင်သၢႆမၢႆ ႁူဝ်ၵူၼ်း သၢႆမၢႆႁူဝ်ႁိူၼ်းသမ်ႉဢမ်ႇလႆႈ ၼႆႉၼႄႇၼၢင်းသုၵျီႇ ၸႂ်လီၸႂ်ဝၢၼ်ၸႂ်ၵႂၢင်ႈၶႂၢင်တေႃႇၵူၼ်းမိူင်းတႆးလႄႈၵူၼ်းတႆး သမ်ႉၸႂ်ယႂ်ႇၸႂ်ၵႂ်ႈႁၼ်လီၵမ်ႉထႅမ်ပၼ်ႁႅင်းသေ ၵႂႃႇလိူၵ်ႈဢဝ်ၵူၼ်းပႃႇတီႇမၼ်းၼၢင်းမႃးပဵၼ်ၽူႈတႅၼ်း မႃးပဵၼ်ၸဝ်ႈ ပဵၼ်ၶုၼ်။
ၸွမ်းၼင်ႇလၵ်းၵၢၼ်လူင်မိူင်းႁူမ်ႈတုမ်ၸိုၼ်ႈၸၢင်ႇတႄႉၼႆႉ ၵူၼ်းမိူင်းလႂ်မိူင်းၼိုင်ႈ ၼႂ်းၸိူဝ်းပဵၼ်လုၵ်ႈၸုမ်း မိူင်းႁူမ်ႈ တုမ်ၼႆႉ ၵဵဝ်ႇၵပ်းၵၢၼ်ယူၵ်ႉယၢႆႉၶၢႆႉတီႈ ၶဝ်ႈၵႂႃႇယူႇၼႂ်းမိူင်းလႂ်မိူင်းၼိုင်ႈၼၼ်ႉ တၵ်းတေလႆႈထၢမ်ၸဝ်ႈၶွင်ၵူၼ်းမိူင်း ၼၼ်ႉလႄႈယင်ႇသဵင်ၵၢင်ၸႂ်ၵူၼ်းမိူင်းၼၼ်ႉယဝ်ႉလူးၵွၼ်ႇၸင်ႇယူၵ်ႉယၢႆႉၶၢႆႉလႆႈ/ဢမ်ႇလႆႈ။ တီႈတႄႉမၼ်း ပေႃးဢဝ် ၸွမ်း လၵ်းၵၢၼ်ဝႃႈၼႆၸိုင် ၵူၼ်းမိူင်းလႂ်ၵေႃႈလီ ပိူင်လူင်မၼ်း “မၢၼ်ႈ” ဢၼ်ယူၵ်ႉယၢႆႉၶၢႆႉၶဝ်ႈမႃးပၵ်းလၵ်းပၵ်း ထၢၼ်ယူႇၼႂ်းမိူင်းတႆး ဝၢႆး 1962 မႃးၼႆႉ တိုၼ်းဢမ်ႇထုၵ်ႇပၵ်းထုၵ်ႇပိူင်သေၵေႃႉ ၵူၺ်းၵႃႈမိူဝ်ႈလဵဝ်မၢၼ်ႈပေႃးတဵမ်ၵႂႃႇ ၼႂ်းမိူင်းတႆးသဵင်ႈယဝ်ႉ။ ၵူၼ်းတႆးဢၼ်ပၢႆႈဢွၵ်ႇမိူင်းယွၼ်ႉသိုၵ်းမၢၼ်ႈလိုပ်ႈသမ်ႉ ၶဝ်ႈပၵ်းယူႇၼႂ်းမိူင်းတႆးၶိုၼ်းဢမ်ႇလႆႈ ဢမ်ႇယွမ်းႁဵတ်းပၼ်ၶိုၼ်းၸိုဝ်ႈသဵင်သၢႆမၢႆၵူၼ်းၵိုၵ်းမိူင်း ဢမ်ႇယွမ်းႁဵတ်းပၼ်ဝႂ်ၵပ်းတူဝ် ဢမ်ႇယွမ်းပၼ်ၶဝ်ႈၶိုၼ်းမိူင်း ၸိူဝ်းၼႆႉ (ၵူၼ်းၸိူဝ်းၵႂႃႇလိူၵ်ႈၽူႈတႅၼ်းပႃႇတီႇၼူၵ်ႉယုင်းၵေႃႈလီ ပႃႇတီႇသၢင်ႇသီႈၵေႃႈလီ ဢွၼ်ၵၼ်ၶႆႈၸႂ်ဝူၼ်ႉတူၺ်း ၶိုၼ်းလီလီလူး မၼ်းၵိုင်ႇမႅၼ်ႈတၢင်းမၼ်းယဝ်ႉႁိုဝ်)။
ယၢမ်းၼႆႉမိူင်းႁူမ်ႈတုမ်ဢၼ်ဝႃႈၼၼ်ႉၵေႃႈ လၢတ်ႈၸိုဝ်ႈတူၵ်ႇသဵင်ဢွၵ်ႇမႃး မီးလူင်ပွင်ၸိုင်ႈဢၼ်ၵူၼ်းမိူင်းလိူၵ်ႈတင်ႈ ၶိုၼ်ႈမႃးယဝ်ႉ (ပဵၼ်ၻီႊမွၵ်ႉၶရေႊသီႊယဝ်ႉႁႄႈဝႃႈၼၼ်သေလႃႈ)။ ၵူၼ်းတႆးၸိူဝ်းလႆႈပၢႆႈဢွၵ်ႇမိူင်းမႃးၸဵမ်မိူဝ်ႈ 1958 တေႃႇယၢမ်းလဵဝ် မီးယူႇၼႂ်းမိူင်းထႆး မွၵ်ႈ 2 လၢၼ်ႉၵေႃႉၼႆႉ ၼင်ႇႁိုဝ်ၶဝ်ပေႃးတေၶိုၼ်းပဵၼ်ၵူၼ်းၵိုၵ်းမိူင်း မီးသဵၼ်ႈ သၢႆမၢႆႁူဝ်ၵူၼ်း မီးဝႂ်ၵပ်းတူဝ် မီးသုၼ်ႇလႆႈလိူၵ်ႈတင်ႈ သုၼ်ႇလႆႈၵူႈလွင်ႈလွင်ႈၶွင်ၵူၼ်းမိူင်း မီးသုၼ်ႇလႆႈမိူၼ်ၵူၼ်း “မၢၼ်ႈ” ဢၼ်မႃးယူႇၼႂ်းမိူင်းတႆးယၢမ်းလဵဝ်(ဢၼ်ၼၢင်းသုၵျီႇၸတ်းၶိုင်ၼၼ်ႉ)ၼၼ်ႉ ယွၼ်းၾၢၵ်ႇထိုင်ၽူႈယႂ်ႇၵူၼ်း လူင်ၶဝ် ၽူႈမီးတၢင်းႁူႉၶဝ် ၽူႈႁဵတ်းၵၢၼ်မိူင်းၶဝ် ၽူႈႁဵတ်းၵၢၼ်ပႃႇတီႇၶဝ် ၽူႈၼမ်းၸိူဝ်းယိပ်းၵွင်ႈၵၢင်ႇ ၵိုတ်းသိုၵ်း ဢမ်ႇၵိုတ်းသိုၵ်းၶဝ် ၽူႈႁဵတ်းၵၢၼ်တူင်ႇဝူင်းၵူၼ်းၶဝ် ၽူႈႁဵတ်းၵၢၼ်ၸွႆႈထႅမ်ႈၵူၼ်းမိူင်းၶဝ် ထုၵ်ႇလီဢွၼ်ၵၼ်ၶႆႈၸႂ် ဝူၼ်ႉသၢင်ႈႁၢင်ႈၶိုင်ပၼ်ယူႇ။ ၵူၼ်းၸိူဝ်းႁၢမ်းဢိုပ်းသုၼ်ႇလႆႈၸိူဝ်းၼႆႉ ၶဝ်မုင်ႈမွင်းလႆႈပွၵ်ႈမိူဝ်းၶိုၼ်း မိူင်းၶဝ် ႁိူၼ်းၶဝ် မိူဝ်းႁူပ်ႉမိူဝ်းႁၼ်မိူဝ်းယူႇၸွမ်းပီႈၼွင်ႉၶဝ် ဢၼ်လႆႈၽူင်ႉပၢႆႈၽၢတ်ႇၽီႈၽၢတ်ႇၽႄၵၼ်မႃးပီယၢဝ်းၶၢဝ်းႁိုင်ၼၼ်ႉယူႇ။
ထႅင်ႈ 3 ပီဝၼ်းၼႃႈ ပေႃးၵူၼ်းၸိူဝ်းၼႆႉ ဢမ်ႇမီးသုၼ်ႇလႆႈလိူၵ်ႈတင်ႈၼႆ ႁူဝ်ပၢၵ်ႇ 50% ပုၼ်ႈဢၼ်မီးယူႇ ၼႂ်းမိူင်းတႆး သမ်ႉမီးထႅင်ႈ 2 – 3 ပႃႇတီႇတႆး ဢၼ်တေမႃးႁိမ်ၵူၼ်းၵၼ်ထႅင်ႈၼႂ်းႁဝ်းၼၼ်ႉ ပႃႇတီႇတႆးပေႃးၵၢၼ်ႉဝႆႉယူႇယဝ်ႉ ၵွပ်ႈၼၼ် ၵႂၢမ်းဢၼ်ၵူၼ်းထဝ်ႈပူႇမွၼ်ႇၼၢႆးယႃႈႁဝ်းၵႆႉလၢတ်ႈ “မိူဝ်ႈဝႃးဢမ်ႇႁဵတ်းဝႆႉ မိူဝ်ႈၼႆႉၸင်ႇပဵၼ်ၼႆ” “မိူဝ်ႈၼႆႉ ဢမ်ႇႁဵတ်းထႃႈမိူဝ်းၼႃႈမႃးၶႅၼ်းယၢပ်ႇ” “တေၶီႈၸင်ႇႁႃႁူးလွင်ႈ” ၼႆတႄႉတိုၼ်းဝႃႈဢမ်ႇမီးလွင်ႈမုင်ႈမွင်းသင်ယဝ်ႉ တေၵႂႃႇဢၢင်ႈဝႃႈ ပီ 2025 မႃးၵႂႃႈၼႆတႄႉၼႂ်းမိူင်းတႆးၸွင်ႇၵူၼ်းတႆး လိၵ်ႈတႆး ၵႂၢမ်းတႆး တေလိူဝ်ထိုင် 10 % ပုၼ်ႈႁိုဝ်ဢမ်ႇႁူႉ။

robotstxt: allowed

filter: keep


text:
ၶၢဝ်ႇ
ပၢင်ႁူပ်ႉထူပ်း DPN လႄႈ PC လႆႈၽွၼ်းၵၢၼ်လီယူႇၼႆ သွင်ၽၢႆႇလၢတ်ႈ
- Details
- Created on 13 June 2017
- Written by တႆးလွတ်ႈလႅဝ်း
သွင်ၽၢႆႇလၢတ်ႈဝႃႈ တီႈၸုမ်းတူဝ်တႅၼ်း ဢုပ်ႇဢူဝ်းငူပ်ႉငီႉ ၵဵဝ်ႇၵၢၼ်မိူင်း (DPN) ၽၢႆႇၸုမ်းဢူၺ်းလီ ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) လႄႈတင်း ၶွမ်ႇမသျိၼ်ႇ လွင်ႈငမ်းယဵၼ် (PC) ၽၢႆႇလူင်ပွင်ၸိုင်ႈ လႆႈႁူပ်ႉထူပ်း ဢုပ်ႇဢူဝ်းၵၼ် တီႈႁူင်းလိုဝ်ႈသဝ်း Furama Hotel ဝဵင်းၵဵင်းမႆႇ မိူင်းထႆး ၼႂ်းဝၼ်းသဝ် ၼၼ်ႉ လႆႈလွၼ်ႉမွၼ်း ၽွၼ်းၵၢၼ်တီႈလီမၼ်းယူႇ ၼႆယဝ်ႉ။
ၵဵဝ်ႇၵပ်းလွင်ႈၼႆႉသေ ၽူႈၶဝ်ႈၸုမ်း ၶွမ်ႇမသျိၼ်ႇ လွင်ႈငမ်းယဵၼ် (PC) ဢူးဢွင်ႇၸူဝ်း လၢတ်ႈဝႃႈ- ဢၼ်ႁဝ်းငူပ်ႉငီႉၵၼ်မႃးၼႆႉ မီးႁႃႈပွၵ်ႈယဝ်ႉ၊ တၢင်းႁၼ် ဢၼ်ပႅၵ်ႇပိူင်ႈၵၼ် ယႂ်ႇယႂ်ႇလူင်လူင်ၵေႃႈ ဢမ်ႇမီး၊ မီးလွင်ႈလႅၵ်ႈလၢႆႈ ထွႆႈၵႂၢမ်းၸႂ်ႉ ၵႃႈၼၼ်ႉၵူၺ်း၊ ယွၼ်ႉဝၼ်းမိူဝ်ႈၼႆႉ ႁဝ်းတူၵ်းလူင်းလႆႈၸႂ်ၵၼ်ဝႃႈ တေသိုပ်ႇၸတ်း ပၢင်ၵုမ်ပွၵ်ႈၵမ်း-6 လူၺ်ႈၶဝ်ႈတၢင်းၵၢၼ် ႁႂ်ႈပေႃးလႆႈ ၶေႃႈတွပ်ႇတီႈလီ ၼႆလႄႈ တေလႆႈဝႃႈ ပၢင်ႁူပ်ႉထူပ်းပွၵ်ႈၼႆႉ မီးလွၼ်ႉမွၼ်း ၽွၼ်းၵၢၼ်တီႈလီယူႇ ၼႆယဝ်ႉ။
ၸုမ်းတူဝ်တႅၼ်း ဢုပ်ႇဢူဝ်းငူပ်ႉငီႉ ၵဵဝ်ႇၵၢၼ်မိူင်း (DPN) လႄႈ ၶွမ်ႇမသျိၼ်ႇ လွင်ႈငမ်းယဵၼ် (PC) ၼႆႉ လႆႈတႄႇဢုပ်ႇဢူဝ်းငူပ်ႉငီႉၵၼ်မႃး မိူဝ်ႈပီႊ-2016 လိူၼ်-June ဝၼ်းထီႉ-03 တေႃႇထိုင် ပီႊ-2017 လိူၼ်-April ဝၼ်းထီႉ-28 လူၺ်ႈၶဝ်ႈပဵၼ်တၢင်းၵၢၼ် မီးယူႇ 5-ပွၵ်ႈ လႄႈ လူၺ်ႈဢမ်ႇၶၢဝ်ႈတၢင်းၵၢၼ် လၢႆလၢႆပွၵ်ႈ ယူႇယဝ်ႉ။
ၽူႈဢွၼ်ႁူဝ် ၸုမ်းတူဝ်တႅၼ်း ဢုပ်ႇဢူဝ်းငူပ်ႉငီႉ ၵဵဝ်ႇၵၢၼ်မိူင်း (DPN) ၶူးဢူးရႄႇ ၵေႃႈဝႃႈ- ၽၢႆႇႁဝ်းလႆႈတွင်ႈထၢမ် ၶေႃႈၸိူဝ်းဢၼ်ၶႂ်ႈႁူႉၼၼ်ႉ၊ သွင်ၽၢႆႇလႆႈႁူပ်ႉထူပ်း ဢုပ်ႇဢူဝ်းၵၼ် ၵဵဝ်ႇၶၵ်ႉၵၢၼ် ဢၼ်တေသိုပ်ႇႁဵတ်းတၢင်းၼႃႈ ၸိူဝ်းၼၼ်ႉ လူင်ႉလူင်ႉလႅင်းလႅင်းလႄႈ တေလႆႈဝႃႈ ပဵၼ်ပၢင်ႁူပ်ႉထူပ်း ဢၼ်မီးလွၼ်ႉမွၼ်းၽွၼ်းၵၢၼ် တီႈလီယူႇ ၼႆယဝ်ႉ။
တီႈပၢင်ႁူပ်ႉထူပ်း ဝၼ်းထီႉ 10 June 2017 ဝၼ်းသဝ်ၼၼ်ႉ ၽၢႆႇ-PC လႆႈဢုပ်ႇဢူဝ်းတၢင်ႇၼႄပႃး ၵဵဝ်ႇလွင်ႈ လွၼ်ႉမွၼ်းၽွၼ်းၵၢၼ် ဢၼ်လႆႈမႃးတီႈ ပၢင်ၵုမ်လူင် လွင်ႈငမ်းယဵၼ် မိူင်းႁူမ်ႈတုမ် - ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း-2 သေယဝ်ႉ သွင်ၽၢႆႇလႆႈဢုပ်ႇဢူဝ်းၵၼ် ၵဵဝ်ႇၵပ်းလွင်ႈ ၶေႃႈတၢင်ႇထိုင် 8/9-ၶေႃႈ ၶွင်-DPN ၵႂႃႇယူႇၼႆယဝ်ႉ။
ၼႂ်းၼၼ်ႉ ၽၢႆႇ-PC ပႃး ဢူးဢွင်ႇၸူဝ်း၊ ဢူးလႃႉမွင်ႇသူၺ်ႇ၊ တွၵ်ႇတႃႇ မိၼ်းၸေႃႇဢူး လႄႈ ဢူးၵျေႃႇလိၼ်းဢူး၊ ၽၢႆႇ-DPN သမ်ႉပႃး ၶူးဢူးရႄႇ၊ တွၵ်ႇတႃႇ ၼၢႆႇသူၺ်ႇတဵင်း၊ တူဝႃႇပွမ်ႇဝမ်လရေႃႇ၊ ၸဝ်ႈသိုၵ်းလူင် သေႃႇလမုၼ်ႇ၊ ၸဝ်ႈသိုၵ်းလူင် မိၼ်းထုၼ်း၊ ၸဝ်ႈႁၢၼ် ႁတ်းႁၼ်၊ ဢူးထုၼ်းၸေႃႇ၊ ၼၢႆႇပၺႃးမုၼ်ႇ လႄႈ ဢူးသၢၼ်ႇဢွင်ႇ ၼႆယဝ်ႉ။
ၸုမ်းၶဝ်ႈပႃး ၼႂ်းၸုမ်းဢူၺ်းလီ ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) ၼႆႉ တင်းမူတ်းမီးယူႇ 7-ၸုမ်း ၼႆသေတႃႉ ၵူၺ်းၵႃႈ ၸုမ်းလွတ်ႈလႅဝ်းသဝ်းၶေႃၶၢင် (KIO) လႄႈ မုၵ်ႉၸုမ်းၸိူဝ်ႉၸၢတ်ႈ “ဝ” (WNO) 2-ၸုမ်းၼႆႉ လႆႈတၢင်ႇလိၵ်ႈ ယွၼ်းထွၼ်တူဝ်ဢွၵ်ႇ ၼႂ်းလုၵ်ႈၸုမ်းဝႆႉယဝ်ႉသေ ၵိုတ်းဢဝ် 5-ၸုမ်း ပႃႇတီႇမိူင်းမွၼ်းမႂ်ႇ (NMSP)၊ ပႃႇတီႇမႂ်ႇသုင်ယၢင်းလႅင် (KNPP)၊ ၶွင်ႇသီႇၸိူဝ်ႉၸၢတ်ႈရၶႅင်ႇ (ANC)၊ ႁူမ်ႈတုမ် တီႇမူဝ်ႇၶရႅတ်ႉတိၵ်ႉ လႃးႁူႇ (LDU) လႄႈ ပႃႇတီႇမႂ်ႇသုင်ၸိုင်ႈတႆး (SSPP) ၵူၺ်းယဝ်ႉၼႆ။
ၼွၵ်ႈသေၼၼ်ႉ လႆႈႁူႉဝႃႈ ၸုမ်းဢူၺ်းလီ ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) တေၸတ်းႁဵတ်း ပၢင်ၵုမ်လူင် ၵမ်းထူၼ်ႈ-2 ၼႂ်းဝၼ်းထီႉ 20 June 2017 တင်းႁိုင် 5-ဝၼ်းသေယဝ်ႉ ဢၼ်ပဵၼ် ၸုမ်းတူဝ်တႅၼ်း ဢုပ်ႇဢူဝ်းငူပ်ႉငီႉ ၵဵဝ်ႇၵၢၼ်မိူင်း (DPN) လႄႈ ၶွမ်ႇမသျိၼ်ႇ လွင်ႈငမ်းယဵၼ် (PC) သမ်ႉ တေၸတ်း ပၢင်ဢုပ်ႇဢူဝ်းငူပ်ႉငီႉ ၵမ်းထူၼ်ႈ-6 လူၺ်ႈၶဝ်ႈပဵၼ်တၢင်းၵၢၼ် ၼႂ်းလိူၼ်-July တီႈဝဵင်းလူင် တႃႈၵုင်ႈ ၵႂႃႇၼႆ လႆႈႁၼ်ၼႂ်းၶၢဝ်ႇ Mon News Agency ဢွၵ်ႇဝႆႉ။
တႆးလွတ်ႈလႅဝ်း


text:
Welcome to Tai freedom
ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ၸွႆႈထႅမ်ငိုၼ်းတွင်းထိုင် ႁွင်ႈၵၢၼ်လူင်ပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး
- Created on 06 March 2018
- Written by တႆးလွတ်ႈလႅဝ်း
ပီႈၼွင်ႉႁႅင်းၵၢၼ်ယၢၼ်မိူင်း ဢၼ်ႁဵတ်းၵၢၼ်သူႇသဝ်း ၼႂ်းမိူင်းၶႄႇ လႄႈ ပီႈၼွင်ႉတႆး ဢၼ်ယူႇၵိၼ်ထင်သဝ်း ၼႂ်းမိူင်းၶႄႇ ဢၼ်ႁူမ်ႈၵၼ်ၶွတ်ႇၽွတ်ႈ တင်ႈၸိုဝ်ႈၸုမ်းႁွင်ႉ “ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ” မီးတင်းၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်သေ လႆႈႁူမ်ႈႁွမ်းငိုၼ်းတွင်း ၵၼ်သေ ၸွႆႈထႅမ်ထိုင်ပုၼ်ႈတႃႇ ၽူႈမီးပုၼ်ႈၽွၼ်း လႄႈ ၽူႈႁဵတ်းၵၢၼ် ၼႂ်းႁွင်ႈၵၢၼ်လူင် ၽၢႆႇပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး - RCSS (တႆးလွတ်ႈလႅဝ်း) 10-သႅၼ်ပျႃး။
ၸုမ်းတူင်ႇဝူင်းၵူၼ်း ႁိမ်းသွင်ပၢၵ်ႇ တုၵ်းယွၼ်းႁႂ်ႈမွတ်ႇယႃႉပႅတ်ႈ မၢႆမီႈၵၢၼ်ႁူမ်ႈႁဵတ်းထႅဝ် လဵပ်ႈပၼ်ႇ လူၺ်ႈလၢႆးၵတ်းယဵၼ်
- Created on 06 March 2018
- Written by တႆးလွတ်ႈလႅဝ်း
ယွၼ်ႉဝႃႈလွင်ႈမႄးလႅၵ်ႈလၢႆႈ မၢႆမီႈယုၵ်းယၢင်ႇ ၵၢၼ်ႁူမ်ႈ ႁဵတ်းထႅဝ် လဵပ်ႈပၼ်ႇ လူၺ်ႈလၢႆးၵတ်းယဵၼ် ၼႆႉ ဢမ်ႇငၢမ်ႇမႅၼ်ႈၸွမ်း လွၵ်းပိူင်ၼႅဝ်းတၢင်း တီႇမူဝ်ႇၶရေႇသီႇ ဝႃႈၼႆသေ ၸုမ်းတူင်ႇဝူင်းၵူၼ်း 182-ၸုမ်း လႄႈ ပုၵ်ႉၵူဝ်ႇၵူၼ်း 16-ၵေႃႉ လႆႈႁူမ်ႈၵၼ်ပိုၼ်ၽၢဝ်ႇ တုၵ်းယွၼ်း ႁႂ်ႈလႆႈမွတ်ႇယႃႉပႅတ်ႈ မတ်ႉတႃ 3-ၶေႃႈ ဢၼ်ပႃးၼႂ်း မၢႆမီႈၼၼ်ႉ ၼႆယူႇယဝ်ႉ။
ပႃႇတီႇဢင်းသႃး သွင်ပႃႇတီႇ တႅပ်းတတ်း တေႁူမ်ႈၵၼ် ပဵၼ်ပႃႇတီႇလဵဝ်
- Created on 06 March 2018
- Written by တႆးလွတ်ႈလႅဝ်း
ပႃႇတီႇဢင်းသႃး 2-ပႃႇတီႇ မီးၼႂ်းမိူင်းတႆးပွတ်းၸၢၼ်း ဢၼ်ပဵၼ် ပႃႇတီႇမႂ်ႇသုင်မုၼ်းလႅင်း ၸိူဝ်ႉၸၢတ်ႈဢင်းသႃး (Inn National Development Party – INDP) လႄႈ ပႃႇတီႇငဝ်ႈငုၼ်း ၸိူဝ်ႉၶိူဝ်းဢင်းသႃး (Inn Nationalities League Party – INLP) သွင်ပႃႇတီႇၼႆႉ လႆႈတႅပ်းတတ်း တေႁူမ်ႈႁွမ်းၵၼ်သေ ၶွတ်ႇၽွတ်ႈပႃႇတီႇမႂ်ႇၶိုၼ်ႈ၊ မုင်ႈမွင်းတေၸၢင်ႈဢွင်ႇပေႉလႆႈ ၼႂ်းၵၢၼ်ၶႄႉၶႅင်ႇ ပၢင်လိူၵ်ႈတင်ႈ ပီႊ-2020 ၼႆယဝ်ႉ။
သိုၵ်းမၢၼ်ႈ ႁဵတ်းလွင်ႈလူလၢႆပေႃႉမင် ၵူၼ်းမိူင်း ဢိူင်ႇပႅတ်ႇၵၢင်ႉ
- Created on 05 March 2018
- Written by တႆးလွတ်ႈလႅဝ်း
မိူဝ်ႈၼႆႉ ယၢမ်းၵၢင်ၼႂ်ၸဝ်ႉ ၸၼ်ႉၶုၼ်သိုၵ်း ဢွၼ်ႁူဝ်ႁႅင်းသိုၵ်းမၢၼ်ႈမွၵ်ႈ 80-ၵေႃႉ ၼႂ်းငဝ်ႈတပ်ႉ မိူင်းသၢတ်ႇ ၶဝ်ႈၵႂႃႇၼႂ်းဝၢၼ်ႈၼႃးလိုင်း ဢိူင်ႇပႅတ်ႇၵၢင်ႉ ၸႄႈဝဵင်းမိူင်းပဵင်း ၸႄႈတွၼ်ႈမိူင်းသၢတ်ႇသေယဝ်ႉ ပေႃႉမင် ႁဵတ်းလွင်ႈလူလၢႆတေႃႇ ၵူၼ်းယူႇၼႂ်းဝၢၼ်ႈ 4-ၵေႃႉ လူၺ်ႈဢမ်ႇမီးတၢင်းၽိတ်းသင် ႁၢဝ်ႈႁႅင်း။
ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လူင်းလၢႆးမိုဝ်း NCA ၸတ်းပၢင်ၵုမ်ငူပ်ႉငီႉ JMC ပွၵ်ႈၵမ်း-18
- Created on 05 March 2018
- Written by တႆးလွတ်ႈလႅဝ်း
ၸုမ်းယိပ်းၵွင်ႈၵၢင်ႇၸၢဝ်းၶိူဝ်း (EAO) လူင်းလၢႆးမိုဝ်း လိၵ်ႈႁူမ်ႈမၢႆ NCA ဢၼ်ၶွတ်ႇၽွတ်ႈၶဝ်ႈပႃး ၼႂ်းၶွမ်ႇမတီႇ ႁူမ်ႈလူလွမ်ပႂ်ႉပႃး လွင်ႈၵိုတ်းယိုဝ်း (JMC) လႆႈၸတ်းပၢင်ၵုမ် ဢုပ်ႇဢူဝ်းငူပ်ႉငီႉ ၵဵဝ်ႇလွင်ႈ JMC ၼႂ်းၵႄႈၵၢင် NCA-S EAO ပဵၼ်ပွၵ်ႈၵမ်း-18 တီႈတႃႈၵုင်ႈ။
More Articles...
- ၸုမ်းလူင်းလၢႆးမိုဝ်း NCA သွင်ၸုမ်း ယၢင်း လႄႈ မွၼ်း တိုၵ်းယိုဝ်းၵၼ်
- ၸဝ်ႈၶွင် သူးပူတ်းပွႆႇဝဵင်းလူင်တၼ်းတီး တေႁုပ်ႈယိုတ်းၶိုၼ်းသူး ဢၼ်လႆႈပၼ်ဝႆႉတီႈ တေႃႇဢွင်ႇသၢၼ်းသုၵျီႇ
- ယွၼ်ႉၽေးယႃႈမဝ်းၵမ်သေ ၵေႃႉပဵၼ်ပေႃႈ ထုၵ်ႇလုၵ်ႈၸၢႆး ဢဝ်ၽႃႉလမ်းၽၼ်း
- ၵူၼ်းဝၢၼ်ႈ မိူင်းပဵင်း လႆႈပၢႆႈၽေးဢွၵ်ႇဝၢၼ်ႈ 2-ဝၢၼ်ႈ ယွၼ်ႉၵူဝ် သိုၵ်းမၢၼ်ႈ ပိုတ်ႇပၢင်တိုၵ်းၸူး RCSS
- TNLA ဢဝ်ယႃႈပူဝ်ႉသႂ်ႇႁူဝ်ၵူၼ်းဝၢၼ်ႈ ၵေႃႉပဵၼ်ၽူဝ်သေ တဵၵ်းယွၼ်းငိုၼ်းဢမ်ႇလႆႈလႄႈ ၶိုၼ်းတီႉၺွပ်းဢဝ် ၵေႃႉပဵၼ်မေး ယွၼ်းၵႃႈထုတ်ႇ တေႃႇပေႃးလႆႈ


text:
ပၢင်လိူၵ်ႈတင်ႈသွမ်ႈ တီႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၼၼ်ႉ ၽွၼ်းပၢင်ႈဢၼ်လႆႈမႃး ပႃႇတီႇတႆးဢမ်ႇပဵၼ်မႃးၼင်ႇၵၢင်ၸႂ်။ လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်ဝႆႉႁူဝ်ၼႃႈၵူၼ်းၼုမ်ႇတႆး တႃႈၵုင်ႈ ၸၢႆးဢွင်ႇမိၼ်ႉဢူး ဢၼ်မႃးလဵပ်ႈႁဵၼ်းၵၢၼ်လိူၵ်ႈတင်ႈသွမ်ႈ တီႈၵဵင်းတုင် ဝႆႉၼင်ႇၼႆ။
ထၢမ်-ပၢင်လိူၵ်ႈတင်ႈသွမ်ႈ တီႈၵဵင်းတုင်ၼႆႉ တေႃႈလဵဝ်ၼႆႉ တေလႆႈဝႃႈပႃႇတီႇဢၼ်လႂ်ပေႉၶႃႈ?။
တွပ်ႇ-တေႃႈလဵဝ်ၼႆႉ ဢၼ်ပေႉၵႂႃႇပဵၼ်ပႃႇတီႇသၢင်ႇသီႈ။
ထၢမ်- ပေႃးႁဝ်းတူၺ်း ဢၼ်ပႃႇတီႇသၢင်ႇသီႈပေႉၵႂႃႇၼႆႉ မၼ်းလႆႈၶႅပ်းၵၢင်ၸႂ်ၵႃႈႁိုဝ်၊ တၢင်ႇပႃႇတီႇသမ်ႉလႆႈၵႃႈႁိုဝ်ၶႃႈ?။
တွပ်ႇ-သၢင်ႇသီႈလႆႈၵႂႃႇ ၶႅပ်းၵၢင်ၸႂ် 7,026 ဝႂ်၊ ပိူဝ်ႊသႅၼ်ႊမၼ်း 35.06% ၊ ၸိုဝ်ႈမၼ်းဝႃႈဢူးသၢမ်ႇပီႇ လႃးသႄး၊ ပဵၼ်ပီႈၼွင်ႉၸၢဝ်းဢႃးၶႃႇ။
ထၢမ်-ပေႃးမႃးတႅၵ်ႈၵၼ်တူၺ်း တင်းပႃႇတီႇတႆး၊ မိူဝ်ႈလဵဝ်ၼႆႉ ဢၼ်ၵူၼ်းမိူင်းႁုမ်သူင်ဝႆႉ တေမီးပႃႇတီႇႁူဝ်သိူဝ် သိူဝ်ၽိူၵ်ႇ။ ပေႃးသွင်ပႃႇတီႇၼႆႉႁူမ်ႈၵၼ် ပႃႇတီႇတႆးလႆႈၵႃႈႁိုဝ်ၶႃႈ?။
တွပ်ႇ-ပေႃးပႃႇတီႇႁူဝ်သိူဝ် တင်းပႃႇတီႇသိူဝ်ၽိူၵ်ႇႁူမ်ႈၵၼ်၊ သိူဝ်ႇၽိူၵ်ႇလႆႈ 1,115 ။ ႁူဝ်သိူဝ်လႆႈ 3,397 ၊ တင်းမူတ်းလႆႈ 4,500 ပၢႆ။
ထၢမ်-ပေႃးႁဝ်းၶႃႈလဵပ်ႈႁဵၼ်းတူၺ်း ပႃႇတီႇတႆးသွင်ဢၼ်ႁူမ်ႈၵၼ်ၵေႃႈ ယင်းဢမ်ႇပေႉပႃႇတီႇသၢင်ႇသီႈလႆႈ။ လွင်ႈဢၼ်ပႃႇတီႇတႆးသွင်ဢၼ်ႁူမ်ႈၵၼ် ယင်းဢမ်ႇပေႉၼႆႉ ႁၼ်ထိုင်ဝႃႈမၼ်းပဵၼ်ၵွပ်ႈသင်ၶႃႈ?။
တွပ်ႇ-ၶႃႈႁဝ်းၶဝ်ႁၼ်ထိုင်တႄႉ မိူင်းၵဵင်းတုင်ၼႆႉ ပူၼ်ႉမႃး 60 ပီမိူင်းပၢႆၼႆႉ ၵွပ်ႈပိူဝ်ႈပၢၼ်ၸဝ်ႈၾႃႉၵေႃႈ ၶဝ်ဢဝ်တူၵ်းၵႂႃႇ။ တီႈမိူင်းၼႆႉ တပ်ႉသိုၵ်းမၢၼ်ႈၶဝ်ၵေႃႈမႃးၼမ်ႁႅင်း၊ ၵူၼ်းႁဵတ်းၵၢၼ်ၼႂ်းလုမ်း ၶႃႈႁၢပ်ႇၵၢၼ်ၶုၼ် လူင်ပွင်ၸိုင်ႈမၢၼ်ႈၵေႃႈၼမ်ႁႅင်း၊ ဢဝ်ၸိူဝ်းၼႆႉသေလႆႈပေႉၵႂႃႇ။ ထႅင်ႈလွင်ႈၼိုင်ႈ ပီႈၼွင်ႉၵူၼ်းမိူင်း ပီႈၼွင်ႉတႆးၼႂ်းၵဵင်းတုင်ၵေႃႈ ႁၼ်ဝႃႈၶဝ်ႈၸႂ်ၵၢၼ်မိူင်းဢေႇဝႆႉ၊ ဢၼ်ၵႂႃႇႁဵတ်းၵၢၼ်ၼွၵ်ႈမိူင်း၊ ၸိူဝ်းၵႂႃႇႁဵၼ်းပၺ်ၺႃတႃႈၵုင်ႈ မၼ်းတလေး၊ ဢၼ်ၵႂႃႇႁဵတ်းၵၢၼ်ပၢႆးမၢၵ်ႈမီးသုၼ်ႇတူဝ် ၸိူဝ်းၼႆႉၵေႃႈၼမ်ဝႆႉ။ ထႅင်ႈလွင်ႈၼိုင်ႈ ၼင်ႇႁိုဝ်ႁဝ်းပေႃးတေဢမ်ႇၶဝ်ႈၸႂ်ၵၢၼ်မိူင်းၼၼ်ႉ ပိူၼ်ႈပေႃးတမ်းၽႅၼ်ၵၢၼ်ႁဵတ်းဝႆႉယဝ်ႉ- ႁၼ်ထိုင်ၼင်ႇၼႆ။
ထၢမ်-မိူၼ်ၼင်ႇပႃႇတီႇၼူၵ်ႉယုင်းၼႆႉ ပဵၼ်ပႃႇတီႇၸိုဝ်ႈယႂ်ႇ၊ ယွၼ်ႉပိူဝ်ႈၼၢင်းဢွင်ႇသၢၼ်းၸုၵျီႇဢွၼ်ႁူဝ်ၵေႃႈပႃး။ ပေႃးမႃးတူၺ်းပႃႇတီႇၼူၵ်ႉယုင်းၵေႃႈ သမ်ႉဢမ်ႇပေႉပႃႇတီႇသၢင်ႇသီႈလႆႈ၊ ပေႃးတႅၵ်ႈၵၼ်တူၺ်းပႃႇတီႇမၢၼ်ႈ သွင်ဢၼ်ၼႆႉ လွင်ႈၵၢၼ်တွတ်ႈၶႅပ်းၵၢင်ၸႂ်ၼႆႉ မၼ်းပိူင်ႈၵၼ်ၸိူင်ႉႁိုဝ်ၶႃႈ?။
တွပ်ႇ-ၵူၼ်းယူႇၼႂ်းၶူးၼႂ်းဝဵင်းၼႆႉ ၶဝ်တေတွတ်ႈပၼ်ပႃႇတီႇၼူၵ်ႉယုင်းၵမ်ႈၼမ်။ ၶႃႈႁၢပ်ႇၵၢၼ်ၶုၼ်တင်းၼမ်လႄႈ ၼႂ်းတပ်ႉတင်းၼမ်ၼႆႉ ၶဝ်တၵ်းတေလႆႈပၼ်ပႃႇတီႇသၢင်ႇသီႈယဝ်ႉ၊ တႃႇတွတ်ႈၶႅပ်းၼႆႉ ၶဝ်ပေႃးတူဝ်ႈတၼ်းဝႆႉယဝ်ႉ- ႁဝ်းႁၼ်ထိုင်ၸိူင်ႉၼႆ။
ထၢမ်-ၵမ်ႈၽွင်ႈဝႃႈ ပႃႇတီႇသၢင်ႇသီႈၼႆႉ မၼ်းၵိုၵ်းပိုၼ်းႁၢႆႉမႃး။ ၶဝ်ၼႆႉ ဢမ်ႇသိုဝ်ႈသႂ်ၼႂ်းၵၢၼ်လိူၵ်ႈတင်ႈမႃး။ မိူၼ်ၼင်ႇၵၢၼ်လိူၵ်ႈတင်ႈ 2010 ၵေႃႈ ဢဝ်ၶႅပ်းၵၢင်ၸႂ်လူင်ႈၼႃႈသေပေႉမႃး၊ ပီ 2015 ၵေႃႈ ၸႂ်ႉၶႅပ်းၵၢင်ၸႂ် လူင်ႈၼႃႈသေ ပေႉၽွင်ႈၵေႃႈမီး။ ၵမ်းၼႆႉ ယင်းငိၼ်းဝွင်းဝႅင်းဝႃႈ ဢွၼ်ၼႃႈၼႆႉ ၶဝ်ၵႂႃႇပၼ်ၶိူင်ႈၾႆးၾႃႉ ၸႂ်ႉႁႅင်းလႅတ်ႇ (သူဝ်ႊလႃႊပျႃး)၊ ၵႂႃႇသႂ်ႇပၼ်တေႃႈၼမ်ႉ၊ ၵႂႃႇတိတ်းတင်ႈပၼ်ၾႆးၾႃႉ တီႈၵူၼ်းဝၢၼ်ႈ ၸိူဝ်းၼႆႉၵေႃႈမီး။ လွင်ႈဢၼ်ၸႂ်ႉႁႅင်းငိုၼ်းသေ ႁႃသဵင်ဝႆႉၸိူဝ်းၼႆႉ ၸွင်ႇၵဵဝ်ႇၶွင်ႈပႃးၽွင်ႈၶႃႈႁႃႉ ဢၼ်ပႃႇတီႇသၢင်ႇသီႈပေႉၼႆႉ?။
တွပ်ႇ-ဢၼ်ၼႆႉၵေႃႈပႃး။ ႁဝ်းတူၺ်းၼႂ်းဝၢၼ်ႈၼႂ်းသူၼ် ၸၢဝ်းၶိူဝ်းဢွၼ်ႇၸိူဝ်းၼႆႉ ဢဝ်ပိူင်ၸိူင်ႉၼႆၵႂႃႇသူၼ်းတုမ် မီးမႃးတင်းၼမ်၊ မိူၼ်ၼင်ႇသိုဝ်ႉပၼ်ႁဵတ်းပၼ်ဢၼ်ၼၼ်ႉဢၼ်ၼႆႉ။ မိူၼ်ၼင်ႇပေႃးလိူၵ်ႈႁဝ်း ဝႃႈတေႁဵတ်းပၼ်သဵၼ်ႈတၢင်းၸိူဝ်းၼႆႉၵေႃႈ မၼ်းတေမီး။
ထၢမ်-ပေႃးတူၺ်းပၢင်လိူၵ်ႈတင်ႈမိူဝ်ႈပီ 1990 ၵေႃႈလီ၊ 2010 ၵေႃႈလီ၊ 2015 ၵေႃႈလီ၊ ၵမ်းၼႆႉၵေႃႈလီ၊ ပႃႇတီႇတႆးၼႆႉ ဢမ်ႇတွၼ်ႉပေႉမႃးသေပွၵ်ႈ။ ပေႃးပၢင်လိူၵ်ႈတင်ႈပီ 2020 မႃး ၼင်ႇႁိုဝ်ပႃႇတီႇတႆးတေပေႉၼႆႉ ၵိုင်ႇလီႁၢင်ႈႁႅၼ်းၸိူင်ႉႁိုဝ်။ လွၵ်းဢူၼ်ႈလွၵ်းၶႅင်မၼ်း ထုၵ်ႇလီမူၼ်ႉမႄးၸိူင်ႉႁိုဝ်ၶႃႈ?။
တွပ်ႇ-ႁၼ်ထိုင်ဝႃႈ ပႃႇတီႇတႆးထုၵ်ႇလႆႈသူၼ်းတုမ်ၵူၼ်းမိူင်း၊ ပၼ်ႁႅင်းတိုၵ်းသူၼ်းၵူၼ်းၼုမ်ႇ ၶဝ်ႈၸႂ်ၵၢၼ်မိူင်း။ လိူဝ်သေၼၼ်ႉ လွင်ႈၶဝ်ႈဢွၵ်ႇၵပ်းသၢၼ်ၵၼ် ၵူၼ်းၼုမ်ႇပွတ်းၸၢၼ်းပွတ်းႁွင်ႇ တင်းၵူၼ်းၼုမ်ႇ ပွတ်းဢွၵ်ႇၶူင်းၵေႃႈ မၼ်းယၢပ်ႇႁႅင်း၊ မၼ်းၵႆၵၼ်၊ ဢၼ်ၼႆႉမၼ်းပဵၼ်ဢၼ်ႁႄႉၵင်ႈႁဝ်း ပဵၼ်တၢင်းယၢပ်ႇၽိုတ်ႇ ႁဝ်းဢၼ်ၼိုင်ႈ။ ပိူဝ်ႈတႃႇလွင်ႈၶဝ်ႈဢွၵ်ႇၵပ်းသၢၼ်ၵၼ်ငၢႆႈလူမ်ၵႂႃႇၼၼ်ႉ ၼိုင်ႈလိူၼ်ၼိုင်ႈပွၵ်ႈ၊ 2-3 လိူၼ်ၼိုင်ႈပွၵ်ႈၸိူဝ်းၼႆႉ ႁဝ်းထုၵ်ႇလီလႆႈမႃးႁဵတ်းပၢင်သွၼ် ပၼ်တၢင်းႁူႉတၢင်းႁၼ်ၸိူဝ်းၼႆႉ။ ပေႃးၸိူင်ႉၼၼ် မၼ်းတေလီၶိုၼ်ႈမႃး။
ထႅင်ႈသင်ႉၼိုင်ႈ လွင်ႈၵၢၼ်ပၢႆးမိူင်း၊ ႁဝ်းတေလႆႈဢဝ်ၶၢဝ်းယၢမ်းသေ တမ်းဝၢင်းပၢႆးတိုၵ်း (မႁႃႇပိဝ်ႇႁႃႇ) သေႁဵတ်းၵၢၼ်ၵႂႃႇ ဝၼ်းတႃမိူဝ်းၼႃႈ။ ပေႃးဝႃႈႁဵတ်းၸိူင်ႉၼႆ မၼ်းတေၶိုၼ်ႈမႃးလွႆးလွႆး၊ တႃႇတေၶိုၼ်ႈမႃး ၵမ်းသိုဝ်ႈၼႆႉမၼ်းဢမ်ႇငၢႆႈ၊ ၵွပ်ႈပိူဝ်ႈဝႃႈ ႁဝ်းထုၵ်ႇယႃႉမႃး 60 ပီပၢႆယဝ်ႉ၊ တႃႇတေၶိုၼ်ႈမႃးဝႆးဝႆးၼႆႉ ဢမ်ႇလႆႈ၊ တေလႆႈၶိုၼ်ႈၵမ်းလွႆးလွႆး၊ ၶိုၼ်ႈၵမ်းသင်ႉၵမ်းသင်ႉ၊ လူဝ်ႇယူႇၸွမ်းၵူၼ်းမိူင်း ၵမ်ႉထႅမ်ၵူၼ်းမိူင်းၵႂႃႇ။ ပေႃးပီ 2020 မႃး မၼ်းတေၶႅမ်ႉယူႇ- ဝူၼ်ႉဝႆႉၸိူင်ႉၼႆ။
ထၢမ်-ပေႃးတူၺ်းမိူဝ်ႈလဵဝ် ႁူဝ်ၵူၼ်းတႆးၼႆႉ ပီႈၼွင်ႉၶိုၼ် ပီႈၼွင်ႉလိုဝ်ႉၸိူဝ်းၼႆႉၵေႃႈပႃး။ ပေႃးတႅၵ်ႈၵၼ်တင်း ၸၢဝ်းၶိူဝ်းမၢၼ်ႈ ဢၼ်မႃးမီးပွတ်းဢွၵ်ႇၶူင်းၼႆႉ ႁူဝ်ၵူၼ်းၼႆႉ ၸွင်ႇမၼ်းပိူင်ႈၵၼ်ႁႅင်း၊ တႆးလႅပ်ႈတေမီးၼမ်ယူႇၶႃႈႁႃႉ?။
တွပ်ႇ-ပေႃးတူၺ်းၼႆႉ ၸၢဝ်းၶိူဝ်းၼႂ်းပိုၼ်ႉတီႈ မၼ်းတေဢေႇဝႆႉ၊ ပိူင်ၼိုင်ႈၵေႃႈ သမ်ႉဢွၵ်ႇၵႂႃႇႁဵတ်းၵၢၼ် ၼွၵ်ႈမိူင်းၵေႃႈမီးၼမ်၊ ၵွပ်ႈၵၢၼ်ႁႃလဵင်ႉတွင်ႉ ႁဵတ်းၵၢၼ်ပၢႆးမၢၵ်ႈမီး။ ၸၢဝ်းၶိူဝ်းမၢၼ်ႈၵေႃႈၼမ်၊ ၵွပ်ႈဝႃႈပီႈၼွင်ႉ ၸိူဝ်းယူႇတၢင်းမိူင်းမၢၼ်ႈ ၶၢႆႉမႃးႁဵတ်းၵၢၼ်မႃးယူႇၸိူဝ်းၼႆႉ မီးတင်းၼမ်၊ ၶဝ်တေႃႉမႃးၵေႃႈမီးတင်းၼမ်၊ ၵွပ်ႈပိူဝ်ႈမၼ်းၵေႃႈ ၸမ်လႅၼ်လိၼ်။ ၵူၼ်းပိုၼ်ႉတီႈၼႂ်းမိူင်းၵဵင်းတုင် ဢၼ်ယူႇမႃးၼပ်ႉႁူဝ်ပၢၵ်ႇပီၵေႃႈ ဢဝ်ႁၢႆၵႂႃႇ။ ၾၢႆႇမၢၼ်ႈသမ်ႉ ၶႃႈႁၢပ်ႇၵၢၼ်ၶုၼ်ၼမ်မႃး၊ တပ်ႉသိုၵ်းၼမ်မႃး၊ ပေႃးတူၺ်းၼႆ ၼမ်မႃးလိူဝ်သေၵူၼ်းပိုၼ်ႉမိူင်း၊ ႁဝ်းတေလႆႈၾၢင်ႉလွင်ႈၼႆႉ။
ထၢမ်-မိူဝ်းၼႃႈထႃႇပၢႆမႃး တႃႇပႃႇတီႇတႆးတေပေႉၼႆႉ ပေႃးဢမ်ႇၶတ်းၸႂ်ႁႅင်းႁႅင်းတေဢမ်ႇငၢႆႈငၢႆႈ၊ လွင်ႈၼႆႉ ထတ်းသၢင်ႁၼ်ထိုင်ၸိူင်ႉႁိုဝ်ၶႃႈ?။
တွပ်ႇ-ပႃႇတီႇတႆးၼႆႉ လူဝ်ႇတမ်းဝၢင်းယိူင်းဢၢၼ်းၽႂ်မၼ်းသေ ၶတ်းၸႂ်ႁဵတ်းၵႂႃႇ၊ မီးလွင်ႈၵပ်းသၢၼ်ၵၼ်။ ၾၢႆႇၵူၼ်းမိူင်းဢမ်ႇဝႃႈ၊ ၾၢႆႇပႃႇတီႇဢမ်ႇဝႃႈ၊ ၾၢႆႇသိုၵ်းဢမ်ႇဝႃႈ လူဝ်ႇလႆႈၶဝ်ႈၵၼ်သေႁဵတ်းၵႂႃႇ။ ပႃႇတီႇတႆးၼႆႉ ၸၢဝ်းၶိူဝ်းတၢင်ႇၶိူဝ်းၵေႃႈ လူဝ်ႇလႆႈႁူၺ်းပႃး၊ ၼင်ႇႁိုဝ်ၸၢဝ်းၶိူဝ်းဢွၼ်ႇၶဝ် ပေႃးတေၶဝ်ႈပႃးမႃးၼႆၵေႃႈ တေလႆႈၶတ်းၸႂ်၊ လွင်ႈၼႆႉၵေႃႈလမ်ႇလွင်ႈ။ ၵူၼ်းမိူင်းတႆးၼႆႉ ပီႈၼွင်ႉတႆးဢမ်ႇဝႃႈ ပီႈၼွင်ႉၸၢဝ်းၶိူဝ်းဢမ်ႇဝႃႈ ၼင်ႇႁိုဝ်ပေႃးတေပႃးမႃးၼႆႉ တေလႆႈၶဝ်ႈဢွၵ်ႇၵၼ် မိူၼ်ၼင်ႇပီႈၼွင်ႉၵၼ်သေ ႁဵတ်းၵၢၼ်ၵႂႃႇၸွမ်းၵၼ်၊ ပေႃးၸိူင်ႉၼၼ် ႁဝ်းတေၶႅင်ႇလႆႈပႃႇတီႇယႂ်ႇမိူၼ်ၼင်ႇပႃႇတီႇၼူၵ်ႉယုင်း ပႃႇတီႇသၢင်ႇသီႈၸိူဝ်းၼႆႉယူႇ- ႁၼ်ထိုင်ၼင်ႇၼႆ။
ထၢမ်-လိူဝ်သေၼၼ်ႉ ၶႂ်ႈလၢတ်ႈသင်ထႅင်ႈၶႃႈ?။
တွပ်ႇ-ဝၼ်းတႃမိူဝ်းၼႃႈၼႆႉ ၶႃႈႁဝ်းၵေႃႈတေမႃးသူႇၸႂ်း ပီႈၼွင်ႉပွတ်းဢွၵ်ႇၶူင်းသေဢမ်ႇၵႃး တႃႇတေႁဵတ်းၵၢၼ်ႁႂ်ႈၶိုၼ်ႈသင်ႉၵႂႃႇၸိူဝ်းၼႆႉၵေႃႈ ၶႃႈၵေႃႈမီးၼမ်ႉၸႂ်ယူႇ၊ တေႁဵတ်းသၢင်ႈၵႂႃႇယူႇ။


text:
တပ်ႉသိုၵ်းတဢၢင်း တူင်ႉၼိုင်ၵၢၼ်ၽဵဝ်ႈမူၺ်ႉ ယႃမဝ်းၵမ် တီႈဝၢၼ်ႈတႃႈၵူတ်ႉ ဢိူင်ႇပၢၼ်းသေး၊ ထုၵ်ႇသိုၵ်းမၢၼ်ႈ ဢဝ်ၵွင်ႈလူင်ယိုဝ်းသႂ်ႇ ပဵၼ်ပၢင်တိုၵ်းၵၼ်။
ဝၼ်းတီႈ 26/01/2015 ၵၢင်ၼႂ်ယၢမ်း 10:30 မူင်း၊ မိူဝ်ႈၽွင်း တပ်ႉသိုၵ်းပူတ်းပွႆႇၸိူဝ်ႉၸၢတ်ႈတဢၢင်း (TNLA) လူင်းပိုၼ်ႉတီႈ တူင်ႉၼိုင် ၵၢၼ်ၽဵဝ်ႈမူၺ်ႉယႃမဝ်းၵမ် ယူႇတီႈဝၢၼ်ႈတႃႈၵူတ်ႉ ဢိူင်ႇပၢၼ်းသေး ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇၼၼ်ႉ ထုၵ်ႇသိုၵ်းမၢၼ်ႈ ဢဝ်ၵွင်ႈလူင်ယိုဝ်းသႂ်ႇ၊ ႁဵတ်းႁႂ်ႈသွင်ၾၢႆႇ လႆႈပဵၼ်ပၢင်တိုၵ်းၵၼ်-ၼႆယဝ်ႉ။
ဢွၼ်ၼႃႈၼႆႉ မိူဝ်ႈဝၼ်းတီႈ 25/01/2015 ၵၢင်ၶမ်ႈယၢမ်း 7 မူင်းထိုင် 8 မူင်းၵေႃႈ တပ်ႉသိုၵ်းမၢၼ်ႈ တပ်ႉၸုမ်းလူင် (တပ်ႉမ) 88 တင်း တပ်ႉသိုၵ်းတဢၢင်း TNLA တပ်ႉၸုမ်း 1 ၊ တပ်ႉၵွင် 478 ပဵၼ်ပၢင်တိုၵ်းၵၼ် ၽွင်းမိူဝ်ႈတပ်ႉသိုၵ်းတဢၢင်း ၵႂႃႇၽဵဝ်ႈမူၺ်ႉယႃမဝ်းၵမ် ပွတ်းသူၼ်ယႃႈၸုမ်းပီႇတုၸိတ်ႉ ပၢၼ်းသေး ၸႄႈဝဵင်းၼမ်ႉၶမ်း- ၼႆယဝ်ႉ။
ၵဵဝ်ႇၵပ်းလွင်ႈၼႆႉ ၾၢႆႇပွင်ႇၶၢဝ်ႇ တပ်ႉသိုၵ်းတဢၢင်း လၢတ်ႈဝႃႈ – ၽူႈၵွၼ်းတပ်ႉမ 88 ၵႅမ်ၸွမ်သိုၵ်းတႅတ်ႉထုၼ်းဢူး ယၢမ်ႈလၢတ်ႈတီႈၵူၼ်းမိူင်းၼမ်ႉၶမ်းဝႃႈ တေၽဵဝ်ႈမူၺ်ႉယႃႈမဝ်းၵမ် ႁႂ်ႈထိုင်တီႈထိုင်လႅၼ်။ ၵူၺ်းၵႃႈ ပွတ်းတွၼ်ႈဢၼ်သူၼ်ယႃႈလိူင်ႇၼမ် မိူၼ်ၼင်ႇၼႂ်းဢိူင်ႇပၢၼ်းသေးၼၼ်ႉ ဢမ်ႇႁၼ်ၽဵဝ်ႈမူၺ်ႉသင်။ ယင်းပၢႆၵဵပ်းၵိၼ်ၶွၼ်ႇထႅင်ႈလႄႈ တပ်ႉသိုၵ်းတဢၢင်း ၸင်ႇလႆႈလူင်းၽဵဝ်ႈ ယႃႈ- ဝႃႈ ၼႆ။
ၾၢႆႇပွင်ႇၶၢဝ်ႇတပ်ႉသိုၵ်းတဢၢင်း လၢတ်ႈထႅင်ႈဝႃႈ- ပီၼႆႉ လႆႈငိၼ်းဝႃႈ ပီႇတုၸိတ်ႉ ၼႂ်းဢိူင်ႇပၢၼ်းသေး ၽုၵ်ႇယႃႈ 1,000 ဢေႊၶိူဝ်ႊ ဢမ်ႇၼမ်ပဵင်းၵူႈပီ ။ ၼႂ်းႁူဝ်ပီၼႆႉမႃးၼႆႉ တပ်ႉသိုၵ်းတဢၢင်း တပ်ႉၸုမ်း 1 ၽဵဝ်ႈယႃႈမဝ်းၵမ် ယူႇၼႂ်းဢိူင်ႇပၢၼ်းသေး၊ ၽဵဝ်ႈသူၼ်ယႃႈလႆႈ 100 ဢေႊၶိူဝ်ႊယဝ်ႉ- ဝႃႈၼႆ။


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
ၽူႈၵုမ်းထတ်းလိၵ်ႈ လႄႈ ၽူႈတႅမ်ႈပွင်ႈၵႂၢမ်း ၽိုၼ်ၶၢဝ်ႇ The Voice ထုၵ်ႇၺွပ်း
- Details
- Created on 03 June 2017
- Written by တႆးလွတ်ႈလႅဝ်း
ပိူဝ်ႈယွၼ်ႉ တႅမ်ႈလိၵ်ႈ “ကျည်ထောင်စုသစ္စာ” ၵိူဝ်ႉၸိူင်း “ပြည်ထောင်စုသစ္စာ” ၶွင်တပ်ႉမတေႃႇမၢၼ်ႈ ပိုၼ်ဢွၵ်ႇၼႂ်းၽိုၼ်ၶၢဝ်ႇ ဝႃႈၼႆသေ ဢူးၵျေႃႇမိၼ်းသူၺ်ႇ ၵေႃႉပဵၼ် ၽူႈၵုမ်းထတ်းလိၵ်ႈ လႄႈ ပျိတိသျႃႉၵူဝ်ႇၵူဝ်ႇမွင်ႇ ၽူႈတႅမ်ႈပွင်ႈၵႂၢမ်း ၽိုၼ်ၶၢဝ်ႇ The Voice ထုၵ်ႇၺႃးပလိၵ်ႈမၢၼ်ႈ ၸႂ်ႉမတ်ႉတႃႇ 66-(ဃ) ပိုတ်ႇၶတီး တိၺွပ်းၵုမ်းၶင်ဝႆႉ။
ၽူႈၵုမ်းထတ်းလိၵ်ႈ ၽိုၼ်ၶၢဝ်ႇ The Voice ဢူးၵျေႃႇမိၼ်းသူၺ်ႇ လၢတ်ႈၼႄတီႈသိုဝ်ႇၶၢဝ်ႇ လွင်ႈဝႃႈ- ဝႃႈတေထၢမ်ၵႂၢမ်း 3-ၶေႃႈ ၼႆသေ ႁွင်ႉၵႂႃႇတီႈလုမ်းပလိၵ်ႈ၊ ၽိူဝ်ႇထိုင်တီႈလုမ်းၵေႃႈ ဢမ်ႇၶိုၼ်းပွႆႇပၼ်၊ ပဵၼ်ၶေႃႈပူင် ပႃႈၼိူဝ်ၸိသင်ႇ ၸႂ်ႉၺွပ်းၼႆ ၽူႈၵွၼ်းၸႄႈဝဵင်းလၢတ်ႈ၊ တေႃႇထိုင်ႁူဝ်ၶမ်ႈၵေႃႈ ဢမ်ႇထၢမ်သင် သေၶေႃႈ ၼႆယဝ်ႉ။
ၶဝ်သွင်ၵေႃႉ ထုၵ်ႇပလိၵ်ႈမၢၼ်ႈ ႁွင်ႉတူဝ်ၵႂႃႇ မိူဝ်ႈဝႃး ဝၼ်းထီႉ 02 June 2017 မွၵ်ႈယၢမ်းဝၢႆးဝၼ်းသေ ဢဝ်ၵႂႃႇၵုမ်းၶင်ဝႆႉ တီႈလုမ်းပလိၵ်ႈမၢၼ်ႈ ဝဵင်းပႁၢၼ်း ၼႂ်းတိူင်းတႃႈၵုင်ႈ ဢမ်ႇၵႃး တီႈလုမ်းႁဵတ်းၵၢၼ် ၽိုၼ်ၶၢဝ်ႇ The Voice ၵေႃႈ ပလိၵ်ႈမၢၼ်ႈ ၶဝ်ႈသွၵ်ႈသေ သိမ်းဢဝ် Computer ဢၼ်ပိုၼ်ဢွၵ်ႇ လိၵ်ႈၵိူဝ်ႉ ၼၼ်ႉၵႂႃႇပႃး ၼႆယဝ်ႉ။
မိူဝ်ႈဝၼ်းထီႉ 26 March 2017 ပူၼ်ႉမႃးၼၼ်ႉ ၽိုၼ်ၶၢဝ်ႇ The Voice ဢၼ်ပိုၼ်ဢွၵ်ႇၵူႈဝၼ်း လႆႈဢဝ်တင်း ပွင်ႈလိၵ်ႈ ဢၼ်မီးႁူဝ်ၶေႃႈ “ကျည်ထောင်စုသစ္စာ” သေလႆႈပိုၼ်ဢွၵ်ႇ တႅမ်ႈၵိူဝ်ႉငဝ်းတူင်ႉ “ပြည်ထောင်စုသစ္စာ” ဢၼ်တပ်ႉမတေႃႇမၢၼ်ႈ ပေႃႉ/ထၢႆႇ ႁဵတ်းၸိူင်း ယွင်ႈယေႃးဝၼ်းတပ်ႉသိုၵ်း ဝႆႉၼၼ်ႉ၊ ယွၼ်ႉၼႆႉသေ ၽၢႆႇတၢင်းတပ်ႉမတေႃႇမၢၼ်ႈၵေႃႈ လႆႈမီးလွင်ႈ တိူင်ႇထိုင်ၵႂႃႇတီႈ ၶွင်ႇသီႇၸႃႇၼႄႇၸိၼ်း မိူင်းမၢၼ်ႈ ၼႂ်းဝၼ်းထီႉ-25 လိူၼ်-April ႁႂ်ႈမႄးၵႄႈလိတ်ႈပၼ်၊ ဝၢႆးၼၼ်ႉ ၼႂ်းဝၼ်းထီႉ-17 လိူၼ်-May လႆႈပိုတ်ႇၶတီး ဢဝ်လိူင်ႈဝႆႉ လူၺ်ႈမတ်ႉတႃ 66-(ဃ) ယူႇယဝ်ႉ။
ၵဵဝ်ႇလွင်ႈ ၵၢၼ်တႅမ်ႈလိၵ်ႈၵိူဝ်ႉ ၼႆႉသေ ဢမ်ႇၸႂ်ႈႁဵတ်းႁႂ်ႈပဵၼ်မႃးလႆႈ လိူင်ႈရႃႇၸဝၢတ်ႈ လႄႈ ဢမ်ႇထုၵ်ႇလီဢဝ်လိူင်ႈ၊ တီႈဢၼ် တပ်ႉမတေႃႇ ပိုတ်ႇၶတီးဢဝ်လိူင်ႈ ၼႆႉၵေႃႈ မိူၼ်တင်း ပဵၼ်ၵၢၼ်သၢၼ်ၶတ်း ၵိတ်ႇၶႂၢင်တေႃႇ သုၼ်ႇလႆႈ လၢတ်ႈၸႃ၊ သုၼ်ႇလႆႈ တႅမ်ႈလိၵ်ႈ လႄႈ သုၼ်ႇလႆႈဢဝ်ၶၢဝ်ႇ လွတ်ႈလႅဝ်း ၼင်ႇၵူႈၸိုင်ႈမိူင်း ဝၢင်းတမ်းဝႆႉၼၼ်ႉယူႇ၊ လၢႆးႁဵတ်းသၢင်ႈ သိုၵ်းလူင်ပွင်ၸိုင်ႈမၢၼ်ႈ ၼႆႉ ပဵၼ်ၵၢၼ်ဢမ်ႇဢဝ်သႂ်ႇၸႂ် ဝႆႉၼမ်ႉၼၵ်းၼိူဝ် လွင်ႈႁဵတ်းသၢင်ႈ ၵၢၼ်လႅၵ်ႈလၢႆႈ တီႇမူဝ်ႇၶရေႇသီႇ ၸိုင်ႈမိူင်း၊ တီႈလႆႈပိုတ်ႇၶတီးဢဝ်လိူင်ႈ လူၺ်ႈမတ်ႉတႃ 66-(ဃ) ၼၼ်ႉၵေႃႈ ႁႂ်ႈလူင်ပွင်ၸိုင်ႈ NLD မႄးႁုပ်ႈယိုတ်း ယုၵ်ႉလိူၵ်ႈပႅတ်ႈၵႂႃႇၼႆ ၽူႈမီးၸၼ်ႉထၢၼ်ႈသုင် ၵဵဝ်ႇဢႃႇသျႃႉ-ပသျိၽိတ်ႉ Benjamin Ismail ၼႂ်းၸုမ်းၽူႈဢဝ်ၶၢဝ်ႇ ဢမ်ႇၶႅၼ်ႈၶွပ်ႇလႅၼ် (Reporters sans frontières – RSF) ဢၼ်ပၵ်းတီႈ ဝဵင်းပႄးရိသ် ၸိုင်ႈမိူင်းၾရင်ႇသဵတ်ႈ (ပိၼ်ႇတိတ်ႉ) တုၵ်းယွၼ်းလၢတ်ႈ ၵႂႃႇတီႈသိုဝ်ႇၶၢဝ်ႇ။တႆးလွတ်ႈလႅဝ်း


text:
Welcome to Tai freedom
RCSS/SSA ပိုတ်ႇပၢင်ၽိုၵ်းလိုမ်ႉ ၵၢၼ်သွၼ်ၶူး ပွၵ်ႈၵမ်း-2
- Created on 27 March 2017
- Written by တႆးလွတ်ႈလႅဝ်း
မိူဝ်ႈၼႆႉဝၼ်းထီႉ 27 March 2017 ယၢမ်းၵၢင်ၼႂ် 09:00-မူင်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) လႆႈပိုတ်ႇပၢင်ၽိုၵ်းလိုမ်ႉ ၵၢၼ်သွၼ်ၶူး ပွၵ်ႈၵမ်းထူၼ်ႈ-2 ပုၼ်ႈတႃႇပၢႆးပၺ်ႇၺႃႇ ၵႂႃႇတီႈ ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈ လွႆတႆးလႅင်း မီးၽူႈၶဝ်ႈႁူမ်ႈ 345-ၵေႃႉ ၼႆယဝ်ႉ။
ၽိုၼ်တၢမ်းငဝ်းလၢႆး ၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး (မၢႆ- 03/2017)
- Created on 27 March 2017
- Written by တႆးလွတ်ႈလႅဝ်း
RCSS/SSA တိလႆႈၵူၼ်းလႄႈ ယႃႈမႃႉသွင်မိုၼ်ႇပႅတ်ႇႁဵင်မဵတ်ႉပၢႆ တီႈလွႆလႅမ်
- Created on 27 March 2017
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) တိၺွပ်းလႆႈ ၵူၼ်းတေႃႉသူင်ႇယႃႈ လႄႈ ယႃႈမႃႉ မိၵ်ႉ(WY) 28,667-မဵတ်ႉသေ ဢဝ်တၢင်းၽိတ်းဝႆႉ ၸွမ်းၼင်ႇ ပၵ်းပိူင် ယႃႈမဝ်းၵမ် ၶွင်ႇသီႇဢဝ်ၶိုၼ်းၸိုင်ႈတႆးမီး ၼႆယဝ်ႉ။
ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ၸွႆႈထႅမ်ၶူဝ်းၶွင်ၵိၼ်ယႅမ်ႉ ၵေႃႉသိုၵ်း RCSS/SSA
- Created on 27 March 2017
- Written by တႆးလွတ်ႈလႅဝ်း
မိူဝ်ႈဝၼ်းထီႉ 25 March 2017 ပီႈၼွင်ႉတႆးယၢၼ်မိူင်း (ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ) ဢၼ်မီးၼႂ်း ၸိုင်ႈမိူင်းၶေႇ လႄႈ ပီႈၼွင်ႉတႆး ဢၼ်ယူႇထင်သဝ်း ၼႂ်းၸိုင်ႈမိူင်းၶေႇ ဢွၼ်ႁူဝ်တုင်းလူႇၶၢမ်ႇ တီႈၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈယဝ်ႉသေ ၶိုၼ်းသိုပ်ႇၸွႆႈထႅမ် ၵေႃႉသိုၵ်း RCSS/SSA ဢၼ်မီးၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ။
သိုၵ်းမၢၼ်ႈ ဢဝ်ႁႅင်းသီႇတပ်ႉၵွင် ၶိုၼ်ႈတိုၵ်း သိုၵ်းတႆး RCSS
- Created on 25 March 2017
- Written by တႆးလွတ်ႈလႅဝ်း
မိူဝ်ႈၼႆႉဝၼ်းထီႉ 25 March 2017 တပ်ႉသိုၵ်းလူင်ပွင်ၸိုင်ႈမၢၼ်ႈ ဢဝ်ႁႅင်းသိုၵ်း 4-တပ်ႉၵွင် ၶိုၼ်ႈလေႃႇတိုၵ်း တပ်ႉသိုၵ်းၸိုင်ႈတႆး (RCSS/SSA) တီႈဝၢၼ်ႈယၢဝ်ႇ ဢိူင်ႇတႃႈၶႅၵ်း ၸႄႈဝဵင်းမိူင်းပဵင်း ႁိုင် 2-ၸူဝ်ႈမူင်းပၢႆ၊ တေႃႇမိူဝ်ႈလဵဝ် သိုၵ်းမၢၼ်ႈတိုၵ်ႉသိုပ်ႇ ထႅမ်ႁႅင်းသိုၵ်းထႅင်ႈ တင်းၼမ် ၼႆယဝ်ႉ။
More Articles...
- RCSS/SSA ၸတ်းပၢင်လူင်းၵၢၼ်သွၼ် ၶွမ်း လႄႈ ပူၵ်းပွင်ၼမ်ႉၵတ်ႉ ၵူၼ်းၼုမ်ႇ တီႈမိူင်းပၼ်ႇ
- သိုၵ်းပလွင်ႈ TNLA တိၺွပ်းပေႃႉထုပ်ႉၵူၼ်းမိူင်း ပွတ်းသၼ်လွႆၵျွၵ်ႉမႄး
- မိူင်းၶႄႇ ဢွၵ်ႇၶေႃႈပူင် ၸိသင်ႇႁႂ်ႈၵူၼ်းမိူင်းမျၢၼ်ႇမႃႇ ၸိူဝ်းယူႇၼႂ်းလိၼ်ၶႄႇ ဢၢပ်ႈဝၢင်းၵွင်ႈၵၢင်ႇ
- ပႃႇတီႇမိူင်းမွၼ်းမႂ်ႇ (NMSP) တေလူင်းလၢႆးမိုဝ်း NCA
- ၵူၼ်းမိူင်းထုင်ႉသၢပ်ႇမႄႈၼမ်ႉတူႈ 400-ပၢႆ တုၵ်းယွၼ်းႁႂ်ႈၵိုတ်းၵၢၼ်သၢင်ႈၽၢႆ ၼိူဝ်မႄႈၼမ်ႉတူႈ ၼႂ်းၸိုင်ႈတႆးပွတ်းႁွင်ႇ - ၸုမ်းတူင်ႉၼိုင် ပိူဝ်ႈတႃႇမႄႈၼမ်ႉမိူင်းတႆး


text:
ၽူႈႁွင်ႉၽဵင်းၵႂၢမ်းတႆး ၸၢႆးၸွမ်ဝူင်း သဵင်ႈမုၼ်လူႉတၢႆ တီႈၼႂ်းၶွၵ်ႈတွင်ႇလေးလူင်း ၸႄႈဝဵင်း တူၼ်ႈတီး ဢဝ်ၶၢပ်ႈတူဝ်မႃးဝႆႉတီႈႁူင်းယႃလူင်ၸဝ်ႈၸၢမ်ႇထုၼ်း။
ၽူႈႁွင်ႉၽဵင်းၵႂၢမ်းတႆး ၸၢႆးၸွမ်ဝူင်း
ဝၼ်းတီႈ 06/04/2017 ယၢမ်းၵၢင်ၶမ်ႈ 21:00 မူင်းပၢႆၼၼ်ႉ ၽူႈႁွင်ႉၽဵင်းၵႂၢမ်းတႆးၸိုဝ်ႈသဵင်ယႂ်ႇ ၸၢႆးၸွမ်ဝူင်း ဢႃယု 46 ပီ လူႉသဵင်ႈတၢႆၵႂႃႇတီႈ ၼႂ်းၶွၵ်ႈတွင်ႇလေးလူင်း ဢိူင်ႇတွင်ႇလေးလူင်း ၸႄႈဝဵင်းတူၼ်ႈတီး ၸိုင်ႈတႆး ပွတ်းၸၢၼ်း။ မၼ်းၸၢႆးၸပ်းတၢင်းပဵၼ်ပွတ်ႇ၊ တၢင်းပဵၼ်တႂ်သေ လႆႈသုတ်းမုၼ်ၵႂႃႇ။
ၼၢင်းမျႃႉမေႇ ၵေႃႉပဵၼ်မေးၼၢင်း ၸၢႆးၸွမ်ဝူင်း လၢတ်ႈဝႃႈ “ ၵေႃႉပဵၼ်ၽူဝ်ၶႃႈႁဝ်း လႆႈလူႉ သဵင်ႈၵႂႃႇ မိူဝ်ႈဝႃး ဝၼ်းတီႈ 6 ယၢမ်းၵၢင်ၶမ်ႈ ၵူၺ်းၵႃႈ လၢႆမူင်းတႄႉ ဢမ်ႇပႆႇလႆႈႁူႉလီ၊ တေႃႈလဵဝ် ၶႃႈႁဝ်းလႄႈ တင်းလုၵ်ႈၸၢႆး/ ယိင်း တိုၵ်ႉတေဢွၵ်ႇၵႂႃႇလုမ်းလႃးၶၢပ်ႈတူဝ် ပီႈၸွမ်ဝူင်း တီႈတူၼ်ႈတီး၊ ၶၢပ်ႈတူဝ်ပီႈ ၸွမ်ဝူင်းတႄႉ တေပူၼ်ႉဝၼ်းမိူဝ်ႈၽုၵ်ႈ ဝၼ်းတီႈ 08/04/2017” ဝႃႈၼႆ။
ၸၢႆးသုၼ်ယုၵ်ႉ ၽူႈၼမ်းၼႂ်းၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းပၢင်လူင်/ ၵေႃႉႁူႉၸၵ်းမိုတ်ႈ ၵိုတ်းတင်းၸၢႆးၸွမ်ဝူင်း လၢတ်ႈဝႃႈ “ လႆႈယိၼ်းၶၢဝ်ႇဝႃႈ ၸၢႆးၸွမ်ဝူင်းလႆႈလူႉတၢႆၵႂႃႇၼႆ ႁဝ်းၵေႃႈ ပဵၼ်ဢၼ်ၸႂ်လဵၵ်ႉၶေႃးၶူမ်ၸွမ်းတႄႉတႄႉ။ ၸၢႆးၸွမ် ဝူင်းၼႆႉ မၼ်းပဵၼ်ၵူၼ်းမီးၸိုဝ်ႈသဵင် ၽူႈႁွင်ႉၵႂၢမ်းတႆး(ပၢႆးမွၼ်းတႆး) ၵေႃႉၼိုင်ႈ” ဝႃႈၼႆ။
ၸၢႆးၸွမ်ဝူင်းၼႆႉ ပဵၼ်ၽူႈႁွင်ႉၽဵင်းၵႂၢမ်းတႆး ၸိုဝ်ႈသဵင်လိုဝ်းလင်ၼႂ်းပၢႆးမွၼ်းတႆး ၵေႃႉၼိုင်ႈ။ မိူဝ်ႈပူၼ်ႉမႃးၼၼ်ႉ မၼ်းၸၢႆးတူင်ႉၼိုင်ၼႂ်းၵၢၼ်တူင်ႇဝူင်းတႆး၊ ဢွၼ်ႁူဝ်သူၼ်းတုမ်ၾၢႆႇၵူၼ်းၼုမ်ႇ ၸဵမ်ၸိူဝ်းၼႆႉ။
ၸၢႆးၸွမ်ဝူင်းတႄႇၼႃႈႁိူၼ်းၵိုၵ်း ၼၢင်းမေး ၼၢင်းမျႃႉမေႇသေ မီးလုၵ်ႈႁူမ်ႈၵၼ် 3 ၵေႃႉ၊ ၸၢႆး 2 ၵေႃႉ၊ ယိင်း 1 ၵေႃႉ၊ လုၵ်ႈယိင်းၵေႃႉလဵၵ်ႉသမ်ႉ တိုၵ်ႉတွပ်ႇဝႆႉၸၼ်ႉၵဝ်ႈ တေၶိုၼ်ႈၸၼ်ႉသိပ်း၊ လုၵ်ႈၸၢႆးၵေႃႉၵၢင်သမ်ႉ တွပ်ႇဝႆႉၸၼ်ႉသိပ်းလႄႈ လုၵ်ႈၸၢႆးၵေႃႉယႂ်ႇတႄႉ ၵိုတ်းယင်ႉၵၢၼ်ႁဵၼ်းဝႆႉ ဝႃႈၼႆ။
ၸၢႆးၸွမ်ဝူင်းၼႆႉ ပဵၼ်လုၵ်ႈၸၢႆး လုင်းၸၢင်းထုၼ်းဢွင်ႇတင်းပႃႈၸၢင်းၶွင်ႇ မီးပီႈၼွင်ႉႁူမ်ႈတွင်ႉၵၼ် 5 ၵေႃႉ (ၸၢႆး 3 ယိင်း 2)။ 1) ပႃႈငူၺ်ႇ၊ 2) ပႃႈပုၼ်ႉ၊ 3) ၸဝ်ႈသိုၵ်းလူင်ၵၢၼ်းယွတ်ႈ ၽူႈၼမ်းတပ်ႉသိုၵ်းၸိူဝ်ႉၸၢတ်ႈၸိုင်ႈတႆး SSNA (ႁူမ်ႈ RCSS မိူဝ်ႈပီ 2005 ဝၢႆးၸဝ်ႈ ၵၢၼ်းယွတ်ႈ လူႉ)၊ 4) ၸၢႆးသၢႆလႅင်း (ၼမ်ႉၽိတ်ႉၽူး)၊ 5 ၸၢႆးၸွမ်ဝူင်း(ၶူၼ်ႉၶိုၼ်းၶေႃႈၶိုၵ်ႉၶႅမ်ႉ ၸၢႆးမူး 2) ၸဵမ်ၸိူဝ်းၼႆႉ။


text:
ၼႂ်းႁူဝ်ၶေႃႈလူင်ႁႃႈႁူဝ်ၶေႃႈ ဢုပ်ႇဢူဝ်းၼႂ်းပၢင်ၵုမ်လူင် လွင်ႈငမ်းယဵၼ်မိူင်းႁူမ်ႈတုမ် ႁိုဝ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်၊ ၵမ်းထူၼ်ႈ 2 ၼၼ်ႉ လွင်ႈၵၢၼ်မိူင်းလႄႈ လွင်ႈႁူမ်ႇလူမ်ႈ ပဵၼ်ႁူဝ်ၶေႃႈတီႈၶွင်ႉၶမ် မီးပၼ်ႁႃသုတ်း၊ ၵွပ်ႈၾၢႆႇတပ်ႉသိုၵ်းဝႃႈ တိုၼ်းတေဢမ်ႇလႆႈၽၢတ်ႇဢွၵ်ႇယူႇမႅၵ်းမႅၵ်း။ လွင်ႈၼႆႉ ၽူႈၼမ်းၼႂ်း 3 ၸဝ်ႈသိုၵ်းၸၢႆးငိုၼ်း (RCSS) တွပ်ႇလၢတ်ႈဝႆႉတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။
ထၢမ်-ဝၢႆးသေပိုတ်ႇပၢင်ၵုမ်လူင်ယဝ်ႉသေ ႁူဝ်ၶေႃႈ ဢၼ်သိုပ်ႇဢုပ်ႇဢူဝ်းၵၼ်ၵႂႃႇၼႆႉ ဢၼ်ၶွင်ႉၶမ်တီႈသုတ်း ၸိူဝ်းၼႆႉ မီးသင်ၽွင်ႈၶႃႈ?။
တွပ်ႇ-ဢၼ်ဢုပ်ႇၵၼ်ၼႆႉပိူင်လူင်မၼ်း မီးႁႃႈႁူဝ်ၶေႃႈ။ ဢၼ်မႃးၶမ်ၵၼ် မီး 2 ႁူဝ်ၶေႃႈၵူၺ်း၊ 1.တွၼ်ႈၵၢၼ်မိူင်း။ 2.တွၼ်ႈၵၢၼ်ႁူမ်ႇလူမ်ႈ။ ၵၢၼ်ႁူမ်ႇလူမ်ႈၼႆႉ ၵွပ်ႈပိူဝ်ႈဝႃႈမၼ်းၵဵဝ်ႇၵပ်းတပ်ႉသိုၵ်း တပ်ႉမတေႃႇလႄႈ ၸုမ်းလုၵ်ႉၽိုၼ်ႉယိပ်းၵွင်ႈၵၢင်ႇၸၢဝ်းၶိူဝ်း EAO သွင်ၾၢႆႇၵမ်းသိုဝ်ႈ။ ၵဵဝ်ႇၵပ်းၵၢၼ်ႁူမ်ႇလူမ်ႈၼႆႉ မၼ်းဢမ်ႇၸၢင်ႈ ဢုပ်ႇသင်ၵၼ်၊ မၼ်းပႆႇၸၢင်ႈတူၵ်းလူင်းသင်ၵၼ်၊ တေႃႈတႃႇတေဢုပ်ႇဝႃႈႁူဝ်ၶေႃႈဢီႈသင်ၼႆၵူၺ်း ႁဝ်းၶႃႈယင်းပႆႇၸၢင်ႈတူၵ်းလူင်းၵၼ်။ ပေႃးႁုပ်ႈသေလၢတ်ႈၵေႃႈ ၵၢၼ်ႁူမ်ႇလူမ်ႈၵမ်းၼႆႉ ပႆႇၸၢင်ႈဢုပ်ႇသင်ၵၼ်။ ဢုပ်ႇၵေႃႈမၼ်းဢမ်ႇၸၢင်ႈယၢင်ႈၵႂႃႇတၢင်းၼႃႈ။ တီႈၼႂ်းလိၵ်ႈႁူမ်ႈမၢႆမိူင်းႁူမ်ႈတုမ်ၼၼ်ႉၵေႃႈ တွၼ်ႈၵၢၼ်ႁူမ်ႇလူမ်ႈၼၼ်ႉပႆႇပႃး၊ ၵွပ်ႈပိူဝ်ႈဝႃႈ မၼ်းပႆႇၸၢင်ႈဢုပ်ႇၵၼ်လႄႈ တွၼ်ႈၵၢၼ်ႁူမ်ႇလူမ်ႈၼႆႉ ဝႆႉဢုပ်ႇၶၢဝ်းတၢင်းၼႃႈ ဝႃႈၸိူင်ႉၼႆၵူၺ်း။
ဢၼ်ၶွင်ႉၶမ်လိူဝ်ပိူၼ်ႈ ပဵၼ်တွၼ်ႈၵၢၼ်မိူင်း။ တွၼ်ႈၵၢၼ်မိူင်းၼႆႉ ၸွမ်းပိူင်ပိုၼ်ႉထၢၼ်ၾႅတ်ႊၻရႄႊ၊ ပေႃးတေမႃးတမ်းပိူင်ၵၢၼ်မိူင်း ၼႂ်းပိူင်ၼၼ်ႉ မၼ်းမီးဝႆႉၶေႃႈၼိုင်ႈဝႃႈ-“ၼႃႈလိၼ်ၼႂ်းမိူင်းႁူမ်ႈတုမ်မိူင်းမၢၼ်ႈၼႆႉ တိုၼ်းတေဢမ်ႇလႆႈၽၢတ်ႇဢွၵ်ႇ” မႃးၶမ်ၵၼ်ဢၼ်ၼႆႉ။
ထၢမ်-တီႈၼႆႈ ႁဵတ်းသင်လႄႈသမ်ႉၶမ်ၶႃႈ?။
တွပ်ႇ-ၶေႃႈၵႂၢမ်းဢၼ်ၼႆႉ မၼ်းႁဵတ်းႁိုဝ်ပဵၼ်မႃးၼႆ ႁဝ်းၶႃႈတေလႆႈတူၺ်း။ တႃႇတေမႃးတီႈပၢင်ၵုမ်လူင်ၵမ်းၼႆႉ လႆႈပိုင်ႈဢိင်ၼိူဝ်ၽိုၼ်လိၵ်ႈၽိုၼ်လၢႆး ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ဢၼ်ႁဵတ်းမႃး။ ပေႃးၸၢဝ်းၶိူဝ်း တေမီးပီႈၼွင်ႉပဢူဝ်း၊ ပီႈၼွင်ႉၶျၢင်း၊ ပီႈၼွင်ႉယၢင်းၽိူၵ်ႇ မီးသၢမ်တီႈ။ မီးထႅင်ႈဢၼ်ႁဵတ်းၸွမ်းပိုၼ်ႉတီႈ တိူင်းတၼၢဝ်းသီ၊ တိူင်းပၵူဝ်း၊ တီႈတူၼ်ႈတီး တီႈမိူင်းတႆး။ ထႅင်ႈတီႈၼိုင်ႈ ႁဵတ်းတီႈၼေႇပျီႇတေႃႇ၊ ၶဝ်ဝႃႈဢိင်ၼိူဝ်ႁူဝ်ၶေႃႈသေႁဵတ်း။
ၵွပ်ႈၼၼ် ပေႃးမႃးတူၺ်းပၢင်ၵုမ်ဢၼ်ႁဵတ်းၸၼ်ႉၸိူဝ်ႉၸၢတ်ႈၼႆႉ မီး 7 တီႈၵူၺ်း၊ ၼႂ်း 7 တီႈၼၼ်ႉ ပေႃးမႃးတူၺ်းၽိုၼ်လိၵ်ႈၵၢၼ်မိူင်း ဢၼ်ၶဝ်တၢင်ႇၶိုၼ်ႈမႃးၼၼ်ႉ တေဢမ်ႇလႆႈၽၢတ်ႇဢွၵ်ႇဢၼ်ဝႃႈၼၼ်ႉ ပႃး 4 ၽိုၼ်။ ၾၢႆႇတပ်ႉမတေႃႇၵေႃႈဝႃႈ ယွၼ်ႉတၢင်းတႂ်ႈတၢင်ႇၶိုၼ်ႈမႃးလႄႈ လွင်ႈဝႃႈတေဢမ်ႇလႆႈၽၢတ်ႇဢွၵ်ႇၼႆႉ တေလႆႈသႂ်ႇ။ ၵွပ်ႈပိူဝ်ႈဝႃႈ တေပႃးဢၼ်ၼႆႉလႄႈ တင်ႈတႄႇဝၼ်းထီႉ 24 ပွတ်းဝၼ်း ၼႂ်းတွၼ်ႈဢုပ်ႇဢူဝ်း ၵၢၼ်မိူင်းၼၼ်ႉ ဢုပ်ႇၵုမ်ၵၼ်လွင်ႈၼႆႉ။ ပေႃးႁဝ်းၶႃႈမႃးတူၺ်း ၼႂ်းပၢင်ၵုမ်မိူဝ်ႈၼၼ်ႉၼႆ ၾၢႆႇပႃႇတီႇၵေႃႈ ဢမ်ႇႁၼ်လီ၊ ၶဝ်ၵေႃႈဝႃႈဢၼ်ၼႆႉဢမ်ႇလီပႃး၊ မၼ်းပႆႇထုၵ်ႇမႅၼ်ႈ။
ပေႃးမႃးတူၺ်းၾၢႆႇၸုမ်း ယိပ်းၵွင်ႈၵၢင်ႇလုၵ်ႉၽိုၼ်ႉႁဝ်းၶႃႈၵေႃႈဝႃႈ ဢၼ်ၼႆႉဢမ်ႇလီပႃး၊ မၼ်းပႆႇၸႂ်ႈၶၢဝ်းယၢမ်းမၼ်း၊ ႁဝ်းပႆႇလီသႂ်ႇပႃး ဝႃႈၵၼ်ၸိူင်ႉၼႆ။
ၵူၺ်းၵႃႈ ပေႃးမႃးတူၺ်းၼႂ်းၵႃႈ ဝၼ်းထီႉ 24-25-26 ၸိူဝ်းၼႆႉ ဢုပ်ႇၵၼ်မႃးၵေႃႈ ၾၢႆႇတပ်ႉမတေႃႇ တိုၼ်းဢမ်ႇယွမ်း၊ ၶဝ်ဝႃႈတိုၼ်းလူဝ်ႇလႆႈသႂ်ႇ၊ ၵမ်ႈၽွင်ႈသမ်ႉဝႃႈ ဢမ်ႇသႂ်ႇ။ ၵမ်းလိုၼ်းမႃး ၵႄႈၵၼ်ဢမ်ႇလႆႈလႄႈ လွင်ႈၼႆႉလႆႈဢဝ်ၶိုၼ်ႈမႃးတီႈ ပၢင်ၵုမ် UPDJC ၊ UPDJC တေတႅပ်းတတ်း၊ ငဝ်းလၢႆးမၼ်းပဵၼ်ၸိူင်ႉၼႆ။
(ၶႅၼ်းတေႃႈ ပႂ်ႉသိုပ်ႇဢၢၼ်ႇတွၼ်ႈ လွင်ႈတၢင်းဢၼ်တပ်ႉမတေႃႇ ၶႂ်ႈသႂ်ႇၶေႃႈၵႂၢမ်းဝႃႈ တိုၼ်းတေဢမ်ႇလႆႈၽၢတ်ႇဢွၵ်ႇ)။


text:
ပွင်ႈၵႂၢမ်း
ၸဝ်ႈၶွင် လွင်ႈၽွမ်ႉႁူမ်ႈ
- Details
- Created on 03 April 2017
- Written by တႆးလွတ်ႈလႅဝ်း
ပေႃးမႃးလဵပ်ႈႁဵၼ်းတူၺ်း ၼႂ်းၶၢဝ်းတၢင်း ၵၢၼ်လုၵ်ႉၽိုၼ်ႉ တႆးႁဝ်းၼႆၸိုင် တႃႇႁႂ်ႈဢဵၼ်ႁႅင်း လၢႆးလုၵ်ႉ ၽိုၼ်ႉတႆးႁဝ်း ၶိူင်ႇၶမ်ႉၼႅၼ်ႈၼႃ တိုဝ်းတွၼ်း မႃးၵူႈၽၢႆႇၼၼ်ႉ ပဵၼ်ယွၼ်ႉ လွင်ႈပူၵ်းတိုၼ်ႇ၊ လွင်ႈႁူၺ်းသူၼ်း၊ လွင်ႈၼႄတၢင်း၊ လွင်ႈၾင်ၼမ်ႉၸႂ်ႁၵ်ႉၶိူဝ်း ၶွင်ၽဵင်းၵႂၢမ်း ၵၢၼ်မိူင်း ၵၢၼ်သိုၵ်း ၼိုင်းပွတ်းၼိုင်ႈတွၼ်ႈ ပၢၼ်သိုပ်ႇပၢၼ် ၼႆၼၼ်ႉ တေလႅပ်ႈဢမ်ႇမီး ၵေႃႉၶႂ်ႈထဵင်။
ၸဝ်ႈမီးၼႂ်းႁူဝ်ၸႂ်တႃႇသေႇ
- Details
- Created on 14 March 2017
- Written by တႆးလွတ်ႈလႅဝ်း
ၸဝ်ႈၵၢၼ်းယွတ်ႈ ၽူႈဢွၼ်ႁူဝ် ႁိုဝ် ၽူႈပွင်ၵၢၼ်ၵူႈလွင်ႈလွင်ႈ တပ်ႉသိုၵ်း ၸိူဝ်ႉၸၢတ်ႈၸိုင်ႈတႆး (SSNA) လႆႈသဵင်ႈမုၼ်ၵႂႃႇၼႆႉၼၼ်ႉ ပေႃးၼပ်ႉတူၺ်း ၼႂ်းဝၼ်းမိူဝ်ႈၼႆႉ 14 March 2017ၸိုင် ၶွပ်ႈထူၼ်ႈတဵမ် (13)ပီႊ လီလီ။ ၵူၺ်းၵႃႈ ပုၼ်ႈတႃႇ ၸိူဝ်းႁဝ်းၶႃႈ ပဵၼ်လုၵ်ႈၼွင်ႉပွင်ႈပၢႆတေႉ မၼ်းၸဝ်ႈ တိုၵ်ႉမီး ၼႂ်းႁူဝ် ၸႂ်ႁဝ်းၶႃႈတႃႇသေႇ။
တေႃလွၵ်ႇဢွၵ်ႇယွတ်ႈ
- Details
- Created on 10 February 2017
- Written by တႆးလွတ်ႈလႅဝ်း
လုၵ်ႉတီႈ ပၢၼ်ပဵၼ်တူၼ်ႈမႆႉယႂ်ႇလူင် မီးႁၢၵ်ႈ၊ မီးလမ်း၊ မီးၵိင်ႇ၊ မီးမႂ်၊ မီးယွတ်ႈ၊ မီးမွၵ်ႇ၊ မီးမၢၵ်ႇသေ ၵိုင်ႉၵၢင်ႉလႅၵ်ႈလၢႆႈ ယဵၼ်းပဵၼ်ၵႂႃႇပၢၼ် တေႃလွၵ်ႇႁႅင်ႈ၊ လုၵ်ႉတီႈပၢၼ်ပဵၼ် တေႃလွၵ်ႇႁႅင်ႈသေ ၶိုၼ်းၸိုၼ်ႇတူဝ် ၸိုၼ်ႇၸႂ် ၸိုၼ်ႇႁႅင်းသေ သိုပ်ႇမီးလမ်း၊ မီးၵိင်ႇ၊ မီးမႂ်၊ မီးယွတ်ႈ ဢွၵ်ႇမႃးၶိုၼ်းၼၼ်ႉ မၼ်းႁိုဝ်တေငၢႆႈငႅမ်ႈ။
ၸဝ်ႈယွတ်ႈသိုၵ်း ၼႂ်းသၢႆတႃၵဝ်ၶႃႈ ပဵၼ်PSO
- Details
- Created on 08 February 2017
- Written by တႆးလွတ်ႈလႅဝ်း
ပေႃးမႃးလဵပ်ႈႁဵၼ်းတူၺ်း ၽူႈဢွၼ်ႁူဝ်တႆး ၼႂ်းပၢၼ်လၢႆး လုၵ်ႉၽိုၼ်ႉ ပၢၼ်သိုပ်ႇ ပၢၼ်ၼႆၸိုင် တေလႆႈႁၼ် မီးၽူႈဢွၼ်ႁူဝ် လၢႆသႅၼ်း လၢၵ်ႇလၢႆတင်းၼမ်။
ၵႂၢမ်းၾၢၵ်ႇတွၼ်ႈ ပီႊမႂ်ႇတႆး 2111 ၼီႈ (30/11/2016)
- Details
- Created on 26 November 2016
- Written by တႆးလွတ်ႈလႅဝ်း
More Articles...
- ပၢင်ၵုမ်လူင်ပၢင်လူင် ႁူဝ်ပၢၵ်ႇ 21 ပီႊ လႄႈ သုၼ်ႇလႆႈသုၼ်ႇပဵၼ်ၵူၼ်း
- ၸေႊ လႄႈ တူင်ႇ
- ဢၼ်လႆႈႁူႉၸွမ်း လွင်ႈၸဝ်ႈဢွင်ႇမွင်း
- ၵၢမ်ႇၵျၢမ်ႇမႃႇ ၸိူဝ်ႉၸၢတ်ႈလႄႈ မိူင်းၸိုင်ႈတႆး
- ၶေႃႈႁၼ်ထိုင်ငဝ်းလၢႆးၵၢၼ်မူိုင်း ၵၢၼ်သိုၵ်း လႄႈ လွင်ႈငမ်းယဵၼ်
- ဢပုမ်ႇ တႃႇၵူၼ်းလူင်တူၺ်း
- ပေႃးလူင်းလၢႆးမိုဝ်း NCA ယဝ်ႉ ၵွပ်ႈသင်မိၼ်းဢွင်ႇလၢႆႇလၢတ်ႈဝႃႈ တပ်ႉၸၢဝ်းၶိူဝ်း လူဝ်ႇလႆႈပူတ်းၵွင်ႈ
- သိူၵ်ႈၶိူဝ်းတႃႇၵူၼ်းလူင်ယဵမ်ႈ
- ၸဝ်ႈၵွၼ်းၸိူင်းလႄႈ ၵၢၼ်ၽွမ်ႉႁူမ်ႈ
- ပၢႆးဝူၼ်ႉ ၵၢၼ်ၽွမ်ႉႁူမ်ႈ


text:
ၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃးၸိုင်ႈတႆး ဢွၼ်ႁူဝ်ၸတ်းႁဵတ်း ပၢင်ယွၼ်းသူးတႃႇတူၼ်ႈမႆႉပႃႇထိူၼ်ႇ ႁႂ်ႈလွတ်ႈ ၽေးၶဵၼ် ဢၼ်ပိူၼ်ႈမႃးယႃႉၵဝ်း တီႈၸႄႈဝဵင်းမိူင်းၼၢႆး ၸိုင်ႈတႆးပွတ်းၸၢၼ်း မီးသင်ၶၸဝ်ႈလႄႈ ၵူၼ်းမိူင်း လၢႆလၢႆ ၸႄႈ ဝဵင်းၶဝ်ႈႁူမ်ႈ 100 ပၢႆ။
ဝၼ်းတီႈ 17/06/2017 ယၢမ်းၵၢင်ၼႂ် သင်ၶၸဝ်ႈ၊ ၵူၼ်းမိူင်းလႄႈ ၸုမ်းၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃး ၸိုင်ႈတႆး ႁူမ်ႈၵၼ်သေ ၸတ်းႁဵတ်းပၢင်လူႇတၢၼ်းသိုပ်ႇၸႃတႃပႃႇမႆႉလႄႈ ႁၵ်ႉသႃၾိင်ႈတိုၼ်းပဵၼ် သၽႃႇဝ ၼမ်ႉလိၼ် ႁိၼ်ၽႃ ၸတ်းႁဵတ်းတီႈဝတ်ႉဝိႁၢရ်ၸၢၵ်ႈတေႃႇ ၸႄႈဝဵင်းမိူင်းၼၢႆး ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း ။ ယွၼ်းသူးတိူင်ႇၵၢဝ်ႇသိုပ်ႇၸႃတႃပၼ် ယွၼ်ႉၵူဝ်ၽေးၵူၼ်းမႃးယႃႉၵဝ်းတဝ် ထိူၼ်ႇပႃႇမႆႉလႄႈ ၾိင်ႈတိုၼ်းပဵၼ် သၽႃႇဝဝႃႈၼႆ။
ၸၢႆးဢွၼ်ႇ ၵူၼ်းမိူင်းၼၢႆး လၢတ်ႈဝႃႈ “ တီႈႁူဝ်ၼမ်ႉၸၢၵ်ႈတေႃႇၼႆႉ ႁဝ်းၶႃႈလႆႈၸႂ်ႉတိုဝ်းသေ ႁဵတ်းၼႃး တႃႇ 2700 ပၢႆဢေႊၶိူဝ်ႊ ၼႂ်းမိူင်းၼၢႆးႁဝ်းၶႃႈတင်းသဵင်ႈ၊ ယဝ်ႉၵေႃႈ ၼမ်ႉၼႆႉ လဵင်ႉၵူၼ်းမိူင်းႁဝ်းၶႃႈ တႃႇႁူဝ်ၵူၼ်း 3 မိုၼ်ႇပၢႆ။ ယွၼ်ႉပိူဝ်ႈၼၼ်လႄႈ မၼ်းပဵၼ်ဢႃယုသၢႆၸႂ် ဢၼ်လမ်ႇလွင်ႈၵူၼ်းမိူင်းႁဝ်း ပိုင်ႈဢိင်ၸႂ်ႉတိုဝ်းမႃး ႁဝ်းၶႃႈ လူဝ်ႇႁႄႉၵင်ႈတႄႉတႄႉ။ ယွၼ်ႉၼၼ် ႁဝ်းၶႃႈ ၸင်ႇဢွၼ်ၵၼ်မႃးၸတ်းႁဵတ်း သိုပ်ႇၸႃတႃပႃႇမႆႉလႄႈ ၼုင်ႈလိူင် ပၼ်ပႃႇမႆႉ။ ႁႂ်ႈၵူၼ်းမိူင်းႁဝ်းၶႃႈၵေႃႈ ၶဝ်ႈၸႂ်ဝႃႈသင်ဝႃႈ ဢမ်ႇမီးပႃႇမႆႉ ဢမ်ႇမီးႁူဝ်ၼမ်ႉ တိူၵ်ႇႁႆႈလွၵ်း ၼႃးႁဝ်း ၶႃႈၵေႃႈ ဢမ်ႇပဵၼ်မႃး၊ ဢၼ်ႁဝ်းၶႃႈ ပိုင်ႈဢိင်ၸႂ်ႉတိုဝ်းမႃး ၼမ်ႉ၊ ပႃႇမႆႉႁဝ်းၶႃႈတီႈၼႆႈၼႆႉ မီးမႃး ပၢၵ်ႇပီႁဵင်ပီယဝ်ႉ ယွၼ်ႉၼၼ်လႄႈ ႁဝ်းၶႃႈတင်းသဵင်ႈထုၵ်ႇ လီဢွၼ်ၵၼ် ထိင်းသိမ်း ႁႄႇၵင်ႈၵႂႃႇ ၼင်ႇႁိုဝ် ပေႃးတေယူႇၸွမ်းလုၵ်ႈ ၸွမ်းလၢၼ်ႁဝ်းၵႂႃႇလႄႈ ၵိုၵ်းၵမ်ႇၽႃႇၵႂႃႇ တေႃႇၸူဝ်ႈ ၶၢဝ်းယၢဝ်း” ဝႃႈၼႆ။
ပၢင်လူႇတၢၼ်းသိုပ်ႇၸႃတႃပႃႇမႆႉလႄႈ ႁၵ်ႉသႃထိင်းသိမ်းသၽႃႇဝၾိင်ႈတိုၼ်းပဵၼ်ၼႆႉ ၸတ်းႁဵတ်းတီႈပႃႇမႆႉ ဝတ်ႉ ၸၢၵ်ႈတေႃႇ ဝဵင်းမိူင်းၼၢႆး မီးသင်ၶၸဝ်ႈလႄႈ ပီႈၼွင်ႉၵူၼ်းမိူင်း ၶဝ်ႈႁူမ်ႈပၢင်ယွၼ်းသူး မိူၼ်ၼင်ႇ ဝဵင်းသီႇပေႃႉ၊ ၼမ်ႉ ၸၢင်၊ မိူင်းၼၢႆးလႄႈ ဢိၵ်ႇထႅင်ႈလၢႆလၢႆၸႄႈဝဵင်း ၸဵမ်ၸိူဝ်းၼႆႉ ၶဝ်ႈႁူမ်ႈ 100 ပၢႆ ဝႃႈၼႆ။
ၵဵဝ်ႇၵပ်းလွင်ႈၼႆႉ ယူႇတီႈၸၢႆးဢွၼ်ႇသိုပ်ႇလၢတ်ႈထႅင်ႈဝႃႈ “ လွင်ႈမႆႈၸႂ်ႁဝ်းၶႃႈတႄႉ လွင်ႈတေမႃးတုမ်ႉတိူဝ်ႉ ႁဝ်းၶႃႈ ယိၼ်းမႃးဝႃႈ တၢင်းဢွၵ်ႇလွႆၸၢၵ်ႈတေႃႇႁဝ်းၶႃႈၼႆႉ ပိူၼ်ႈလႆႈပႃႇမိတ်ႉမႃး တႃႇဢေႊၶိူဝ်ႊ 200 ပၢႆ။ ယွၼ်ႉၼၼ် ႁဝ်းၶႃႈၵူၼ်းမိူင်းၵေႃႈ ပဵၼ်ဢၼ်မႆႈၸႂ် ၼမ်ႉႁဝ်း ဢၼ်ၵူၼ်းမိူင်းၼၢႆး လႆႈပိုင်ႈဢိင်ၸႂ်ႉတိုဝ်းမႃး၊ ပႃႇမႆႉဢၼ်ၵူၼ်း မိူင်းႁဝ်း ဢွၼ်ၵၼ်ႁၵ်ႉသႃထိင်းသိမ်းမႃး ပီယၢဝ်းၶၢဝ်းႁိုင်လႄႈ သမ်ႉတေထုၵ်ႇပိူၼ်ႈ မႃးယႃႉၵဝ်း ၼၼ်ႉ ႁဝ်းၶႃႈ ၵူၼ်းမိူင်း ဢွၼ်ၵၼ်ႁၢင်ႈႁႅၼ်းတူဝ်ႈတၼ်းဝႆႉသေဢမ်ႇၵႃး တႃႇတေတေႃႇသူႈၼႆႉ ႁဝ်းၶႃႈ ၸင်ႇလႆႈ ၽိတ်ႈပၢင်းသင်ၶ ၸဝ်ႈၶဝ် တင်းၾၢႆႇသႃႇသၼႃႇႁဝ်း လႆႈမႃးၼုင်ႈလိူင်ပၼ်ပႃႇမႆႉ၊ ဢၼ်ႁဝ်းၶႃႈယုမ်ႇယမ် ၵိူဝ်းယမ် ၼၼ်ႉ သင်ႁဝ်းၶႃႈ ၼုင်ႈလိူင်ပၼ်ပႃႇမႆႉယဝ်ႉ မၼ်းၵေႃႈ ၽိူၵ်ႇၸိုၼ်ႈၶၢဝ်သႂ် ပေႃးႁဝ်းၶႃႈပဵၼ်ၵူၼ်းမိူင်းၼုင်ႈလိူင်ၵေႃႈ မိူၼ်ဝႃႈ ႁဝ်းၶႃႈ ပဵၼ်လုၵ်ႈၼွင်ႉတပႄးၸဝ်ႈၽြႃးယဝ်ႉ။ ၵွပ်ႈပိူဝ်ႈၼၼ်လႄႈ ၽႂ်မႃးယႃႉမႃးၵဝ်းသႃႇသၼႃႇ၊ တူၼ်ႈမႆႉၼႆႉၵေႃႈ မၼ်းတေ ၸင်ႈပဵၼ်ၽေးၵႂႃႇ ဝႃႈၼႆ။
သင်ဝႃႈ မီးၸဝ်ႈတိုၼ်းလၢင်းၶဝ်၊ ၶွမ်ႊပၼီႊၶဝ် ၶႂ်ႈမႃးယႃႉမႃးၵဝ်း တေႁူမ်ႈႁွမ်းၵူၼ်းတင်းၼမ် ၼႅင်ႈသၢၼ် ဢၼ်ၵွင်ႉၵၢႆႇၵၼ်ၸိူဝ်းၼၼ်ႉသေ တေတေႃႇသူႈၵႂႃႇတေႃႇၸူဝ်ႈလုၵ်ႈပၢၼ်လၢၼ်၊ ႁႂ်ႈမၼ်းႁၢႆၵႂႃႇ ၼႂ်းၽႅၼ်ႇ လိၼ်ၸိုင်ႈတႆးၼႆႉ။
တႃႇတေႁႄႉၵင်ႈၼမ်ႉႁူးၸၢၵ်ႈတေႃႇ ဢၼ်ၵူၼ်းမိူင်းၼၢႆးလႆႈပိုင်ႈဢိင်ၸႂ်ယႂ်ႇၼၼ်ႉ ၼႂ်းလိူၼ်ၾႅပ်းၿိူဝ်ႊဝႃႊရီႊ ပူၼ်ႉမႃးၼၼ်ႉၵေႃႈ ၸတ်းႁဵတ်းပၢင်ယွၼ်းသူးၵၢဝ်ႇၵိၼ်ႇတေႃႇ ၽူႈယႃႉပႃႇမႆႉ တီႈၼမ်ႉႁူးၸၢၵ်ႈတေႃႇယဝ်ႉပွၵ်ႈၼိုင်ႈ ဝႃႈၼႆ။


text:
ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းၵျွၵ်ႉမႄး ဢွၼ်ႁူဝ်ၼမ်းၼႃႈ ၸတ်းႁဵတ်းပၢင်ႁူပ်ႉထူပ်း မေႃသွၼ်လိၵ်ႈတႆး ၸိူဝ်းႁပ်ႉပုၼ်ႈၽွၼ်းတႃႇပူင်သွၼ်လိၵ်ႈတႆး ၼႂ်းႁူင်းႁဵၼ်းလူင်ပွင်ၸိုင်ႈမၢၼ်ႈ ၼႂ်းပီ 2017-2018။
မေႃသွၼ်လိၵ်ႈတႆး ၸိူဝ်းတေပူင်သွၼ်လုၵ်ႈႁဵၼ်း ၼႂ်းႁူင်းႁဵၼ်းလူင်ပွင်ၸိုင်ႈမၢၼ်ႈ ႁူပ်ႉထူပ်းဢုပ်ႇဢူဝ်းၵၼ် မိူဝ်ႈဝၼ်းတီႈ 23/05/2017 ယၢမ်းၵၢင်ၼႂ် 09:00-15:00 မူင်း။ ပၢင်ႁူပ်ႉထူပ်းၼႆႉ ၸတ်းႁဵတ်းတီႈဝိႁၢရ်ၵျွင်းယွတ်ႈ ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ မေႃသွၼ်မႃးၶဝ်ႈႁူမ်ႈ မီး 65 ၵေႃႉ ဝႃႈၼႆ။
ပႃႈၼၢင်းၶိၼ်ႇမႃႇဢေး ၽူႈၼမ်းၼႂ်းၵေႃလိၵ်ႈလၢႆး/ၾိင်ႈငႄႈတႆး ၵျွၵ်ႉမႄး လၢတ်ႈဝႃႈ “ ယူႇတီႈမေႃသွၼ် ၼၢင်း လွၼ်ႉဢွမ် မႃးသပ်းလႅင်းၼႄ မေႃသွၼ် ၸိူဝ်းတေႁပ်ႉပုၼ်ႈၽွၼ်း တႃႇတေသွၼ်လိၵ်ႈတႆး ၼႂ်းႁူင်းႁဵၼ်း လူင်ပွင် ၸိုင်ႈမၢၼ်ႈ၊ လွင်ႈမေႃသွၼ်ႁဝ်း ၼမ်ႉၸႂ်ႁဝ်း တေလႆႈဝႆႉၸိူင်ႉႁိုဝ်၊ လွင်ႈပူင်သွၼ်ပၼ်လုၵ်ႈဢွၼ်ႇသမ်ႉ တေလႆႈႁဵတ်း ၸိူင်ႉႁိုဝ်၊ မိူၼ်ၼင်ႇဝႃႈ တွၼ်ႈလိၵ်ႈႁဝ်းမီး 6 တွၼ်ႈ လိူၼ်ၼႆႉသမ်ႉ ႁဝ်းသွၼ်ယဝ်ႉၵႂႃႇသင်ၽွင်ႈ၊ ၵူႈဝၼ်းၵူႈဝၼ်း ၼၼ်ႉ ႁဝ်းတေလႆႈမၢႆတွင်းသင်။ တေသွၼ်ႁဵတ်းႁိုဝ် ၼင်ႇႁိုဝ်လုၵ်ႈႁဵၼ်းတေသူင်ႁဵၼ်း-ၸဵမ်ၸိူဝ်းၼႆႉ” ဝႃႈၼႆ။
သိုပ်ႇလၢတ်ႈထႅင်ႈဝႃႈ မိူဝ်ႈသွင်ပီ ပူၼ်ႉမႃးလႆႈ ပိုတ်ႇသွၼ်ၵႂႃႇၼႂ်းႁူင်းႁဵၼ်းလူင်ပွင်ၸိုင်ႈ 125 ႁူင်းႁဵၼ်း။ မိူဝ်ႈပီပူၼ်ႉမႃးသမ်ႉ မီး 85 ႁူင်းႁဵၼ်း၊ ယွၼ်ႉပိူဝ်ႈ ဢဵၼ်ႁႅင်းလုၵ်ႈႁဵၼ်းၵႂႃႇမီးတီႈႁူင်းႁဵၼ်းလူင်ပွင်ၸိုင်ႈမူတ်း၊ ယွၼ်ႉၼၼ် တၵ်းလႆႈၽိုတ်ႉၸူးတီႈဢၼ်မီး ဢဵၼ်ႁႅင်းၼေႃႇတႅၼ်းၶိူဝ်း၊ ၸုင်ၸၼ်ၶဝ်၊ ၵူဝ်ၶဝ်ၵႂႃႇပဵၼ်ပိူၼ်ႈမူတ်း ဝႃႈၼႆ။
ပၢင်သွၼ်လိၵ်ႈတႆး ဢၼ်လႆႈၶႂၢင်ႉသွၼ်ၼႂ်းႁူင်းႁဵၼ်းလူင်ပွင်ၸိုင်ႈသမ်ႉ တႄႇဢဝ် ၶၢဝ်းယၢမ်း ၵၢင်ၼႂ် 07:30-8:30 မူင်း ၵူႈဝၼ်းၸၼ်ထိုင် ဝၼ်းသုၵ်း၊ ပပ်ႉႁဵၼ်းလိၵ်ႈတႆးဢၼ်ၸႂ်ႉတိုဝ်းသေ ပူင်သွၼ်ပၼ်လုၵ်ႈႁဵၼ်းသမ်ႉ ပဵၼ်ပပ်ႉ လိၵ်ႈတႆးမႁႃႈတူဝ်။ လိူဝ်ၼၼ်ႉ ဢၼ်ပူင်သွၼ်ပၼ်လုၵ်ႈဢွၼ်ႇသမ်ႉ မၵ်းမၼ်ႈ တႄႇဢဝ်ၸၼ်ႉၼိုင်ႈ၊ ၸၼ်ႉသွင် လႄႈ ၸၼ်ႉသၢမ် ၸဵမ်ၸိူဝ်းၼႆႉ ဝႃႈၼႆ။
မေႃသွၼ်လိၵ်ႈတႆး ဢၼ်ႁပ်ႉပုၼ်ႈၽွၼ်းသေ ပူင်သွၼ်လိၵ်ႈတႆး ၼႂ်းႁူင်းႁဵၼ်းလူင်ပွင်ၸိုင်ႈမၢၼ်ႈ မိူဝ်ႈပီ 2016-2017 ၼၼ်ႉ ဢဵၼ်ႁႅင်းမေႃသွၼ်မီး 145 ၵေႃႉ၊ ယူႇတီႈၾၢႆႇလူင်ပွင်ၸိုင်ႈသမ်ႉ ၵမ်ႉထႅမ်ငိုၼ်းလိူၼ်ပၼ်မေႃသွၼ် လိၵ်ႈတႆး ၼိုင်ႈလိူၼ်လႂ် 30000 ပျႃး ဝႃႈၼႆ။
ၼႂ်းပီ 2015-2016 ဢၼ်လႆႈပိုတ်ႇသွၼ်လိၵ်ႈတႆး ၼႂ်းႁူင်းႁဵၼ်းလူင်ပွင်ၸိုင်ႈမၢၼ်ႈ မီးယူႇ 125 တီႈ၊ မိူဝ်ႈပီ 2016-2017 သမ်ႉ မီး 85 ႁူင်းႁဵၼ်း။ ႁူင်းႁဵၼ်းလူင်ပွင်ၸိုင်ႈမၢၼ်ႈ ၼႂ်းၸႄႈဝဵင်းၵျွၵ်ႉမႄး ၸၼ်ႉငဝ်ႈ၊ ၸၼ်ႉၵၢင်လႄႈ ၸၼ်ႉသုင် တင်းမူတ်းမီး 222 ႁူင်းႁဵၼ်း ဝႃႈၼႆ။


text:
ပၢင်လိူၵ်ႈတင်ႈသွမ်ႈ ပီ 2017 ၼႆႉတႄႉ ယဝ်ႉတူဝ်ႈၵႂႃႇလီငၢမ်းယဝ်ႉ။ ပေႃးမႃးတူၺ်းၽွၼ်းၵၢၼ် ပၢင်လိူၵ်ႈတင်ႈသွမ်ႈပီ 2017 ဢၼ်ယဝ်ႉၵႂႃႇၼႆႉၸိုင် ပႃႇတီႇဢၼ်ဢွင်ႇပေႉ ပေႃးၼပ်ႉတင်းၼမ်မၼ်း ပႃႇတီႇၼူၵ်ႉယုင်း NLD မီးယူႇ 47% ၊ ပႃႇတီႇႁူဝ်သိူဝ် SNLD 32% ၊ ပႃႇတီႇသၢင်ႇသီႈ USDP 11% လႄႈ ANP တင်း ANDP ၶဝ် 5% ၼႆ လႆႈႁၼ်လွင်ႈဢွင်ႇပေႉၶဝ် မီးၼင်ႇၼၼ်။
ၵူၺ်းၵႃႈ ပေႃးမႃးတူၺ်းၵူၼ်းတွတ်ႈၶႅပ်းၵၢင်ၸႂ်ၼႆႉ မၼ်းယွမ်းလူင်းၵႂႃႇတႄႉတႄႉဝႃႈဝႃႈ။ ၼႂ်းပီ 2017 ၼႆႉ ၵူၼ်းမီးသုၼ်ႇတွတ်ႈၶႅပ်းၵၢင်ၸႂ် မီးယူႇ 21 သႅၼ် (2,100,000) ၵေႃႉ။ ၵူၺ်းၵႃႈ ၵူၼ်းမႃးတွတ်ႈၶႅပ်းၵၢင်ၸႂ်ၼႆႉ မီး 780,000 ၵူၺ်း။
ဢၼ်ၼႆႉ ပေႃးႁဝ်းမႃးလမ်းၶိုၼ်းပိုၼ်းမၼ်း၊ ၵၢၼ်လိူၵ်ႈတင်ႈမိူင်းမၢၼ်ႈ ဢၼ်ပႆႇယၢမ်ႈမီးမႃးၼႂ်းၸူဝ်ႈပၢၼ် ႁဝ်းၶႃႈၼႆႉ မိူဝ်ႈပီ 1990 ၼၼ်ႉ ၵူၼ်းမီးသုၼ်ႇတွတ်ႈၶႅပ်းၵၢင်ၸႂ်မီးယူႇ 20 လၢၼ်ႉ၊ မႃးတွတ်ႈၶႅပ်းၵၢင်ၸႂ် မီး 15 လၢၼ်ႉ၊ ပွင်ႇဝႃႈၵူၼ်းမႃးတွတ်ႈၶႅပ်းၵၢင်ၸႂ်တင်းသဵင်ႈ မိူဝ်ႈပီ 1990 ၼၼ်ႉ မီးယူႇ 72% ။ ထိုင်မႃးပီ 2010 သမ်ႉ ၵူၼ်းမီးသုၼ်ႇတွတ်ႈၶႅပ်းၵၢင်ၸႂ်မီး 29 လၢၼ်ႉ၊ သမ်ႉမႃးတွတ်ႈ 22 လၢၼ်ႉလႄႈ ႁူဝ်ၼပ်ႉမၼ်းမီး 77% ။ ထိုင်မႃးပၢင်လိူၵ်ႈတင်ႈသွမ်ႈ 2012 သမ်ႉ ၵူၼ်းမီးသုၼ်ႇတွတ်ႈၶႅပ်းၵၢင်ၸႂ်မီး 6,400,000 ၊ ၵူၼ်းမႃးတွတ်ႈၶႅပ်း သမ်ႉမီး 4,400,000 တေမီးယူႇ 68% ။ မိူဝ်ႈပီ 2015 ၼၼ်ႉသမ်ႉ ၵူၼ်းမီးသုၼ်ႇတွတ်ႈၶႅပ်းမီး 34 လၢၼ်ႉသေ ၵူၼ်းမႃးတွတ်ႈမီး 23 လၢၼ်ႉ၊ ၼပ်ႉတူၺ်းမီး 69% လိူဝ်လိူဝ်။
မိူဝ်ႈလဵဝ်ပၢင်လိူၵ်ႈတင်ႈသွမ်ႈ 2017 ဢၼ်ယဝ်ႉၵႂႃႇၼႆႉတႄႉ ၵူၼ်းမီးသုၼ်ႇတွတ်ႈၶႅပ်း မီး 21 သႅၼ် (2,100,000) သေတႃႉၵေႃႈ ၵူၼ်းမႃးတွတ်ႈမီး 780,000 ၵူၺ်း။ ယွမ်းလူင်းၵႂႃႇတႄႉတႄႉဝႃႈဝႃႈ၊ ၼႂ်းပၢင်လိူၵ်ႈတင်ႈဢၼ်ၸတ်း ႁဵတ်းမႃး တင်ႈတႄႇပီ 1990 တေႃႇထိုင် 2017 တင်းမူတ်းမီးယူႇ 5 ပွၵ်ႈၼႆႉ ၵမ်းၼႆႉပဵၼ်ၵမ်းဢၼ်ၵူၼ်းမႃး တွတ်ႈၶႅပ်းၵၢင်ၸႂ် ဢေႇလိူဝ်ပိူၼ်ႈသုတ်း။
လွင်ႈၼႆႉ ၵွပ်ႈပိူဝ်ႈၸိူင်ႉႁိုဝ်လႄႈမၼ်းလူတ်းယွမ်းၵႂႃႇ 1.ၵူၼ်းၶဝ်ႈၸႂ်ၵၢၼ်မိူင်းဢေႇမႃး။ 2.ၵူၼ်းမိူင်းတင်းသဵင်ႈ ဢွၼ်ၵၼ်မုင်ႈမွင်းဝႃႈ ပေႃးပႃႇတီႇ NLD ၶိုၼ်ႈပဵၼ်လူင်ပွင်ၸိုင်ႈယဝ်ႉ တေဢွၼ်ဢဝ်ၽဝႃႉၶဝ်ၶိုၼ်ႈယႂ်ႇမုၼ်းလႅင်း၊ တေမီးတၢင်းလႅၵ်ႈလၢႆႈၶိုၼ်ႈယႂ်ႇမႃး။ မုင်ႈမွင်းဝႆႉၸိူင်ႉၼၼ်သေတႃႉ ႁၢၼ်ႉတေႃႇဢႃယုၸုမ်း NLD ပွင်ၵၢၼ်မႃးလႆႈၼိုင်ႈပီသေတႃႉၵေႃႈ လွင်ႈလႅၵ်ႈလၢႆႈၶိုၼ်ႈယႂ်ႇ ဢမ်ႇႁၼ်သင်မႃးလႄႈ လႆႈဝႃႈၵူၼ်းမိူင်းၼႆႉ ၸၢၼ်ႈၸႂ်ၼိူဝ်ၵၢၼ်မိူင်းၵႂႃႇ။ လွင်ႈယုမ်ႇယမ်ၼိူဝ်လူင်ပွင်ၸိုင်ႈ NLD ၵေႃႈလူတ်းယွမ်းၵႂႃႇလႄႈ ၸင်ႇဝႃႈလွင်ႈ တွတ်ႈၶႅပ်းၵၢင်ၸႂ်ၵေႃႈ လႆႈဢေႇယွမ်းလူင်းၵႂႃႇၼႆ ႁဝ်းၶႃႈလႆႈထတ်းႁၼ်ၼင်ႇၼႆ။
ၵူၺ်းၵႃႈ ဝႃႈၼၼ်သေတႃႉၵေႃႈ ယူႇတီႈၽူႈၶၢၼ်ပၢၵ်ႇလႄႈၽူႈၼမ်းၼႂ်းၸုမ်း NLD ဢူးဝိၼ်းထဵင်ႇ တႄႉလၢတ်ႈဝႃႈ ဢၼ်ၶဝ်ဢမ်ႇဢွင်ႇပေႉၵၢၼ်လိူၵ်ႈတင်ႈသွမ်ႈ ဢၼ်ယဝ်ႉၵႂႃႇၼႆႉ 1.တီႈမိူင်းတႆးၼႆႉ ယွၼ်ႉၶဝ်ဢမ်ႇမေႃၵႂၢမ်းတႆး။ 2.တီႈၼႂ်းမိူင်းတႆးၼႆႉသမ်ႉ ယွၼ်ႉပိူဝ်ႈလွင်ႈၵူဝ်ႁႄသုမ်ႇငုမ်းဝႆႉ၊ ၵူၼ်းမိူင်းဢမ်ႇပေႃး ႁတ်းမႃးတွတ်ႈၶႅပ်းၵၢင်ၸႂ်။ 3.ယွၼ်ႉပိူဝ်ႈပေႃႈမႄႈၵူၼ်းမိူင်း ဢမ်ႇပေႃးႁူႉပွင်ႇ၊ ဢမ်ႇပေႃးၶဝ်ႈၸႂ် ပိူဝ်ႈတႃႇမႃး တွတ်ႈၶႅပ်းၵၢင်ၸႂ်ၼႆ ၶဝ်ထတ်းသၢင်ဝႆႉၼင်ႇၼၼ်။
ၵူၺ်းၵႃႈ ပဵၼ်ၸိူင်ႉႁိုဝ်မီးၸိူင်ႉႁိုဝ်ၵေႃႈယဝ်ႉ ယူႇတီႈၵူၼ်းမိူင်းၸၢဝ်းၶိူဝ်း ၸိူဝ်းဢၼ်ပွင်ႇၸႂ်ၼိူဝ် ၵၢၼ်လိူၵ်ႈတင်ႈၼၼ်ႉ မီးမႃးယူႇတင်းၼမ်တင်းလၢႆ။ မိူၼ်ၸိူင်ႉၼင်ႇၼႂ်းၸႄႈဝဵင်းၵေးသီး တီႈၼႂ်းဢိူင်ႇမိူင်းလိုမ်း လူင်ယၢၼ်း ဝၢၼ်ႈၸိင်း မိူင်းယၢင်း 4 ဢိူင်ႇၼၼ်ႉ ပဵၼ်ပီႈၼွင်ႉလႃးႁူႇ (မူးသိူဝ်း)ၶဝ်ယူႇသဝ်းၵမ်ႈၼမ်၊ ပီႈၼွင်ႉလႃးႁူႇၼႆႉ မိူၼ်ၼင်ႇၼႂ်းဢိူင်ႇလူင်ယၢၼ်းၼၼ်ႉ တီႈလဵဝ်ၵူၺ်း ပေႃးပဵၼ်တႃႇသၽႃးၵူၼ်းမိူင်း ဢၼ်ပဵၼ်ၽွင်းတႅၼ်းၵူၼ်းမိူင်းၼၼ်ႉ ၶဝ်သႂ်ႇပၼ် NLD တင်းသဵင်ႈ၊ မီးယူႇ 396 ၶႅပ်း၊ ၵမ်းၼႆႉ ပေႃးပဵၼ်တီႈသၽႃးၸႄႈမိူင်း ဢၼ်ပဵၼ်ၽွင်းတႅၼ်းတႃႇၸႄႈမိူင်းၼၼ်ႉ ၶဝ်သႂ်ႇတႃႇၵူၼ်းၶဝ်၊ မီးယူႇ 496 ၶႅပ်း၊ ဢၼ်ၼႆႉပွင်ႇဝႃႈၶဝ်ႁူႉၸၵ်းၵၢၼ်မိူင်း။ ၾၢႆႇတႆးတႄႉၶဝ်ဢမ်ႇသႂ်ႇ။
ဢၼ်လႂ်ပဵၼ်လူင်ပွင်ၸိုင်ႈ၊ ဢၼ်လႂ်ၸၼ်ၸႂ်ၶဝ်၊ ဢၼ်လႂ်တေၸၢင်ႈႁဵတ်းပၼ်လႆႈၽွၼ်းလီတီႈၶဝ်ၼၼ်ႉ ၶဝ်ႁူႉပွင်ႇသေယဝ်ႉ ၵႂႃႇသႂ်ႇဝႆႉတီႈပုင်း NLD ။ ၵူၺ်းၵႃႈ ဢၼ်ၵူၼ်းၶဝ်ၶဝ်ႈၶႅင်ႇ မိူၼ်ၼင်ႇၽွင်းတႅၼ်း ၸႄႈမိူင်းၼၼ်ႉတႄႉ ၶဝ်ၶိုၼ်းသႂ်ႇပၼ်ၵူၼ်းၶဝ် သဵင်ႈသဵင်ႈ၊ မီးယူႇ 496 ၶႅပ်းတဵမ်တဵမ်၊ လွင်ႈၼႆႉ မိူၼ်ၵၼ်တင်းၼႄဝႃႈ ပီႈၼွင်ႉလႃးႁူႇၶဝ်ၼႆႉ ၶဝ်ပွင်ႇၸႂ်ၼိူဝ်ၵၢၼ်မိူင်းတႄႉတႄႉၼႆၼၼ်ႉ ႁဝ်းၶႃႈထတ်းႁၼ်သေယွမ်းႁပ်ႉၸိူင်ႉၼၼ်။
ၼႂ်းဢိူင်ႇမိူင်းလိုမ်း လူင်ယၢၼ်း ဝၢၼ်ႈၸိင်း မိူင်းယၢင်း 4 ဢိူင်ႇၼႆႉၵူၺ်း ပီႈၼွင်ႉလႃးႁူႇၶဝ်သႂ်ႇဝႆႉၶႅပ်းၵၢင်ၸႂ် တင်းသဵင်ႈမီး 1,400 ပၢႆ၊ သင်ၸိူဝ်ႉဝႃႈထိုင်မႃးၵၢၼ်လိူၵ်ႈတင်ႈ 2020 မႃး၊ ပီႈၼွင်ႉလႃးႁူႇၸိူဝ်းၼႆႉ ပေႃးၶဝ်ၵႂႃႇၸပ်းၸွမ်းပႃႇတီႇသေ ဢၼ်ဢၼ်၊ ပႃႇတီလႂ်သေဢမ်ႇဝႃႈ တိုၼ်းမီးဢဵၼ်ႁႅင်းယႂ်ႇၵႂႃႇ ပဵၼ်ၵွၼ်ႈပဵၼ်မမ်ႈၵႂႃႇယဝ်ႉ ဢၼ်ဝႃႈၼၼ်ႉ ႁဝ်းၶႃႈထတ်းႁၼ်လႆႈၸိူင်ႉၼင်ႇၼႆ။
ၵွပ်ႈပိူဝ်ႈၸိူင်ႉၼႆ ယူႇတီႈပေႃႈမႄႈၵူၼ်းမိူင်းတႆး ၸိူဝ်းပဵၼ်ၵူၼ်းၶိူဝ်းတႆးတႄႉ ယွၼ်ႉပိူဝ်ႈဢမ်ႇသူင်ၵၢၼ်မိူင်း၊ ယွၼ်ႉပိူဝ်ႈဢမ်ႇႁူႉၸၵ်းၵၢၼ်မိူင်း၊ ယွၼ်ႉပိူဝ်ႈဢမ်ႇႁူႉၸၵ်း ၽွၼ်းလီလႄႈၽွၼ်းၸႃႉ လွင်ႈလိူၵ်ႈတင်ႈ တွတ်ႈၶႅပ်းၼၼ်ႉလႄႈ ဢမ်ႇၶဝ်ႈၸႂ်သေတႃႉၵေႃႈ ၸိူဝ်းပဵၼ်ၸၢဝ်းၶိူဝ်းဢွၼ်ႇၼၼ်ႉတႄႉ ပိူၼ်ႈၶဝ်ႈၸႂ်ၶဝ်ႈၶေႃး ပိူဝ်ႈတႃႇတွတ်ႈၶႅပ်းၵၢင်ၸႂ်၊ ပိူဝ်ႈတႃႇလိူၵ်ႈတင်ႈၽူႈတၢင်တူဝ် ဢၼ်ဝႃႈၼၼ်ႉ ႁဝ်းၶႃႈတေလႆႈ ၾၢင်ႉႁၼ်ၵၼ်လီငၢမ်းၼႆ ႁဝ်းၶႃႈထတ်းႁၼ်ၼင်ႇၼႆ။
ယူႇတီႈပႃႇတီႇပၢႆးမိူင်းၼိုင်ႈဢၼ်ၼႆႉ ၸမ်လိူၵ်ႈတင်ႈမႃးၸင်ႇတေလူင်းႁႃသဵင်၊ ၸမ်လိူၵ်ႈတင်ႈၸင်ႇတေသုတ်ႉၸူး ၶဝ်ႈၼႂ်းၵႄႈၵၢင်ၵူၼ်းမိူင်းဢၼ်ဝႃႈၼၼ်ႉ မၼ်းဢမ်ႇတူၵ်းထုၵ်ႇ၊ မၼ်းဢမ်ႇၸႂ်ႈၶၢဝ်းယၢမ်းမၼ်းယဝ်ႉ ဢၼ်ဝႃႈၼၼ်ႉ တေလႆႈဢဝ်တွၼ်ႈသွၼ်တီႈ ၵၢၼ်လိူၵ်ႈတင်ႈသွမ်ႈပီၼႆႉသေယဝ်ႉ ႁႂ်ႈလႆႈၾၢင်ႉၵႅမ်းၵၼ်ၵႂႃႇ ၵူႈပႃႇတီႇၽႂ်မၼ်း၊ ႁဝ်းၶႃႈတၵ်းလႆႈမူၼ်ႉမႄးၵႂႃႇတီႈၽႂ်တၼ်းမၼ်းယူႇ။
ပႃႇတီႇပၢႆးမိူင်း ၵူၼ်းၵၢၼ်မိူင်းၼႆႉ တၵ်းလႆႈယူႇၼုၵ်းထုၵ်းထူတင်းၵူၼ်းမိူင်း၊ တၵ်းလႆႈၶဝ်ႈဢွၵ်ႇၼႂ်းၵႄႈၵၢင် ၵူၼ်းမိူင်း၊ လူဝ်ႇလႆႈႁူႉႁၼ် ၸွမ်းတၢင်းယၢပ်ႇၽိုတ်ႇလႄႈ တၢင်းလူဝ်ႇၵူၼ်းမိူင်းသေယဝ်ႉ ၶတ်းၸႂ်ၸွႆႈထႅမ်ၵႄႈလိတ်ႈၵႂႃႇၵူႈမိုဝ်ႉၵူႈဝၼ်း ၸင်ႇတေၸၢင်ႈလႆႈ ၶႅပ်းသဵင်ၵၢင်ၸႂ် တီႈၵူၼ်းမိူင်း။ လွင်ႈၼႆႉ ဢဝ်တွၼ်ႈသွၼ်တီႈပၢင်လိူၵ်ႈတင်ႈသွမ်ႈၵမ်းၼႆႉသေ ႁဝ်းၶႃႈလီလႆႈမူၼ်ႉမႄးၵႂႃႇ သိုဝ်ႈၽႂ်တၼ်းမၼ်းယူႇ ဢၼ်ဝႃႈၼၼ်ႉ ယွၼ်းထတ်းႁၼ်ၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈ၊ မႂ်ႇသုင်တင်းသဵင်ႈၶႃႈ။
ႁိုၼ်း ၵႃယၢင်း (06/04/2017)


text:
ၸုမ်းသင်ၶၸဝ်ႈ ၸႄႈဝဵင်းသီႇပေႃႉ ၸတ်းႁဵတ်းပၢင်တြႃးယႃႈမဝ်းၵမ် တိုၵ်းသူၼ်းပၼ်ၵူၼ်းၼုမ်ႇတႆး ႁႂ်ႈႁၢင်ႇယၢၼ်ၵႆယႃမဝ်းၵမ် ၼႂ်းၶၢဝ်းတၢင်းသွင်ဝၼ်း ဝၼ်းတီႈ 17-18/06/2017။
ပၢင်တြႃးတိုၵ်းတေႃးယႃႈမဝ်းၵမ် ဢၼ်ယဝ်ႉတူဝ်ႈၵႂႃႇၼၼ်ႉ ၸတ်းႁဵတ်းတီႈဝတ်ႉမေႃႇၵျူဝ်ႇ ၵွင်းမူးမူၺ်ႇတေႃႇ (2)ပၢင်၊ တီႈႁူင်းႁဵၼ်း SYN ဢၼ်ပႃႈယိင်းသီႇတႃႇပိုတ်ႇတင်ႈဝႆႉ၊ တီႈၸႄႈဝဵင်းၼမ်ႉလၼ်ႈ ၵေႃႈလႆႈၸတ်းႁဵတ်းၵႂႃႇ (2) ပၢင်၊ ၵၢင်ဝၼ်းၵၢင်ၶိုၼ်း တီႈဝၢၼ်ႈလီဝဵင်းၸၢမ်ၵေႃႈ ၸတ်းႁဵတ်း(1)ပၢင်၊ ၼႂ်းၶၢဝ်းတၢင်းသွင်းၼႆႉ တင်းမူတ်းၸတ်းႁဵတ်းပၢင်တြႃးတိုၵ်းတေႃးယႃႈမဝ်းၵမ်ယဝ်ႉ (5) ပၢင်၊ ၼႂ်းပၢင်တြႃးတိုၵ်းသူၼ်းယႃႈမဝ်းၼႆႉ မီးၵူၼ်းၼုမ်ႇၼႂ်းၸႄႈဝဵင်းသီႇပေႃႉ လႄႈသင် ၵူၼ်းၼုမ်ႇၼႂ်းဝဵင်းၼမ်ႉလၼ်ႈလႄႈသင် ဢွၼ်ၵၼ်မႃးၶဝ်ႈႁူမ်ႈထွမ်ႇမီး 1300 ၵေႃႉပၢႆ။ ယွၼ်ႉပိူဝ်ႈဝႃႈ ပဵၼ်ၸဝ်ႈတူၼ်ၶူးလူင်တေဝိင်ႇတ ဝတ်ႉၵၢင်ႉမေႃႇ ၵုမ်းတီႈသီႇပေႃႉလႄႈ ၸဝ်ႈတူၼ်လူင်ၺႃႇၼေႃးၽႃႇသ ၵုမ်းတီႈဝတ်ႉၵၢင်ဝဵင်းၼမ်ႉလၼ်ႈ မႃးႁေႃးတြႃးပၼ်။
ၸဝ်ႈၶူးသီႇရိထမ်းမဝ တ်ႉၾႃႉဝိႁၢရ်ဝဵင်းဢိၼ်း-“ၾၢၵ်ႇထိုင်ၵူၼ်းၼုမ်ႇတႆးႁဝ်း ႁႂ်ႈမေႃႁၵ်ႉတူဝ်ၵဝ်ႇ၊ မေႃႁၵ်ႉႁေႃႁိူၼ်း၊ မေႃႁၵ်ႉလုၵ်ႈမေး၊ မေႃႁၵ်ႉဢိူင်ႇဝၢၼ်ႈၸိူဝ်ႉၶိူဝ်း။ ဢမ်ႇမီးတိုဝ်ႉတၢင်းၸွႆႈ ၵၢၼ်ဝၢၼ်ႈမိူင်းသေတႃႉၵေႃႈ ႁႂ်ႈလႆႈမေႃဝႄႈပႅတ်ႈယႃႈမဝ်းၵမ်၊ ႁႂ်ႈလႆႈပေႃးဝႄႈပႅတ်ႈယႃႈမဝ်းၵမ်လႆႈၼၼ်ႉ မိူၼ်ၼင်ႇၸွႆႈၵႅတ်ႇၶႄႁႄႉၵင်ႈပၼ်ၸိူဝ်ႉၶိူဝ်းႁဝ်းယဝ်ႉ ယႃႈမဝ်းၵမ်ၼႆႉမႃးယႃႉၶိူဝ်းႁဝ်းႁဵတ်းႁႂ်ႈၶိူဝ်းႁဝ်းလူႉလႅဝ်”။
ပၢင်တြႃးတိုၵ်းသူၼ်းယႃႈမဝ်းၵမ်ၼႆႉ ၸဝ်ႈတူၼ်ၶူးလူင်တေဝိင်ႇတ ဝတ်ႉၵၢင်ႉမေႃႇ ဝဵင်းသီႇပေႃႉလႄႈ ၸဝ်ႈတူၼ်ၶူးလူင်ၺႃႇၼေႃးၽႃႇသ ဝတ်ႉၵၢင်ဝဵင်းမိူင်းၼမ်ႉလၼ်ႈ လႆႈဢွၼ်ႁူဝ်ပွင်ပၼ်မႃး။ ၼႂ်းမိူင်းတႆးၼႆႉ ယႃႈမဝ်းၵမ်လိူင်ႇၼမ်ၼႃႇ၊ ၵႃႈၶၼ်ၵေႃႈထုၵ်ႇ၊ ပၢင်တြႃးၼႆႉ ဢဝ်ပဵၼ်တွၼ်ႈႁၢင်ႇၵႆယႃႈမဝ်းၵမ် တွၼ်ႈၼိုင်ႈ။


text:
ဢိင်ၼိူဝ်ၾူၼ်တူၵ်းႁႃႇယႂ်ႇ မုင်ႈတူၺ်းသဵၼ်ႈတၢင်း ဢမ်ႇႁၼ်လီသေ ရူတ်ႉၵႃးၵူၼ်းႁဵတ်းၵၢၼ်ၵေႃႇသၢင်ႈ ၸၢဝ်းတႆး ၶၢမ်ႈတၢင်းရူတ်ႉၾႆး၊ ထုၵ်ႇရူတ်ႉၾႆးၽႃႇၺႃး တၢႆတင်းမူတ်း 8 ၵေႃႉ။
ဝၼ်းတီႈ 24/03/2015 ယၢမ်းႁူဝ်ၶမ်ႈ ၵိူတ်ႇၽေးဢုပၢတ်ႈ လူတ်ႉၾႆးၽႃႇၺႃးသႂ်ႇ ရူတ်ႉၵႃးသီႇလေႃႉ ၶွင်ၵူၼ်းႁဵတ်းၵၢၼ်ၵေႃႇသၢင်ႈ တီႈသဵၼ်ႈတၢင်းၶၢမ်ႈတၢင်းရူတ်ႉၾႆး ႁိမ်းလင်ႁူင်းယႃ သႃရၽီး ၸႄႈဝဵင်းသႃရၽီး ၸႄႈတွၼ်ႈၵဵင်းမႆႇ၊ ႁဵတ်းႁႂ်ႈမီးၵူၼ်းတၢႆတင်းမူတ်း 8 ၵေႃႉ။ ၵူၼ်းၸိူဝ်းၼႆႉ ပဵၼ်တႆး၊ ႁဵတ်းၵၢၼ်ယဝ်ႉသေ ၶီႇရူတ်ႉၵႃးပွၵ်ႈမိူဝ်းတီႈလိုဝ်ႈသဝ်း ၵူၼ်းႁဵတ်းၵၢၼ်- ၼႆယဝ်ႉ။
သိုဝ်ႇထႆးဢွၵ်ႇဝႃႈ ၽွင်းပွၵ်ႈၸွမ်းတၢင်းၼၼ်ႉ ၾူၼ်လူင်လူမ်းလူင်ႁႅင်းသေ တူၺ်းၵႂႃႇတၢင်းၼႃႈ လႅပ်ႈဢမ်ႇႁၼ်သဵၼ်ႈတၢင်းလီလႄႈ ပေႃးၶၢမ်ႈတၢင်းရူတ်ႉၾႆးၵေႃႈ ထုၵ်ႇရူတ်ႉၾႆး သၢႆၵဵင်းမႆႇ- ၵုင်းထဵပ်ႈ မႃးၽႃႇသႂ်ႇ၊ ႁဵတ်းႁႂ်ႈတၢႆထင်တီႈ 7 ၵေႃႉ၊ ပဵၼ်ၸၢႆး 6 ၵေႃႉ ၼၢင်းယိင်း 1 ၵေႃႉ။ တႃႇၵေႃႉၼိုင်ႈ ဝၢတ်ႇၸဵပ်းလိူဝ်ႁႅင်းသေ သူင်ႇၵႂႃႇႁူင်းယႃ တၢႆၵႂႃႇထႅင်ႈ 1 ၵေႃႉ၊ ႁူမ်ႈတင်းသဵင်ႈ 8 ၵေႃႉ- ၼႆယဝ်ႉ။
ရူတ်ႉၵႃး လမ်းဢၼ်တၢင်ႇၵူၼ်းႁဵတ်းၵၢၼ် ပွၵ်ႈၶိုၼ်းတီႈလိုဝ်ႈသဝ်းသေ ထုၵ်ႇရူတ်ႉၾႆးၽႃႇၺႃး ၸွမ်းတၢင်းၼႆႉ မၢႆပၢႆႉၵႃး ผย 7404 ။ ပဵၼ်ရူတ်ႉထႆး ဢၼ်တိုၵ်ႉဢွၵ်ႇတီႈတႃႈရူတ်ႉၾႆး ၵဵင်းမႆႇ မုင်ႈၼႃႈၸူးမိူင်းၵွၵ်ႇ (ၵုင်းထဵပ်ႈ)- ၼႂ်းသိုဝ်ႇထႆး ဢွၵ်ႇၵႂႃႇၼင်ႇၼႆ။


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
ၸုမ်းသုၼ်ႇလႆႈသုၼ်ႇပဵၼ် ၼႂ်းမိူင်းၼွၵ်ႈမိူင်း 61-ၸုမ်း ယွၼ်းႁႂ်ႈယႃႉပႅတ်ႈ မတ်ႉတႃ 66(ဃ)
- Details
- Created on 30 June 2017
- Written by တႆးလွတ်ႈလႅဝ်း
ႁႂ်ႈလႆႈႁုပ်ႈယိုတ်း မွတ်ႇယႃႉပႅတ်ႈ မတ်ႉတႃ 66(ဃ) ဢၼ်မိပ်ႇတဵၵ်းၼိူဝ် သိုဝ်ႇၶၢဝ်ႇမီႇတီႇယႃႇ ဝႆႉယူႇၼၼ်ႉၼႆ ၸုမ်းသုၼ်ႇလႆႈသုၼ်ႇပဵၼ် ၼႂ်းမိူင်း လႄႈ ၼွၵ်ႈမိူင်း ႁူမ်ႈၵၼ် 61-ၸုမ်း တုၵ်းယွၼ်းထိုင်တီႈ လူင်ပွင်ၸိုင်ႈ (NLD) ဢၼ်တေႃႇဢွင်ႇသၢၼ်းသုၵျီႇ ဢွၼ်ႁူဝ်။
ၽူႈသိုဝ်ႇၶၢဝ်ႇ 3-ၵေႃႉ ထုၵ်ႇၵုမ်းၶင်တီႈၶွၵ်ႈသီႇပေႃႉသေ ပိုတ်ႇၶတီး 17/1 ဝႆႉ
- Details
- Created on 29 June 2017
- Written by တႆးလွတ်ႈလႅဝ်း
ၽူႈသိုဝ်ႇၶၢဝ်ႇ DVB လႄႈ Irrawaddy 3-ၵေႃႉ ဢၼ်ၵႂႃႇဢဝ်ၶၢဝ်ႇ ၸုမ်းသိုၵ်းပလွင်ႈ TNLA တီႈဝဵင်းၼမ်ႉသၼ်ႇ မိူင်းတႆးပွတ်းႁွင်ႇသေ ထုၵ်ႇသိုၵ်းမၢၼ်ႈ တီႉၺွပ်းၵုမ်းၶင်ဝႆႉၼၼ်ႉ မိူဝ်ႈလဵဝ် လႆႈဢဝ်တူဝ်ၶဝ် ၵႂႃႇဢၢပ်ႈဝႆႉတီႈ ႁူင်းပလိၵ်ႈမၢၼ်ႈ သီႇပေႃႉသေယဝ်ႉ လႆႈပိုတ်ႇၶတီး ၵဵဝ်ႇလွင်ႈၵပ်းသိုပ်ႇ ၸုမ်းဢမ်ႇတြႃး လူၺ်ႈမတ်ႉတႃ-17/1 သေ ဢဝ်လိူင်ႈဝႆႉယူႇၼႆ။
ၵေႃသိုဝ်ႇၶၢဝ်ႇၸၢဝ်းၶိူဝ်းတင်းမူတ်း တေႁူမ်ႈၵၼ် ပိုတ်ႇလိၵ်ႈယိုၼ်ႈထိုင် ၽူႈၼမ်းၸိုင်ႈမိူင်း 3-ၸဝ်ႈ တႃႇႁႂ်ႈ ၽူႈသိုဝ်ႇၶၢဝ်ႇ 3-ၵေႃႉ ၸဵဝ်းလႆႈလွတ်ႈဢွၵ်ႇ
- Details
- Created on 28 June 2017
- Written by တႆးလွတ်ႈလႅဝ်း
ၼင်ႇႁိုဝ်ၽူႈသိုဝ်ႇၶၢဝ်ႇ DVB လႄႈ Irrawaddy ႁူမ်ႈ 3-ၵေႃႉ ဢၼ်ထုၵ်ႇသိုၵ်းမၢၼ်ႈ တီႉၺွပ်းၵႂႃႇ ပေႃးတေၸၢင်ႈ လွတ်ႈဢွၵ်ႇပွၵ်ႈႁိူၼ်းၶိုၼ်း လႆႈၶၼ်ဝႆးၼၼ်ႉ ယူႇတီႈ ၵေႃသိုဝ်ႇၶၢဝ်ႇၸၢဝ်းၶိူဝ်း 26-ၸုမ်း လႆႈတႅပ်းတတ်း တေပိုတ်ႇလိၵ်ႈယိုၼ်ႈထိုင် ၽူႈၼမ်းၸိုင်ႈမိူင်း 3-ၸဝ်ႈ ၼႆယဝ်ႉ။
A.I တုၵ်းယွၼ်းႁႂ်ႈပွႆႇပၼ်ၶိုၼ်း ၽူႈသိုဝ်ႇၶၢဝ်ႇ 3-ၵေႃႉ ဢၼ်ထုၵ်ႇသိုၵ်းမၢၼ်ႈၺွပ်းၵႂႃႇ လူၺ်ႈဢမ်ႇမီးၶေႃႈဢၢင်ႈသင်
- Details
- Created on 27 June 2017
- Written by တႆးလွတ်ႈလႅဝ်း
ၽူႈသိုဝ်ႇၶၢဝ်ႇ DVB လႄႈ Irrawaddy ႁူမ်ႈ 3-ၵေႃႉ ဢၼ်ထုၵ်ႇသိုၵ်းမၢၼ်ႈ တီႉၺွပ်းၵုမ်းၶင် ၽွင်းၵႂႃႇဢဝ်ၶၢဝ်ႇ ၼႂ်းပိုၼ်ႉတီႈ မိူင်းတႆးပွတ်းႁွင်ႇၼၼ်ႉ ႁႂ်ႈလႆႈပွႆႇပၼ်ၶိုၼ်း ၶၼ်ၶၼ်ဝႆးဝႆး လူၺ်ႈဢမ်ႇမီးလွင်ႈတၢင်း ၶေႃႈဢၢင်ႈသင် သေၸိူဝ်ႉသေပိူင်ႈၼႆ ၸုမ်းလူင်သုၼ်ႇလႆႈသုၼ်ႇပဵၼ် ၵူႈမိူင်းမိူင်း (A.I) တုၵ်းယွၼ်း။
ၵူၼ်းမိူင်းတၢႆမၢတ်ႇ ယွၼ်ႉ KIA လႄႈ TNLA တင်ႈၸႂ်ယိုဝ်းမၢၵ်ႇလူင်သႂ်ႇ
- Details
- Created on 27 June 2017
- Written by တႆးလွတ်ႈလႅဝ်း
ဢမ်ႇမီးပၢင်တိုၵ်းသင်သေ တပ်ႉသိုၵ်းလွတ်ႈလႅဝ်း သဝ်းၶေႃၶၢင် (KIA) လႄႈ ၸုမ်းသိုၵ်းပလွင်ႈ (TNLA) တင်ႈၸႂ်ႈ ယိုဝ်းမၢၵ်ႇလူင်သႂ်ႇ ဝၢၼ်ႈၵူၼ်း တီႈဝဵင်းၵူတ်ႉၶၢႆ မိူင်းတႆးပွတ်းႁွင်ႇ ႁဵတ်းႁႂ်ႈမီးၵူၼ်းမိူင်း သွင်ၽူဝ်မေး တၢႆထင်တီႈ တင်းသွင်ၵေႃႉ၊ ၵူၼ်းဝၢၼ်ႈတႃႇၵေႃႉၼိုင်ႈ တိူဝ်ႉမၢတ်ႇၸဵပ်း တီႈၵွၵ်းႁူဝ် ႁၢဝ်ႈႁႅင်းၼႆ လုမ်းၵႅတ်ႇၶႄၽၢႆႇသိုၵ်းမၢၼ်ႈ ပိုၼ်ၽၢဝ်ႇ။
More Articles...
- သိုၵ်းပလွင်ႈ TNLA တီႉၺွပ်းပေႃႉထုပ်ႉၵူၼ်းမိူင်းႁၢဝ်ႈႁႅင်း
- ၽူႈသိုဝ်ႇၶၢဝ်ႇ DVB လႄႈ Irrawaddy ႁူမ်ႈၵူၼ်း 7-ၵေႃႉ ထုၵ်ႇသိုၵ်းမၢၼ်ႈၺွပ်း
- သိုၵ်းပလွင်ႈ TNLA တွႆႇယႃႉႁိူၼ်းသေ တီႉမတ်ႉဢွၼ်ႇၸၢႆး ၼမ်ႉၶမ်းၵႂႃႇ
- လူင်ပွင်ၸိုင်ႈမိူင်းၶႄႇ ပိုတ်ႇပၼ်ၶိုၼ်း Bank Account ၵူၼ်းမိူင်းမျၢၼ်ႇမႃႇၵမ်ႈၽွင်ႈ ဝၢႆးၼႄၵၢင်ၸႂ် တီႈမူႇၸေႊ
- ၽူႈတႅမ်ႈပွင်ႈၵႂၢမ်း ၵျီႇထွင်ႇၸုၸႅတ်ႉၸႃႇ ပူၼ်ႉလွတ်ႈဢွၵ်ႇၶွၵ်ႈ
- သိုၵ်းပလွင်ႈ TNLA တီႉၺွပ်းၵူၼ်းမိူင်း လႄႈ ႁႂ်ႈဢဝ်ငိုၼ်း ၼပ်ႉႁူဝ်သႅၼ် ထုတ်ႇတူဝ်ၶိုၼ်း
- သိုၵ်းမၢၼ်ႈဢထမ်ႇမ တဵၵ်းတဵင်ၵူၼ်းမိူင်း 2 ဝၼ်းထပ်းၵၼ် လႄႈ ပူၼ်ႉပႅၼ်ၶေႃႈတူၵ်းလူင်း NCA
- ဢွၼ်ႇယိင်း ဝဵင်းသီႇပေႃႉ ၵေႃႉၼိုင်ႈ ၺႃးၶႃႈတၢႆ
- ၵူၼ်းမိူင်း ယဵပ်ႇၺႃးမၢၵ်ႇ လႄႈ မီးလွင်ႈဝၢတ်ႇၸဵပ်းတီႈၶႃႁၢဝ်ႉႁႅင်း
- လုၵ်ႈလဵင်ႉ ဢဝ်ၽႃႉၽၼ်း လုၵ်ႈမေးပေႃႈလဵင်ႉ မၢတ်ႇၸဵပ်းႁႅင်း ၸမ်ထိုင်သၢႆၸႂ်


text:
ဝဵင်းမိူင်းပၼ်ႇ ၸတ်းပၢင်ပွႆးဝၼ်းၸိူဝ်ႉၸၢတ်ႈၸိုင်ႈတႆး ၊ ၸတ်းပႃးပၢင်ၶႄႉၶႅင်ႇ မွၵ်ႇ မၢၵ်ႇ ႁၢၵ်ႈႁူဝ် ဢၼ်ဢွၵ်ႇၼႂ်းဝဵင်း မိူင်းပၼ်ႇ ။
{morfeo 67}
ဝၼ်းတီႈ 06-07/02/2016 ဢိင်ၼိူဝ်ပဵၼ်ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 69 ပီ ၼႆသေ ၶွင်ႊသီႊဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး RCSS/SSA ၊ ပႃႊတီႊသိူဝ်ၽိူၵ်ႇ SNDP ၊ ၵေႃလိၵ်ႈလၢႆး လႄႈ ၾိင်ႈငႄႈတႆး ဢိၵ်ႇပီႈၼွင်ႉဝဵင်းမိူင်းပၼ်ႇ ႁူမ်ႈၵၼ်ၸတ်းႁဵတ်း ပၢင်ပွႆးဝၼ်းၸိူဝ်ႉၸၢတ်ႈ ၶွပ်ႈၶူပ်ႇ 69 ပီ တီႈဝတ်ႉလွႆၼွႆႉ ဝဵင်းမိူင်းပၼ်ႇ ၸိုင်ႈတႆးပွတ်းၸၢၼ်း ။
ၼႂ်းပၢင်ပွႆး မီးတၢင်းၵႃႈၾိင်ႈထုင်း ၊ ႁွင်ႉၽဵင်းၵႂၢမ်း ၊ ၶႄႉၶႅင်ႇလႅၼ်ႈဢွၵ်ႇႁႅင်း ၊ ၶႄႉၶႅင်ႇၽၵ်းယိူဝ်ႈ ၼၢင်းၶဵဝ် ၊ မၢၵ်ႇမႆႉမၢၵ်ႇတွၵ်ႇ ။ လိူဝ်ၼၼ်ႉၼႄတၢင်းႁၢင်ႈလီၼၢင်းသၢဝ်တႆး 20 ၵေႃႉ လႄႈ ၼႄလွင်ႈၼုင်ႈၶူဝ်းတႆး ။
သဵၼ်ႈၸိုဝ်ႈၽူႈလႆႈႁပ်ႉရၢင်းဝလ်း (သူး) ၼမ်ႉၸႂ် ၽၵ်းယိူဝ်ႈၼၢင်းၶဵဝ် မၢၵ်ႇမႆႉ မၢၵ်ႇတွၵ်ႇ တႄႉပဵၼ် ၼင်ႇပႃႈတႂ်ႈၼႆႉ –
ၸၢႆးတႃႉ ၵေႃၵမ်ၵၢၼ်ပၢင်ပွႆး လၢတ်ႈဝႃႈ – ယိူင်းဢၢၼ်းၼင်ႇႁိုဝ်ၵူၼ်းမိူင်းတႆး ပေႃးတေဢမ်ႇလိုမ်းၶိူဝ်း ၊ ပိုၼ်း ၊ ၾိင်ႈႁိတ်ႈႁွႆး ၸဝ်ႈၵဝ်ႇ ၊ ႁႂ်ႈလုမ်ႈၾႃႉ ပေႃးတေႁူႉၸၵ်းတႆး ၼႆယဝ်ႉ ။
ဝဵင်းမိူင်းပၼ်ႇ ၸတ်းႁဵတ်းပၢင်ပွႆးဝၼ်းၸိူဝ်ႉၸၢတ်ႈမႃးပီၼႆႉ ပဵၼ်ပီထူၼ်ႈ 5 ယဝ်ႉ – ဝႃႈၼႆ ။
ဝၼ်းတီႈ 07 ၾႅပ်ႊပိဝ်ႊရီႊ ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 69 ပီ ၸတ်းႁဵတ်ယႂ်ႇလူင် တီႈငဝ်ႈၸိုင်ႈ RCSS/SSA လွႆတႆးလႅင်း ၊ ၼႂ်းၸိုင်ႈတႆးလၢႆပွတ်းတွၼ်ႈ ၊ ၼႂ်းၸိုင်ႈထႆးလၢႆတီႈ ။ လိူဝ်ၼၼ်ႉ ၼွၵ်ႈမိူင်း မိူၼ်ၼင်ႇ ဢမႄႊရီႊၶိူဝ်ႊ ၊ သိင်ႊၶၿူဝ်ႊ ၊ မိူင်းၶႄႇ ၸိူဝ်းၼႆႉ ။


text:
Welcome to Tai freedom
လုမ်းၶွၼ်ႇသလဵၵ်ႉမၢၼ်ႈ ပၼ်ၾၢင်ႉ ယႃႇႁႂ်ႈမႄႈမၢၼ်း ၵႂႃႇၵဵင်းမႆႇ
- Details
- Created on 08 September 2016
- Written by တႆးလွတ်ႈလႅဝ်း
လုမ်းၶွၼ်ႇသလဵၵ်ႉမၢၼ်ႈ (မြန်မာကောင်စစ်ဝန်ချုပ်ရုံး - Myanmar Consulate) ဢွၵ်ႇၶေႃႈပိုၼ်ၽၢဝ်ႇ ပၼ်ၾၢင်ႉထိုင် ၼၢင်းယိင်း ၼႂ်းမိူင်းႁူမ်ႈတုမ်မျၢၼ်ႇမႃႇ ၸိူဝ်းတေၸပ်းသၼ်ႇထေႇမႂ်ႇ လႄႈ ၸိူဝ်းပဵၼ်မႄႈမၢၼ်းၸပ်းတွင်ႉယႂ်ႇ ၶဝ်ၵူႈၵေႃႉ ယႃႇပေႁႂ်ႈလႆႈၶဝ်ႈၵႂႃႇ ၼႂ်းဝဵင်းၵဵင်းမႆႇ ၸိုင်ႈထႆး ပိူဝ်ႈၶၢဝ်းၶိဝ်းၼႆႉ ၸိူဝ်ႉမႅင်း ၸိၵႃႇ (Zika Virus) လိူင်ႇၽႄႈၼမ်ဝႆႉ ၼႆယဝ်ႉ။
ဝၢႆးသေ ႁူင်းယႃၵူၼ်းမိူင်း တီႈသၼ်သၢႆး ဝဵင်းၵဵင်းမႆႇ ပိုၼ်ၽၢဝ်ႇလွင်ႈဝႃႈ မီးမႄးမၢၼ်း ပဵၼ်ၵူၼ်းမိူင်းႁူမ်ႈတုမ်မျၢၼ်ႇမႃႇ ဢႃႇယုလႆႈ 28-ပီႊ ၸပ်းတွင်ႉလႆႈ 8-လိူၼ် ၵေႃႉၼိုင်ႈ တိတ်းၸပ်းဝႆႉ တၢင်းပဵၼ်ၸိူဝ်ႉမႅင်း ၸိၵႃႇ မိူဝ်ႈဝၼ်းထီႉ 05 September 2016 ပူၼ်ႉမႃး ၼၼ်ႉယဝ်ႉသေ ယူႇတီႈ လုမ်းၶွၼ်ႇသလဵၵ်ႉမၼ်ႈ တီႈၵဵင်းမႆႇ ၸင်ႇလႆႈၵႂႃႇတွင်ႈထၢမ်လွင်ႈတၢင်း ပိူင်ပဵၼ်လႄႈ ၸင်ႇလႆႈပိုၼ်ၽၢဝ်ႇၵႂႃႇ ပၼ်ၾၢင်ႉၵႂႃႇ မိူဝ်ႈဝႃးဝၼ်းထီႉ-07 ၼင်ႇၼႆ။
မိူဝ်ႈလဵဝ်ၼႆႉ ၼၢင်းယိင်းၵေႃႉၼၼ်ႉ တိုၵ်ႉလႆႈသိုပ်ႇယူတ်းယႃသေ လုမ်းလႃးတူၺ်းထိုင်ဝႆႉ တီႈႁူင်းယႃယူႇလႄႈ ဢၼ်ပဵၼ်ဢွင်ႈတီႈယူႇ/တီႈလိုဝ်ႈ လႄႈ ႁိမ်းႁွမ်း မၼ်းၼၢင်းယူႇသဝ်း ၸိူဝ်းၼၼ်ႉၵေႃႈ လႆႈသိတ်းယႃၶႃႈၸိူဝ်ႉမႅင်းယုင်းဝႆႉယူႇ မိိူၼ်ၵၼ် ၼႆယဝ်ႉ။
ၼွၵ်ႈလိူဝ်သေၼၼ်ႉ ယူႇတီႈၸဝ်ႈၵဝ်ႇ ပဵၼ်ၵူၼ်းမိူင်းႁူမ်ႈတုမ်မျၢၼ်ႇမႃႇ ၵေႃႉၼိုင်ႈသေ သင်မီးလွင်ႈတိတ်း ၸိူဝ်ႉမႅင်းၸိၵႃႇ ဢမ်ႇၼၼ် သင်ထၢင်ႇဝႃႈၸဝ်ႈၵဝ်ႇ တိတ်းၸပ်းၸိူဝ်ႉမႅင်းသေ မိူၼ်မီးၾၢင်ႁၢင်ႈ ၼိူဝ်ႉၼင်တူဝ်ၵဝ်ႇ ပႅၵ်ႇပိူင်ႈၶိုၼ်ႈမႃးၸိုင် ႁႂ်ႈလႆႈၵပ်းသိုပ်ႇတင်း လုမ်းၶွၼ်ႇသလဵၵ်ႉမၢၼ်ႈ (မၢႆၾူၼ်း 052-004 211 / 061-272 7775) သေ ယွၼ်းလွင်ႈၸွႆႈထႅမ်ၵႂႃႇလႆႈယူႇ ၼႆယဝ်ႉ။
ၽၢႆႇတၢင်း လၢၼ်ႇၸွမ်းလႅၼ်လိၼ်၊ ၸွမ်းပၢင်ႇႁိူဝ်းမိၼ် လႄႈ ၸွမ်းတႃႈႁိူဝ်း မျၢၼ်ႇမႃႇ-ထႆး ၸိူဝ်းၵေႃႈ မီးလွင်ႈပွင်သၢင်ႈ ဢဝ်ႁူမ်ႇလူမ်ႈ ၵႅတ်ႇၶႄဝႆႉ ၼင်ႇႁိုဝ်ၸိူဝ်ႉမႅင်းၸိၵႃႇ တေဢမ်ႇၽႄႈလိူင်ႇလႆႈ ၼၼ်ႉယူႇ ၼႆယဝ်ႉ။
ၸိူဝ်ႉမႅင်း ၸိၵႃႇ (ZIKA) ၼႆႉ လုၵ်ႉမႃးတီႈ ယုင်းလၢႆး သင်မီးၵူၼ်းတိၸပ်းၸိူဝ်ႉမႅင်း ၼႆႉယဝ်ႉၸိုင် တေမီးလူမ်းၼၢဝ်၊ ၼိူဝ်ႉတူဝ်မႆႈ၊ ႁူဝ်ႉမွႆႈ၊ ႁူဝ်ၶိုၼ်ႈႁူဝ်ၶႆႈ၊ တႃလႅင်၊ မီးတုမ်ႇလႅင် ဢွၵ်ႇၸွမ်းၽိဝ်ၼိူဝ်ႉ၊ ၸဵပ်းတူဝ်ၸဵပ်းၶိင်း၊ ၸွမ်းလုပ်ႇၵပ်းလုပ်ႇတေႃႇ ၸိူဝ်းၼႆႉ ၼႆယဝ်ႉ။
တႆးလွတ်ႈလႅဝ်း


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
သိုၵ်းမၢၼ်ႈ ယိုဝ်းၵွင်ႈၵၢင်ႇမၢၵ်ႇလူင် သႂ်ႇၵူၼ်းမိူင်းသေ တီၺွပ်းၵၢင်ႉဝၢၼ်ႈတူင်ႈ ဢိူင်ႇမိူင်းပူးလူင်ၵႂႃႇ
- Details
- Created on 22 December 2017
- Written by တႆးလွတ်ႈလႅဝ်း
သိုၵ်းမၢၼ်ႈတပ်ႉၵွင် ၶမရ-333 လႄႈ ၶမရ-580 ငဝ်ႈတပ်ႉမိူင်းသၢတ်ႇ ယိုဝ်းၵွင်ႈၵၢင်ႇမၢၵ်ႇလူင်သႂ်ႇ ၵူၼ်းမိူင်း ဢၼ်ၵႂႃႇတႆႈႁဵၼ် ၸွမ်းတူင်ႈၼႃး တင်းၼမ်သေယဝ်ႉ တီႉၺွပ်းဢဝ်ပူႇၵၢင်ႉ ဝၢၼ်ႈတူင်ႈ ဢိူင်ႇမိူင်းပူးလူင် ၸႄႈဝဵင်းမိူင်းပဵင်း ၸႄႈတွၼ်ႈမိူင်းသၢတ်ႇၵႂႃႇ တေႃႇဝၼ်းမိူဝ်ႈၼႆႉ ပႆႇပွႆႇၶိုၼ်း။
သိုၵ်းမၢၼ်ႈၼမ်ႉၸၢင် ဢထမ်ႇမတဵၵ်းတဵင်ၸႂ်ႉ လုင်းႁဵင်ဢိူင်ႇ လူင်းလၢႆးမိုဝ်းၵမ်ႉထႅမ်လွင်ႈႁၼ်လီ
- Details
- Created on 21 December 2017
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၵွင် ၶမရ-516 ငဝ်ႈတပ်ႉၼမ်ႉၸၢင် ၽၢႆႇတႂ်ႈၵုမ်းၵမ် ၽႅၼ်ၵၢၼ်ယၼ်ႇသိုၵ်း (ၸၵၶ) မၢႆ-2 ငဝ်ႈငုၼ်းတိူင်းသိုၵ်းဝၼ်းဢွၵ်ႇၵၢင် (ရလၶ) ၶူဝ်လမ် လႆႈမီးလွင်ႈဢထမ်ႇမတဵၵ်းတဵင်ၸႂ်ႉႁႂ်ႈ လုင်းႁဵင်ဢိူင်ႇၵွင်းယၢဝ်း ၸႄႈဝဵင်းလွႆလႅမ် လူင်းလၢႆးမိုဝ်း လွင်ႈဝႃႈၵူၼ်းဝၢၼ်ႈ ႁၼ်လီၵမ်ႉထႅမ်သိုၵ်းမၢၼ်ႈ ၼႆသေ ၵူၺ်းလုင်းႁဵင် ပၢၵ်ႈထဵင် ဢမ်ႇၽွမ်ႉၸွမ်း ၼႆယဝ်ႉ။
သိုၵ်းမၢၼ်ႈမိူင်းသၢတ်ႇ ဝႃႈဢမ်ႇလိူဝ်လႆႈ ၶေႃႈၸီႉသင်ႇပႃႈၼိူဝ်ၼႆသေ ၶဝ်ႈသွၵ်ႈတဝ်ၵဝ်းယႃႉ ၶူဝ်းႁိူၼ်း ၵူၼ်းမိူင်းယဝ်ႉ ဢဝ်လၢႆၶူဝ်းႁိူၼ်းၵႂႃႇ
- Details
- Created on 21 December 2017
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၵွင် ၶမရ-333 ငဝ်ႈတပ်ႉမိူင်းသၢတ်ႇ ႁႅင်း 34-ၵေႃႉ ဝႃႈဢမ်ႇလိူဝ်လႆႈ ၶေႃႈၸီႉသင်ႇပႃႈၼိူဝ် ၼႆသေ ၶဝ်ႈသွၵ်ႈတဝ်ၸွမ်း ၼႂ်းႁိူၼ်းၼႂ်းယေး ၵူၼ်းဝၢၼ်ႈ ဢိူင်ႇမိူင်းပူးလူင် ၸႄႈဝဵင်းမိူင်းပဵင်း လၢႆလၢႆႁိူၼ်းယဝ်ႉ မၢင်ၸိူဝ်းပေႃႉထုပ်ႉၶူဝ်းႁိူၼ်း ၵူၼ်းမိူင်းၵွႆ ၵမ်ႈၽွင်ႈသမ်ႉသိမ်းဢဝ်ၶူဝ်းႁိူၼ်း ၵူၼ်းမိူင်းၵႂႃႇ ၼႆယဝ်ႉ။
ပျီႇတုၸိတ်ႉၼႃးယႆး ယိုဝ်းၵွင်ႈလမ်းၸွမ်းလင်ၵူၼ်းမိူင်းသေ ဢဝ်ၵွင်ႈလွၵ်ႇငိူတ်ႈငႃသႂ်ႇၼႃႈ
- Details
- Created on 18 December 2017
- Written by တႆးလွတ်ႈလႅဝ်း
ပျီႇတုၸိတ်ႉၼႃးယႆး ဢၼ်ပၵ်းတပ်ႉဝႆႉတီႈ ၽၢႆႇဢွၵ်ႇ ဝၢၼ်ႈႁူၺ်ႈသၢႆး ဢိူင်ႇမိူင်းၸိတ်ႇ ၸႄႈဝဵင်းၼမ်ႉၸၢင် ယိုဝ်းၵွင်ႈလမ်းၸွမ်းလင်ထူဝ်ႈ ၵူၼ်းမိူင်း ဝၢၼ်ႈၼွင်ၸမ်ႈ ဢိူင်ႇမိူင်းၸိတ်ႇသေႁွင်ႉၵိုတ်း ဢမ်ႇၵႃး ဢဝ်ၵွင်ႈၸီႉၸမ်ႈ ငႃသႂ်ႇၼႃႈသေ လွၵ်ႇငိူတ်ႈပႃး ဝႃႈၼႆ။
သိုၵ်းမၢၼ်ႈ 3-တပ်ႉၵွင် တီႇပႅတ်ႈသူၼ်ယႃႈ ၵူၼ်းမိူင်း 3-ၸႄႈဝဵင်း
- Details
- Created on 18 December 2017
- Written by တႆးလွတ်ႈလႅဝ်း
သိုၵ်းမၢၼ်ႈတပ်ႉၵွင် ၶမရ-516 ၼမ်ႉၸၢင်၊ ၶမရ-518 မိူင်းၼၢႆး လႄႈ ၶလရ-248 မိူင်းၼၢႆး ၵႂႃႇတီႇပႅတ်ႈသူၼ်ယႃႈ ၵူၼ်းမိူင်းၼႂ်းပိုၼ်ႉတီႈ ၸႄႈဝဵင်းလွႆလႅမ်၊ မိူင်းပွၼ် လႄႈ ၼမ်ႉၸၢင် လူၺ်ႈဢမ်ႇၸွမ်းပိူင်လုမ်ႈၾႃႉ လႄႈ ဢမ်ႇမီးလွင်ႈတၢင်တႅၼ်းပၼ် သင်သေဢမ်ႇၵႃး မီးလွင်ႈၶျႃႉၼွၼ်းၸွမ်းဝတ်ႉသေ ဢထမ်ႇမ တဵၵ်းႁႂ်ႈၵူၼ်းမိူင်း တူမ်ႈၶဝ်ႈႁုင်ၽၵ်းပၼ်၊ ၵၢၼ်တီႇပႅတ်ႈသူၼ်ယႃႈ ၵူၼ်းမိူင်းပွၵ်ႈၼႆႉ တႆးလွတ်ႈလႅဝ်း လႆႈႁူႉၸွမ်း ပဵၼ်ပွၵ်ၵမ်းထူၼ်ႈ-8 ၼႂ်းပီႊ-2017။
More Articles...
- ပျီႇတုၸိတ်ႉ 758 ဢထမ်ႇမယွၼ်းသိုၵ်းမႂ်ႇ တီႈၵူၼ်းဝၢၼ်ႈ ၼႂ်းၸႄႈဝဵင်းလၢႆးၶႃႈ
- သိုၵ်းပလွင်ႈ TNLA ၺွပ်းတူဝ်ၵူၼ်းမိူင်းသႅၼ်ဝီသေ ပူၼ်ႉၵႂႃႇဢထမ်ႇမတီႉၺွပ်း ၵူၼ်းမိူင်းထုင်ႉၼမ်ႉပွင်ႈ-လႃႈသဵဝ်ႈထႅင်ႈ ၵူၼ်းဝၢၼ်ႈဢွၼ်ၵၼ်ပၢႆႈ
- သိုၵ်းမၢၼ်ႈ 278 ဢဝ်လၢႆၶူဝ်းႁိူၼ်း ၵူၼ်းမိူင်းပဵင်းသေ ႁၢင်ႈမၢၵ်ႇၸွမ်းဝၢၼ်ႈ ႁႂ်ႈၵူၼ်းမိူင်းၵူဝ်ႁေ
- မၢၵ်ႇ TNLA တႅၵ်ႇသႂ်ႇၵူၼ်းမိူင်းသွင်ၽူဝ်မေး တၢႆထင်တီႈ
- PNO တီႉၺွပ်းပေႃႉႁႅမ်ၵူၼ်းမိူင်း
- TNLA သူင်ႇလိၵ်ႈလွၵ်ႇငိူတ်ႈၸူး ၵူၼ်းမိူင်းၼွင်ၶဵဝ် ဝႃႈတေၵဵပ်းသိုၵ်းၼိုင်ႈဝၢၼ်ႈလႂ် 10-ၵေႃႉ
- ၸုမ်းသိုၵ်းပလွင်ႈ ပူၵ်းႁွင်ႉၵူၼ်းမိူင်းၵျွၵ်းမႄး ယၢမ်းၵၢင်ၶိုၼ်းတဵင်ႈ တဵၵ်းယွၼ်းငိုၼ်းသေ တဵင်ၵႂၢမ်းၼၵ်း ယႃႇႁႂ်ႈလၢတ်ႈၽႂ်
- TNLA လွၵ်ႇငိူတ်ႈပွင်ႉလႃႇ ၵၢင်ႉႁဵင် မိူင်းလူင် ၵဵဝ်ႇၵၢၼ်ဢွၵ်ႇၶၢဝ်ႇ တီႈတႆးလွတ်ႈလႅဝ်း
- TNLA ႁွင်ႉပၢင်ၵုမ်ထတ်းထၢမ် ၵူၼ်းမိူင်းယဵၼ်သေ လွၵ်ႇငိူတ်ႈၸီႉသင်ႇႁၢမ်ႈတၢပ်ႈႁၢဝ်ႈႁႅင်း
- ၵူၼ်းမိူင်းပဵင်း လႆႈၶၢႆႉပၢႆႈဢွၵ်ႇဝၢၼ်ႈသူၼ် ယွၼ်ႉသိုၵ်းမၢၼ်ႈ ႁေႃႈလိုပ်ႈႁၢဝ်ႈႁႅင်း


text:
ဝတ်ႉပႃႇပဝ်ႈ ၵဵင်းမႆႇ ဝၼ်းမိူဝ်ႈၼႆႉ သင်ၶၸဝ်ႈလႄႈ ပီႈၼွင်ႉတႆး ၸိူဝ်းႁဵတ်းၵၢၼ်ၼႂ်းၵဵင်းမႆႇ ဢွၼ်ၵၼ်ၸတ်းႁဵတ်း ပၢင်တၢင်းလီသူင်ႇမဵတ်ႉတႃႇ၊ၽႄၵုသူလ်ထိုင် ၽူႈဢွၼ်ႁူဝ်ၵူၼ်းမိူင်းတႆးလႄႈ ၵူၼ်းၸိူဝ်းလူႉသဵင်ႈၵၢမ်ႇသုတ်းမုၼ် ။
ဝၼ်းတီႈ 05-06/10/2016 ယၢမ်း ၵၢင်ၼႂ် 09:00-03:00 မူင်း ဝၢႆးဝၼ်း ၸဝ်ႈတူၼ်ၶူးဢိၼ်းတႃး ၽူႈၵွၼ်းဝတ်ႉဝိႁၢရ်ပႃႇပဝ်ႈၵဵင်းမႆႇ ပဵၼ်ငဝ်ႈ ဢွၼ်ႁူဝ်သတ်ႉထႃး ပီႈၼွင်ႉတႆးၼႂ်းၵဵင်းမႆႇသေ ၸတ်း ႁဵတ်းပၢင်တၢင်းလီပၼ် ၽူႈဢွၼ်ႁူဝ်ၵူၼ်း မိူင်းတႆး၊ ၶုၼ်ႁေႃၶမ်း ၼႂ်းမိူင်းထႆးလႄႈ ၵူၼ်းမိူင်းၸိူဝ်း လႆႈလူႉသဵင်ႈၵၢမ်ႇ သုတ်းမုၼ်ၵႂႃႇ။ ပၢင်တၢင်းလီၼႆႉ ၸတ်းႁဵတ်းၵူႈပီ ၼႂ်းလိူၼ်သိပ်းဢဵတ်းမႂ်ႇ ပွၵ်ႈၼႆႉ ပဵၼ်ၵမ်းတီႈ 15 ။
ၸဝ်ႈၶူးသုဝၼ်း ၽူႈပွင်ၵၢၼ်ပၢင်ႁႅၼ်းတၢၼ်း လၢတ်ႈဝႃႈ “ ယိူင်းဢၢၼ်းတႄႉ လူႇတၢၼ်း ပၼ်ဢမ်ႇဝႃႈၵူၼ်းထဝ်ႈၵူၼ်းၵႄႇ ဢမ်ႇလိူၵ်ႈၵူၼ်းမီးၵူၼ်းၽၢၼ်။ ယူႇတီႈၸဝ်ႈတူၼ်ၶူး ဢိၼ်းတႃးၵေႃႈလၢတ်ႈဝႃႈ ၼင်ႇႁိုဝ် ၵုသူလ်ၽွၼ်းလီ တေထိုင် ၵူၼ်းၸိူဝ်းဢၼ်ႁဵတ်းၵၢၼ်ဝၢၼ်ႈ ၵၢၼ်မိူင်းလႄႈသင် ၸိူဝ်းဢၼ်လူႇၼိူဝ်ႉလူႇလိူတ်ႈၼိူဝ်ၽႅၼ်ႇလိၼ်မိူင်းတႆးလႄႈသင်၊ လိူဝ်သေၼၼ်ႉ ဢမ်ႇၵႃး ႁူမ်ႈပႃး ၸဝ်ႈမုၼ်ယႂ်ႇၶုၼ်ႁေႃးၶမ်း ၸိူဝ်းဢၼ်ၼွၼ်းၽႄးၵႂႃႇ ၸိူဝ်းၼၼ်ႉတင်းသဵင်ႈသေ လႄႈ ယူႇတီႈၸဝ်ႈသြႃႇႁဝ်းၶႃႈသေ ဢွၼ်ႁူဝ်ႁဵတ်းတၢင်းလီပၼ်” ဝႃႈၼႆ ။
ၼၢင်းၶိၼ်ႇၼု ၸဝ်ႈတႃႇၼ ပၢင်ႁႅၼ်းတၢၼ်း လၢတ်ႈဝႃႈ “ ထုင်းၸၢမ်ႇတႆးႁဝ်း ၸဵမ်မိူဝ်ႈ ပၢၼ်ပူႇပၢၼ် မွၼ်ႇႁဝ်း ဢွၼ်ႁဵတ်းမႃး ၸိူဝ်းပဵၼ်ပေႃႈမႄႈႁဝ်း ပီႈၼွင်ႉၶိူဝ်းႁဝ်းလူႉႁၢႆတၢႆၵႂႃႇၼၼ်ႉ ၸိူဝ်းႁဝ်းပဵၼ် ၵူၼ်းလိပ်းၵေႃႈ ႁႂ်ႈလႆႈပဵၼ်ၵုသူလ်၊ ၸိူဝ်းဢၼ်တၢႆၵႂႃႇၼၼ်ႉၵေႃႈ ႁႂ်ႈပဵၼ်ၽွၼ်းလီင်ႇဢွၼ်ၵၼ်ႁႅၼ်းတၢၼ်းလူႇပၼ်။ ႁဝ်းၵေႃႈဢမ်ႇလီလူင်လိုမ်း ထုင်းၸၢမ်ႇႁဝ်း တိုၵ်းသူၼ်းထိုင် ႁႂ်ႈဢွၼ်ၵၼ်သိုပ်ႇ ၵႂႃႇထႅင်ႈ သေၵမ်း” ဝႃႈၼႆ ။
ပီႈၼွင်ႉတႆး ၼွၵ်ႈမိူင်း/ၼႂ်းမိူင်းႁူမ်ႈၵၼ်ၸတ်းႁဵတ်းတၢၼ်းပၼ် ၸိူဝ်းပဵၼ်ပီႈၼွင်ႉၸိူဝ်ႉၶိူဝ်း ပေႃႈမႄႈ ၸဝ်ႈၵဝ်ႇၸိူဝ်ႉလူႉသဵင်ႈၵၢမ်ႇသုတ်းမုၼ်၊ ၽူႈဢွၼ်ႁူဝ်ၵူၼ်း မိူင်းတႆး မိူၼ်ၸဝ်ႈၾႃႉ ၼႂ်းမိူင်းတႆး လႄႈ ၸဝ်ႈမုၼ်ယႂ်ႇၶုၼ်ႁေႃၶမ်း ၼႂ်းမိူင်းထႆး ၸဵမ်ၸိူဝ်းၼႆႉ ဝႃႈၼႆ ။
ပူၼ်ႉမႃး ဝၼ်းတီႈ 01-02/10/2106 ၵေႃႈ တီႈဝိႁၢရ်ပဵင်းလူင် ၸႄႈဝဵင်း ဝဵင်းႁႅင် ၸႄႈတွၼ်ႈၵဵင်းမႆႇ ၸိုင်ႈထႆးၵေႃႈ ဢွၼ်ၵၼ်ၸတ်းႁဵတ်းပၢင်ႁႅၼ်းတၢင်းလီပၼ် ၸိူဝ်းလူႉသဵင်ႈသုတ်း မုၼ်ၵႂႃႇပႃးၸဵမ်တႃႇၽူႈဢွၼ်ႁူဝ်ၵူၼ်းမိူင်းတႆး ၸိူဝ်းလႆႈလူႇၼိူဝ်ႉလူႇလိူတ်ႈၵႂႃႇ ၸဵမ်ၸိူဝ်းၼႆႉ ဝႃႈၼႆ ။


text:
ၶၢဝ်ႇၵူႈလွင်ႈ
ၸၼ်ႉၶုၼ်သိုၵ်းလူင် လၵ်ႉပၢႆႈဢွၵ်ႇတပ်ႉမတေႃႇယဝ်ႉ ႁူဝ်သိုၵ်းၶႃႈတူဝ်တၢႆ
- Details
- Created on 07 November 2014
- Written by တႆးလွတ်ႈလႅဝ်း
ၽူႈမီးၸၼ်ႉ ၶုၼ်သိုၵ်းလူင် လၵ်ႉပၢႆႈဢွၵ်ႇ ၼႂ်းတပ်ႉသိုၵ်းမၢၼ်ႈသေ ၸၼ်ႉႁူဝ်သိုၵ်းၵေႃႉၼိုင်ႈ ၶႃႈတူဝ်တၢႆႁင်းၵူၺ်း ယွၼ်ႉဢမ်ႇမီးလွင်ႈသိူဝ်းၸႂ် ယိူၼ်ႉၶၢမ်ႇ ယူႇၸွမ်းလႆႈ ၵႂၢမ်းလၢတ်ႈလႄႈ လၢႆးႁဵတ်းသၢင်ႈ ၵူၼ်းလူင်ပႃႈၼိူဝ်ဢမ်ႇမိူၼ်ၵၼ် ဢိၵ်ႇလွင်ႈတဵၵ်းတဵင် ပေႉၵိၼ်ႁႅင်း။
ၾႆးမႆႈႁႅင်း ၼႂ်းမိူင်းၶႄႇ-မၢၼ်ႈ သွင်တီႈထတ်းၵၼ်
- Details
- Created on 03 November 2014
- Written by တႆးလွတ်ႈလႅဝ်း
ၾႆးမႆႈဝတ်ႉၽြႃးလူင် လွႆၵျွင်းသႅင် ဝၢၼ်ႈယူၵ်ႇ မိူင်းမၢဝ်း ဢိူင်ႇၸႄႈသႅင် ၸိုင်ႈမိူင်းၶႄႇ လႄႈ ႁူင်းၵၢၼ်လႅၼ်းယႃႈ ၵူဝ်းၵၢင်ႉ ပွၵ်ႉၸွၼ်ႊၸူဝ်ႇ ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ ႁႅင်းလိူဝ်။
သွင်ၽူဝ်မေးယဵပ်ႇၺႃးမၢၵ်ႇ PNO/PNA ဝၢတ်ႇၸဵပ်းႁၢဝ်ႉႁႅင်း
- Details
- Created on 03 November 2014
- Written by တႆးလွတ်ႈလႅဝ်း
ၵူၼ်းမိူင်း ၸၢဝ်းၶိူဝ်းပဢူဝ်း တီႈယူႇ ပွၵ်ႉၵုင်းၵၢတ်ႇ (ပွၵ်ႉ-5) သဵၼ်ႈတၢင်းၼမ်ႉမႂ်ႈ ၸႄႈဝဵင်းမိူင်းပွၼ် ၸိုင်ႈတႆးပွတ်းၸၢၼ်း သွင်ၽူဝ်မေး ဢွၵ်ႇႁႃႁၢၵ်ႈယႃႈယႃ ထိူၼ်ႇ/ၶိူဝ်း ယဵပ်ႇၺႃးမၢၵ်ႇ ပီႇတုၸိတ်ႉပဢူဝ်း (PNO/PNA) ၽၢႆႇဢွၵ်ႇဝၢၼ်ႈၸိပ်းၸီႈ ဢိူင်ႇသိၼ်ႇၶျေႇၽူင်း ဝဵင်းမိူင်းပွၼ် လႆႈၶိုၼ်းႁူင်းယႃ သွင်တီႈ မီးလွင်ႈမႆႈၸႂ်ႁႅင်း။
မိူင်းပွၼ် တေႁဵတ်းပွႆးပီႊမႂ်ႇတႆးပၼ်ၵူၼ်းမိူင်း ၸိူဝ်းဢမ်ႇၵႂႃႇၶဝ်ႈလႆႈ တီႈဝဵင်းလူင်တူၼ်ႈတီး
- Details
- Created on 28 October 2014
- Written by တႆးလွတ်ႈလႅဝ်း
ပွႆးပီႊမႂ်ႇတႆးပီႊၼႆႉ တေၸတ်းႁဵတ်းပဵၼ်ပွႆးလူင် ၵိုၼ်းၶွၼ်ႈၼမ် တီႈဝဵင်းလူင် မိူင်းတႆးပွတ်းၸၢၼ်း ဝဵင်းတူၼ်ႈတီးၼၼ်ႉသေတႃႉ ၵူၺ်းၵႃႈ တီႈၸႄႈဝဵင်းမိူင်းပွၼ် သမ်ႉတေႁဵတ်းပွႆးပီႊမႂ်ႇတႆးပၼ် ပေႃႈမႄႈၵူၼ်းမိူင်း ၸိူဝ်းဢမ်ႇမီးငိုၼ်း ဢိၵ်ႈလုၵ်ႈဢွၼ်ႇၼႂ်းဝၢၼ်ႈသူၼ် ႁူမ်ႈ 52-ဝၢၼ်ႈ ၸိူဝ်းဢမ်ႇ ၸၢင်ႈၵႂႃႇၶဝ်ႈႁူမ်ႈလႆႈ ပွႆးၵိုၼ်းလူင်ပီႊမႂ်ႇတႆး တူၼ်ႈတီးၼၼ်ႉ ၼႆယဝ်ႉ။
မႆႉသၵ်း၊ မႆႉၵႅၼ်ႇ ၼႂ်းမိူင်းႁူမ်ႈတုမ်မၢၼ်ႈ ပၢၵ်ႇသႅၼ်တၢၼ်ႇပၢႆ ႁၢႆပႅတ်ႈလႂ်
- Details
- Created on 22 October 2014
- Written by တႆးလွတ်ႈလႅဝ်း
မႆႉသၵ်း၊ မႆႉတိုင်း၊ မႆႉပဝ်း၊ မႆႉမွၵ်ႇသွမ်ႇ ၸၵႂႃႇမႆႉၵႅၼ်ႇမႆႉၶႅင် ဢၼ်ဢမ်ႇႁူႉၸွမ်း သဵၼ်ႈသၢႆမၢႆသင်သေ လႆႈႁၢႆဢွၵ်ႇၵႂႃႇ ၼႂ်းမိူင်းႁူမ်ႈတုမ်မၢၼ်ႈ တႃႇၼမ်ႉၼၵ်းမႆႉ 129,72000-တၢၼ်ႇ တင်ႈတႄႇပီႊ-1999 တေႃႇထိုင်ပီႊ-2014 ႁိုင်15-ပီႊၼၼ်ႉ မီးလႂ်ဢဝ်ၵႂႃႇလႂ်ၼႆ ၽၢႆႇထိင်းသိမ်းသိင်ႇဝႅတ်ႉလွမ်ႉလႄႈ ၽွင်းလူင်ၽၢႆႇပႃႇမႆႉ ဢူးဝိၼ်းထုၼ်း တေလႆႈၵႄႈၶႆ။
More Articles...
- ပွႆးၸဵင်ပီႊမႂ်ႇတႆး 2109-ၼီႈ ၶိုၵ်ႉၵိုၼ်းယႂ်ႇ ဝဵင်းလူင်တူၼ်ႈတီး ၸမ်ထိုင်ယဝ်ႉ
- ၸုမ်းလူင်ပွင်ၸိုင်ႈမိူင်းတႆး ၸွႆႈထႅမ်ပၼ်ငိုၼ်း ႁိူၼ်းၸိူဝ်းၵူၼ်ႇပင်းတဵင်ၵူၼ်းတၢႆ တီႈၸႄႈဝဵင်းတူၼ်ႈတီး
- ပလိၵ်ႈမၢၼ်ႈ တိၺွပ်း ၸုမ်း IS 21-ၵေႃႉ ၵဵဝ်ႇၵၢၼ်မၢၵ်ႇတႅၵ်ႇ တီႈတူၼ်ႈတီး
- ၾူၼ်တူၵ်းတူၼ်ႈတီးႁႅင်း ႁဵတ်းႁႂ်ႈႁိူၼ်းတိူၵ်ႈၵူၼ်ႇပင်း တဵင်ၵူၼ်းတၢႆ
- ၸုမ်းၵူၼ်းၼုမ်ႇတႆး ဝဵင်းလၢႆးၶႃႈ ဢွၼ်ႁူဝ်ပိုတ်ႇပၢင်သွၼ် ထိင်းသိမ်းၾိင်ႈငႄႈ/ထုင်းတႆး
- ၸႄႈဝဵင်းမိူင်းပွၼ် ၸတ်းႁဵတ်းပွႆးလွင်းသွမ်းသၢၼ် လိူၼ်သိပ်းဢဵတ်းမူၼ်း ဝၼ်းဢွၵ်ႇဝႃႇ
- ၵေႃႉႁႅမ်တၢႆၵူၼ်းပိတိသျႃႉ တီႈၵေႃႉတဝ် ဢွၵ်ႇသဵင်ထဵင်ၶိုၼ်းဝႃႈ ဢမ်ႇၸႂ်ႈၸၢဝ်းၶိူဝ်းမၢၼ်ႈ
- ႁႃႁၼ် ၵူၼ်းၶပ်းႁိူဝ်းဝိၼ် ၵူၼ်းမိူင်းထႆး ဢၼ်ၵႂႃႇၸွႆႈ ၵူၼ်းႁၢႆတီႈလွႆၶႃႇၵႃႇပူဝ်ႇရႃႇသီႇ
- ပီႈၼွင်ႉတႆးၵဵင်းမႆႇ ၸတ်းႁဵတ်းပၢင်ႁႅၼ်းတၢၼ်းပၼ် ပီႈၼွင်ႉတႆးၸိူဝ်းသဵင်ႈမုၼ် တီႈၵေးသီး
- မၢၵ်ႇတႅၵ်ႇတီႈဝဵင်းလူင်တူၼ်ႈတီး တိူဝ်ႉၺႃး ပလိၵ်ႈမၢၼ်ႈပႂ်ႉတၢင်းသွင်ၵေႃႉ


text:
ႁူင်းယႃမၢၵ်ႇတႃသီႇတၵူႇ ဢၼ်ၸဝ်ႈသြႃႇ သီႇတၵူႇ လူႇတၢၼ်းသၢင်ႈႁဵတ်းဝႆႉ ၼႂ်းဝၢင်း တိူၵ်ႈသွၼ်လိၵ်ႈ ဝတ်ႉၸေႇယသုၶ ၸႄႈဝဵင်းၼမ်ႉၶမ်း ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ ၼၼ်ႉ ပေႃးထိုင်မႃး ဝၼ်းထီႉ 7-10 October 2016 ၶၢဝ်းတၢင်း 4-ဝၼ်းၼႆႉ တေတႄႇပိုတ်ႇယူတ်းယႃ ၽႃႇတတ်းပၼ် တၢင်းပဵၼ်မၢၵ်ႇတႃ ႁႂ်ႈႁၼ်လႅင်းၸႅင်ႈလီ လူၺ်ႈဢမ်ႇလႆႈသဵင်ႈငိုၼ်းတွင်းသင် ၼႆယဝ်ႉ။
ၸဝ်ႈၶူးထမ်ႇမသီႇရိ ထမ်းယွတ်ႈ လၢတ်ႈဝႃႈ “ၽႃႇတတ်းမၢၵ်ႇတႃ ဢၼ်ဝႃႈၼႆႉ ပဵၼ်တႃႇပၼ်တၢင်းႁိူဝ်ႈလႅင်းလႄႈ ပုၼ်ႈတႃႇၵူၼ်းပဵၼ် တင်း ၽူႈပႂ်ႉလူလွမ်ၵူၼ်းပဵၼ် ၼၼ်ႉသမ်ႉ သင်မီး ယႃႈယႃ၊ ၶဝ်ႈၽၵ်း၊ ႁႅင်းၵူၼ်း၊ ႁႅင်းငိုၼ်း၊ ၸဵမ်ၵႂႃႇ တၢင်းလူႇတၢင်းတၢၼ်း ႁူမ်ႈႁွမ်းၵမ်ႉၸွႆႈပႃးၸိုင် ယိုင်ႈၶႅၼ်းတေၸဵဝ်း ၽေႃႇၼမ်ႉၼႄတူဝ်လႆႈ ႁႂ်ႈထိုင်တီႈယူႇယဝ်ႉ” လႆႈႁူႉၸွမ်း လႅင်ႇၶၢဝ်ႇၼႂ်းပိုၼ်ႉတီႈ ၼင်ႇၼင်ႇ။
ႁူင်းယႃမၢၵ်ႇတႃသီႇတၵူႇ ဢၼ်မီးတီႈ တိူၵ်ႈသွၼ်လိၵ်ႈ ဝတ်ႉၸေႇယသုၶ ဝဵင်းၼမ်ႉၶမ်း ဢၼ်ၸဝ်ႈသြႃႇ ဝိၼယႃႇသႃႇရ - ဢၵ်ႉၵမႁႃႇ သတ်ႉထမ်ႇမၸေႃးတိၵ ထၸ ပဵၼ်ၸဝ်ႈၵွၼ်းဝတ်ႉ ဝႆႉၼႆႉ ယွၼ်ႉၸဝ်ႈသြႃႇ သီႇတၵူႇ ပဵၼ်ငဝ်ႈၵၼ်း ၸဝ်ႈတႃႇၼလူင် လူႇတၢၼ်းသၢင်ႈႁဵတ်းလႄႈ ၸင်ႇလႆႈယွၼ်းဢဝ်ၵုင်ႇ ႁႅၵ်ႈၸိုဝ်ႈႁူင်းယႃပႃးဝႃႈ “သီႇတၵူႇ” ၼႆယဝ်ႉ။
ၸူဝ်ႈပူၼ်ႉမႃးၼၼ်ႉၵေႃႈ လႆႈပိုတ်ႇယူတ်းယႃပၼ်မၢၵ်ႇတႃ မႃးၵူႈပီႊသေ ဢၼ်တေတႄပိုတ်ႇ ယူတ်းယႃပၼ် ၼႂ်းဝၼ်းထီႉ 7-10 October 2016 (ပီႊတႆး-2110 လိူၼ်- 11 မႂ်ႇ 06-ဝၼ်း တေႃႇ 09-ဝၼ်း) ၶၢဝ်းတၢင်းႁိုင် 4-ဝၼ်း ၼႆႉၵေႃႈ ပဵၼ်ပွၵ်ႈၵမ်းထူၼ်ႈ-4 ၼႆယဝ်ႉ။
သင်ဝႃႈ ပေႃႈမႄႈတၵႃႇ တီႈၸမ်ၵႆ လဵၵ်ႉၼုမ်ႇထဝ်ႈ ယိင်းၸၢႆး ၸိူဝ်းမီးတၢင်းပဵၼ်မၢၵ်ႇတႃ ဝႆႉသေ ၶႂ်ႈၵူတ်ႇထတ်း လႄႈ ၽႃႇတတ်း ယွၼ်းႁပ်ႉဢဝ် မႅတ်ႈတႃႇ လွင်ႈဢီးလူ တမ်ႈတီႈၸဝ်ႈသြႃႇ သီႇတၵူႇ ၸိုင် ၵပ်းသိုပ်ႇပၼ်သၢႆမၢႆၸိုဝ်ႈသဵင် ဝႆႉထႃႈဢွၼ်တၢင်းလႆႈ ၼင်ႇမၢႆၾူၼ်းတႂ်ႈၼႆႉ ယူႇယဝ်ႉ။
ၸဝ်ႈသုၼၼ်ႇတ သႅင် ဝတ်ႉၸေႇယသုၶ ဝဵင်းၼမ်ႉၶမ်း မၢႆၾူၼ်း(မၢၼ်ႈ) 09-774 652 839 လႄႈ မၢႆၽူၼ်း(ၶႄႇ) 189-8821 5141
လုင်းၸၢႆးထုၼ်းဢေး ပွၵ်ႉႁူဝ်ၵၢတ်ႇ ဝဵင်းၼမ်ႉၶမ်း မၢႆၾူၼ်း(မၢၼ်ႈ) 09-453 651 655 လႄႈ မၢႆၾူၼ်း(ၶႄႇ) 133-1272 9350
တႆးလွတ်ႈလႅဝ်း


text:
ႁႅင်းၵၢၼ်ယၢၼ်မိူင်းမျၢၼ်ႇမႃႇ ၸိူဝ်းဢမ်ႇမီးဝတ်းဝႂ် ၶဝ်ႈတၢင်းၵၢၼ်သေ ႁဵတ်းၵၢၼ်ယူႇၼႂ်းမိူင်းထႆး ၼပ်ႉႁိမ်းၸမ် 2,500-ၵေႃႉ ထုၵ်ႇၺႃးၸဝ်ႈၼႃႈတီႈထႆး တီႉၺွပ်းသူင်ႇပွၵ်ႈမိူဝ်းၶိုၼ်း လႅၼ်လိၼ် တီႈလၢၼ်ႇ မႄႈသွတ်ႇ-မျႃႉဝတီႇ ၼႆယဝ်ႉ။
ဝၢႆးမိူင်းထႆး ဢွၵ်ႇမၢႆမီႈမႂ်ႇႁႅင်းၵၢၼ် ၼႂ်းဝၼ်းထီႉ 20 June 2017 ယဝ်ႉၼၼ်ႉ ၽၢႆႇၸဝ်ႈၼႃႈတီႈထႆး တႄႇၶူၼ်ႉသွၵ်ႈတီႉၺွပ်း ႁႅၼ်းၵၢၼ်ယၢၼ်မိူင်း ၸိူဝ်းဢမ်ႇမီးဝတ်းဝႂ် ၶဝ်ႈပဵၼ်တၢင်းၵၢၼ် ၼႂ်းဝၼ်းထီႉ- 22 တေႃႇထိုင် မိူဝ်ႈဝႃးဝၼ်းထီႉ-29 ယၢမ်းဝၢႆးဝၼ်း 13:00-မူင်းၼႆႉ တီႉၺွပ်းလႆႈ ၸၢႆး 1,457-ၵေႃႉ ယိင်း 928-ၵေႃႉ ႁူမ်ႈတင်းမူတ်း 2,385-ၵေႃႉသေ လႆႈသူင်ႇဢၢပ်ႈၶိုၼ်း တီႈလၢၼ်ႇလႅၼ်လိၼ် မႄႈသွတ်ႇ-မျႃႉဝတီႇ ၼႆယဝ်ႉ။
ႁႅင်းၵၢၼ်မျၢၼ်ႇမႃႇ ၸိူဝ်းႁွတ်ႈၶိုၼ်း တီႈၽၢႆႇမျႃႉဝတီႇၼၼ်ႉ ၵမ်ႈၽွင်ႈ လႆႈဢွၼ်ၵၼ်ပွၵ်ႈမိူဝ်း ဝၢၼ်ႈၵိူတ်ႇမိူင်းၼွၼ်း ၽႂ်မၼ်းၵမ်းသိုဝ်ႈသေ ၵမ်ႈၼမ်တႄႉ ယူႇတီႈႁွင်ႈၵၢၼ်ၽွင်းလူင် ၽၢႆႇတူင်ႇဝူင်းၵူၼ်း လႄႈ မႄးဝၢင်းတမ်း တီႈယူႇတၼ်းသဝ်း ၼႂ်းဝဵင်းမျႃႉဝတီႇ လႆႈဢဝ်ပုၼ်ႈၽွၼ်း ဝၢင်းတမ်းပၼ်လွင်ႈယူႇသဝ်းဝႆႉ ၼႂ်းဝဵင်းမျႃႉဝတီႇ ၸူဝ်ႈၶၢဝ်းဝႃႈၼႆ။
ႁႅင်းၵၢၼ်ယၢၼ်မိူင်း ၸိူဝ်းဢမ်ႇမီးဝတ်းဝႂ် ပဵၼ်တၢင်းၵၢၼ်သေ လၵ်ႉၶဝ်ႈလိုဝ်ႈသဝ်း ႁဵတ်းၵၢၼ်ဝႆႉယူႇ ၼႂ်းမိူင်းထႆးၼၼ်ႉ ပဵၼ်ၵူၼ်းမိူင်း ၵမ်ႇပေႃးတီးယႃး၊ လၢဝ်း၊ ၵမ်ႈၼမ်ၼမ် ပဵၼ်ၵူၼ်းမိူင်းႁူမ်ႈတုမ်မျၢၼ်ႇမႃႇသေ၊ ဢၼ်ၸဝ်ႈၼႃႈတီႈထႆး တေသူင်ႇဢၢပ်ႈႁႅင်းၵၢၼ်မျၢၼ်ႇမႃႇ မိူဝ်းတီႈလႅၼ်လိၼ် မႄႈသွတ်ႇ-မျႃႉဝတီႇၵေႃႈ တိုၵ်ႉၵိုတ်းထႅင်ႈ ၵူၺ်းလၢႆၵေႃႉတႄႉ ပႆႇႁူႉၼႆယဝ်ႉ။
ၵႃႈပူၼ်ႉမႃး မိူင်းထႆးယၢမ်ႈမီးလွင်ႈ တီႉၺွပ်းသူင်ႇၶိုၼ်း ႁႅင်းၵၢၼ်ယၢၼ်မိူင်း ၼႂ်းမိူင်းထႆး ၸိူဝ်းဢမ်ႇမီးဝတ်းဝႂ် ပဵၼ်တၢင်းၵၢၼ် လၢႆလၢႆပွၵ်ႈယူႇသေတႃႉ ၵူၺ်းၵႃႈပွၵ်ႈၼႆႉ လႆႈဢွၵ်ႇမၢႆမီႈမႂ်ႇ မီးပႃးလွင်ႈမၢပ်ႇမႂ် တၢမ်ႇတၢင်းၽိၼ်းလူင် 4-ပိူင်၊ မီးၵၢၼ်ပၼ်တၢမ်ႇငိုၼ်းထႆး ၼပ်ႉႁူဝ်သႅၼ် လႄႈ တၢမ်ႇၶွၵ်ႈ 5-ပီႊ ထိုင် 10-ပီႊ ၸဵမ်လုၵ်ႈၸၢင်ႈ လႄႈ ၸဵမ်ပေႃႈလဵင်ႉ မႄႈလဵင်ႉ(ၸဝ်ႈၼၢႆး) ၼႆယဝ်ႉ။
ၸိူဝ်းပဵၼ် ပေႃႈမႄႈလဵင်ႉၵေႃႈ ဢမ်ႇႁတ်းႁပ်ႉ လုၵ်ႈၸၢင်ႈ ၸိူဝ်းဢမ်ႇမီးဝတ်းဝႂ် ပဵၼ်တၢင်းၵၢၼ် ၶဝ်ႈႁဵတ်းၵၢၼ်သေ ပဵၼ်ဢၼ်ယၢပ်ႇၸႂ် တႃႇႁႃၸၢင်ႈႁႅင်းၵၢၼ်ဝႆႉ၊ ၽၢႆႇတၢင်းႁႅင်းၵၢၼ်ၵေႃႈ ယွၼ်ႉဢမ်ႇမီးၵၢၼ်ႁဵတ်းလႄႈ ဢမ်ႇမီးဝတ်းဝႂ်သေ ၸိူဝ်းဢွၼ်ၵၼ်ပွၵ်ႈမိူဝ်းၶိုၼ်း ႁင်းၽႂ်မၼ်းၵေႃႈ မီးတင်းၼမ် ၼႆယဝ်ႉ။တႆးလွတ်ႈလႅဝ်း


text:
ၼႂ်းဢိူင်ႇယၢင်းလေႃး တီႈႁူင်းတွတ်ႈၶႅပ်းမၢႆ 1 လႄႈမၢႆ 2 ၼၼ်ႉ ၵွပ်ႈမီးၵၢၼ်ဢဝ်ဝႂ်ၶႅပ်းၵၢင်ၸႂ်လူင်ႈၼႃႈ ၼပ်ႉႁူဝ်ပၢၵ်ႇသေ ပႃႇတီႇႁူဝ်သိူဝ် ၸႄႈဝဵင်းၵဵင်းတုင် ၵႂႃႇသၢၼ်ၶတ်းႁႄႉႁၢမ်ႈ။ တိုၵ်းသူၼ်းထိုင်ပီႈၼွင်ႉ ၵူၼ်းမိူင်းဝႃႈ ပေႃးပဵၼ်လႆႈ ၶႂ်ႈႁႂ်ႈၵႂႃႇတွတ်ႈတီႈႁူင်းတွတ်ႈၶႅပ်း။
ၽူႈပွင်ၵၢၼ်ငဝ်ႈငုၼ်းပႃႇတီႇႁူဝ်သိူဝ် ၸႄႈဝဵင်းၵဵင်းတုင် ၼၢင်းမူၼ်းတုၺ်ႈ လၢတ်ႈဝႃႈ-“မိူဝ်ႈၼႆႉ ၵၢၼ်ဢဝ်ၶႅပ်းဝႂ် ၵၢင်ၸႂ်လူင်ႈၼႃႈၼမ်တႄႉတႄႉ။ ပဵၼ်တီႈၼႂ်းဢိူင်ႇယၢင်းလေႃး။ ပီႈၼွင်ႉၵူၼ်းမိူင်းၼႆႉ လူဝ်ႇမီးပွႆးလႄႈၶဝ်ၵႂႃႇ တွတ်ႈၶႅပ်းမူတ်း။ တေႃႈလဵဝ်ႁဝ်းၵႂႃႇႁၢမ်ႈလႄႈၶဝ်ၵိုတ်းယဝ်ႉ၊ ၸွမ်းၼင်ႇႁဝ်းၵႂႃႇဢဝ်သၢႆမၢႆမၼ်းမႃးၼၼ်ႉ ဢဝ်ၵႂႃႇယဝ်ႉ 341 ၵေႃႉ၊ တီႈယၢင်းလေႃးၼႆႉ မီးႁူင်းတွတ်ႈၶႅပ်း 5 ဢၼ်၊ ႁူင်းတွတ်ႈၶႅပ်းမၢႆ 1, 2, 3, 4, 5 ။ ဢၼ်ၶဝ် (ၶွမ်ႊမသျိၼ်ႊၵၢၼ်လိူၵ်ႈတင်ႈ)ဢဝ်ၵႂႃႇၼႆႉ ပဵၼ်တီႈႁူင်းတွတ်ႈၶႅပ်းမၢႆ 1 လႄႈမၢႆ 2” -ဝႃႈၼႆ။
ၵၢၼ်တွတ်ႈၶႅပ်းၵၢင်ၸႂ်လူင်ႈၼႃႈ ၼႂ်းၸႄႈဝဵင်းၵဵင်းတုင်ၼႆႉ တႄႇႁဵတ်းမႃးၸဵမ်မိူဝ်ႈဝၼ်းတီႈ 23 မႃးတေႃႇထိုင်ဝၼ်းတီႈ 31 ၼႆႉ။ ယူႇတီႈပႃႇတီႇႁူဝ်သိူဝ် (SNLD) တိုၵ်းသူၼ်းထိုင် ပီႈၼွင်ႉၵူၼ်းမိူင်းဝႃႈ ပေႃးပဵၼ်လႆႈ ၶႂ်ႈႁႂ်ႈၵႂႃႇတွတ်ႈၶႅပ်းၵၢင်ၸႂ်တီႈႁူင်းတွတ်ႈၶႅပ်း ၼႂ်းဝၼ်းတီႈ 1 ဢေႊပရိူဝ်ႊၼႆႉ။
“ၵၢၼ်တွတ်ႈၶႅပ်းၵၢင်ၸႂ်လူင်ႈၼႃႈၼႆႉ ပွၵ်ႉလႂ်ဢိူင်ႇလႂ်ၵေႃႈ သမ်ႉဢမ်ႇမီးသၢႆမၢႆမၼ်းဝႆႉဝႃႈဝႃႈ ၽႂ်တေလႆႈတွတ်ႈလၢႆၵေႃႉ၊ ၽႂ်မႃးၵေႃႈၶဝ်ပၼ်တွတ်ႈၵူႈၵေႃႉ ႁဵတ်းၼၼ်။ ပေႃးပဵၼ်လႆႈတႄႉ ဢမ်ႇၶႂ်ႈႁႂ်ႈၵႂႃႇတွတ်ႈၶႅပ်းဝႂ်လူင်ႈၼႃႈ၊ ႁႂ်ႈမႃးသႂ်ႇတီႈႁူင်းတွတ်ႈၶႅပ်းဢဝ်၊ ပေႃးမႃးတွတ်ႈတီႈႁူင်းတွတ်ႈၶႅပ်း မၼ်းတေမီးလွင်ႈၽဵင်ႇပဵင်း”- ၼၢင်းမူၼ်းတုၺ်ႈ လၢတ်ႈ။
ပၢင်လိူၵ်ႈတင်ႈသွမ်ႈ ဢၼ်တေၸတ်းႁဵတ်းမိူဝ်ႈၽုၵ်ႈ ဝၼ်းတီႈ 01/04/2017 ၼႆႉ ႁူင်းတွတ်ႈၶႅပ်းၵၢင်ၸႂ် ၼႂ်းၸႄႈဝဵင်းၵဵင်းတုင် တင်းမူတ်းမီး 57 ႁူင်း။ ပႃႇတီႇၵၢၼ်မိူင်း ၼႂ်းၸႄႈဝဵင်းၵဵင်းတုင် ဢၼ်ၶဝ်ႈၶႅင်ႇၵၼ် တင်းမူတ်းမီး 6 ပႃႇတီႇ ပႃႇတီႇႁူဝ်သိူဝ်၊ ပႃႇတီႇသိူဝ်ၽိူၵ်ႇ၊ ပႃႇတီႇဢႃးၶႃႇ၊ ပႃႇတီႇလႃးႁူႇ၊ ပႃႇတီႇၼူၵ်ႉယုင်းလႄႈ ပႃႇတီႇသၢင်ႇသီႈၸိူဝ်းၼႆႉ။
ၼႂ်းၸႄႈဝဵင်းၵဵင်းတုင်ၼႆႉ ႁူဝ်ၵူၼ်းမီးသုၼ်ႇတွတ်ႈၶႅပ်းၵၢင်ၸႂ် မီးမိူၼ်ၼင်ႇ ၼႂ်းဝဵင်းၵဵင်းတုင် ပွၵ်ႉၼိုင်ႈမီး 12,476 ၵေႃႉ၊ ပွၵ်ႉႁႃႈမီး 6,545 ၊ ယၢင်းလေႃး 5,689 ၊ လွႆလူင် 2,443 ၊ ၵၢတ်ႇထၢႆႈ 4,334 ၊ ပၢင်မတ်း 1,279 ၊ ဢိူင်ႇမိူင်းပၼ်ႇ 2,269 ၊ ပၢင်ၸူႉ 2,264 ၊ ၼမ်ႉၶၢၵ်ႉ 1,569 ၊ မိူင်းဢိၼ်း 1,275 ၊ ၼွင်တွင်း 813 ၊ ၼမ်ႉဢိၼ်း 1,210 ၊ ၼႃးပေႃ 801 ၊ မိူင်းၶွၼ် 4,807 ၊ ဝတ်ႉသၢဝ်း 2,326 ၊ ပဵင်းတၢဝ်ႉ 3,332 ၊ မိူင်းတပ်ႉတႂ်ႈ 1,366 ၊ မိူင်းတပ်ႉၼိူဝ် 1,322 ၊ တင်းမူတ်းႁူဝ်ၵူၼ်း 56,120 ၵေႃႉ။


text:
ပၢင်လိူၵ်ႈတင်ႈသွမ်ႈ ၼႂ်းၸႄႈဝဵင်းၵေးသီးၼၼ်ႉ ပႃႇတီႇႁူဝ်သိူဝ် လႆႈၶႅပ်းၵၢင်ၸႂ် ၵူၼ်းမိူင်းၵမ်ႉထႅမ် ၼမ်လိူဝ်ပိူၼ်ႈ ၸိူဝ်းပဵၼ်ပႃႇတီႇၵူႈၶႅင်ႇၵၼ် မိူၼ်ၼင်ႇပႃႇတီႇ သိူဝ်ၽိူၵ်ႇ၊ ၼူၵ်ႉယုင်း၊ လႃးႁူႇ၊ သၢင်ႇသီႈ ၸိူဝ်းၼႆႉ လႆႈလူင်းလၢႆးမိူဝ်း မၵ်းမၼ်ႈပႃႇတီႇႁူဝ်သိူဝ် ပဵၼ်ၽူႈဢွင်ႇပေႉ။
ၵဵဝ်ႇၵပ်းပၢင်လိူၵ်ႈတင်ႈသွမ်ႈ ဢၼ်ၸတ်းႁဵတ်း ၼႂ်းဝၼ်းတီႈ 1/4/2017 ၼႂ်းၵေးသီး- မိူင်းၼွင်ၼႆႉသေ ႁူဝ်ပဝ်ႈၶွမ်ႊမသျိၼ်ႊၵၢၼ်လိူၵ်ႈတင်ႈ ဝဵင်းၵေးသီး လုင်းသေႃးသူၺ်ႇလၢတ်ႈ – “ ၼႂ်းၸႄႈဝဵင်းၵေးသီး ၼႆႉပႃႇတီႇႁူဝ်သိူဝ် SNLD ပေႉပိူၼ်ႈမူတ်းယဝ်ႉၶႃႈ” – ဝႃႈ ၼႆ။
ပၢင်လိူၵ်ႈတင်ႈသွမ်ႈ ၼႂ်းၸႄႈဝဵင်းၵေးသီးၵမ်းၼႆႉ – ပႃႇတီႇၸိူဝ်းၶဝ်ႈၶႅင်ႇ ၸၼ်ႉသၽႃးၵူၼ်းမိူင်း – ငဝ်ႈငုၼ်းတီႇမူဝ်ႇၶရေႇၸီႇ ၸိူဝ်ႉၶိူဝ်းတႆး SNLD ပႃႇတီႇႁူဝ်သိူဝ် 18882 ၶႅပ်း၊ တီႇမူဝ်ႇၶရႅတ်ႉတိၵ်ႉ ပႃႇတီႇၸၢဝ်းၶိူဝ်းတႆး SNDP ပႃႇတီႇသိူဝ်ၽိူၵ်ႇ 736 ၶႅပ်း ၊ ပႃႇတီႇၼူၵ်ႉယုင်း NLD 1668 ၶႅပ်း၊ ပႃႇတီႇသၢင်ႇသီႈ USDP 3235 ၶႅပ်း – ဝႃႈၼႆ။
ၶဵတ်ႇလိူၵ်ႈတင်ႈ မၢႆ1 သၽႃးၸႄႈမိူင်း ၼၼ်ႉသမ်ႉ – ပႃႇတီႇႁူဝ်သိူဝ် SNLD 11542 ၶႅပ်း၊ ပႃႇတီႇ သိူဝ်ၽိူၵ်ႇ SNDP 335 ၶႅပ်း၊ ပႃႇတီႇၼူၵ်ႉယုင်း NLD 652 ၶႅပ်း၊ ပႃႇတီႇသၢင်ႇသီႈ USDP 877 ၶႅပ်း၊ ၶဵတ်ႇလိူၵ်ႈတင်ႈ မၢႆ2 သၽႃးၸႄႈမိူင်း ၼၼ်ႉသမ်ႉ – ပႃႇတီႇႁူဝ်သိူဝ် 7832 ၶႅပ်း၊ ပႃႇတီႇသိူဝ် ၽိူၵ်ႇ 370 ၶႅပ်း၊ ပႃႇတီႇၼူၵ်ႉယုင်း NLD 456 ၶႅပ်း၊ ပႃႇတီႇသၢင်ႇသီႈ 1756 ၶႅပ်း၊ ပႃႇတီႇလႃးႁူႇ 1419 ၶႅပ်း ဝႃႈၼႆ။
ႁူဝ်ပဝ်ႈ ၶွမ်ႊမသျိၼ်ႊၵၢၼ်လိူၵ်ႈတင်ႈ ၸႄႈဝဵင်းၵေးသီး လုင်းၸၢႆးသေႃးသူၺ်ႇ လၢတ်ႈဝႃႈ-“ဢၼ်ၵူၼ်းဝၢၼ်ႈၵူၼ်းသူၼ် ၼႂ်းၸႄႈဝဵင်းၵေးသီးႁဝ်းၶႃႈ ဢွၼ်ၵၼ်မႃးတွတ်ႈၶႅပ်းၵၢင်ၸႂ် မႃးလိူၵ်ႈၽူႈတႅၼ်းသၽႃး ၶဝ်ၸဝ်ႈၸိူင်ႉၼႆ ယူႇတီႇၶႃႈႁဝ်းသေ ဢဝ်ၵုင်ႇမုၼ်ၸွမ်း ပဵၼ်ဢၼ် ယိၼ်းၸူမ်းတႄႉၶႃႈ” – ဝႃႈၼႆ။
ၸႄႈဝဵင်းၵေးသီး ဢၼ်ပႃး ၵိင်ႇၸႄႈဝဵင်းမိူင်းၼွင်ၼႆႉ ၽူႈမီးသုၼ်ႇလႆႈ တွတ်ႈၶႅပ်းၵၢင်ၸႂ် မီး 50000 ၵေႃႉ ပၢႆ။ ၵူၼ်းဢၼ်မႃးတွတ်ႈၶႅပ်း ၵၢင်ၸႂ် တေၼမ်လိူဝ် 75%။ မိူဝ်ႈပၢင်လိူၵ်ႈတင်ႈ ပတ်းပိုၼ်ႉတူဝ်ႈမိူင်း ဢၼ်ၸတ်းႁဵတ်း မိူဝ်ႈပီ 2015 ၼၼ်ႉ ၵူၼ်းမိူင်းၵေးသီး၊ မိူင်းၼွင်၊ မိူင်းသူႈ၊ မိူင်းၸၢင် ဢမ်ႇလႆႈတိုဝ်ႉတၢင်း တွတ်ႈၶႅပ်းၵၢင်ၸႂ် ၸိူင်ႉပိူၼ်ႈ။


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
သိုၵ်းမၢၼ်ႈပွႆႇမၢၵ်ႇလူင် တိူဝ်ႉၺႃးၵူၼ်းမိူင်း
- Details
- Created on 21 June 2015
- Written by တႆးလွတ်ႈလႅဝ်း
သိုၵ်းမၢၼ်ႈပွႆႇမၢၵ်ႇလူင် တိူဝ်ႉၺႃးၵူၼ်းမိူင်း ၸႄႈဝဵင်းပၢင်လူင် ၵႂႃႇႁဵတ်းၵၢၼ်ၵေႃႉၼိုင်ႈ ဝၢတ်ႇၸဵပ်းႁႅင်း တေတၢႆႁိုဝ် တေလိပ်း ပႆႇႁူႉလႆႈ ၼႆယဝ်ႉ။
သိုၵ်းၶၢင်ၶဝ် ဝႆႉၵူၼ်းမိူင်းမိူၼ်ပဵၼ်ၽၵ်းၶဵဝ် တူဝ်သတ်း
- Details
- Created on 19 June 2015
- Written by တႆးလွတ်ႈလႅဝ်း
ၵူၼ်းမိူင်းၼႂ်းပိုၼ်ႉတီႈ ဢၼ်ယူႇၼႂ်းၼႃႈတီႈ သိုၵ်းၶၢင် KIA ၵုမ်းၵမ် ဝႆႉၼၼ်ႉ လႆႈၵူဝ်ႁေ ယွၼ်ႉသိုၵ်းၶၢင်ၶဝ် ဝူၼ်ႉဝႃႈ ၵူၼ်းမိူင်း မိူၼ်ၽၵ်းၶဵဝ် တူဝ်သတ်း ၶႂ်ႈဢဝ်တၢႆယၢမ်းလႂ် မိူဝ်ႈလႂ်ၵေႃႈ မီးတီႈၸႂ်ၶဝ်။
ပူႇႁဵင်ဝၢၼ်ႈၵႂႃႇၵမ်ႉထႅမ် ၵူၼ်းဝၢၼ်ႈၵုင်းသႃႇဢိူင်ႇမိူင်းဝၼ်း လႆႈပွၵ်ႈၶိုၼ်းႁိူၼ်း
- Details
- Created on 17 June 2015
- Written by တႆးလွတ်ႈလႅဝ်း
သိုၵ်းၶၢင် KIA တီႉၺွပ်း ၵူၼ်းဝၢၼ်ႈၵုင်းသႃႇ ဢိူင်ႇမိူင်းဝၼ်း တေဢဝ်ၵႂႃႇပႂ်ႉတပ်ႉၶဝ်ၼၼ်ႉ ပူႇႁဵင်ဝၢၼ်ႈလႆႈ ၵႂႃႇၵမ်ႉထႅမ်ဢွၵ်ႇမႃး၊ ၵူၺ်းသိုၵ်းၶၢင်လၢတ်ႈဝႃႈ တေလႆႈၵႂႃႇႁုင်ၶဝ်ႈၽၵ်း ပၼ် ၵူၼ်းတူၵ်းၶွၵ်ႈ တီႈၼႂ်းတပ်ႉၵူႈဝၼ်း ႁႂ်ႈၶိုတ်းၶိင်ႇၶိုတ်းယၢမ်း ၼႆယဝ်ႉ။
သိုၵ်းၶၢင် KIA တဵၵ်းၶၢၼ်းပူႇၵေႇ ၵဵပ်းသိုၵ်းၼႂ်းမိူင်းၸီး
- Details
- Created on 16 June 2015
- Written by တႆးလွတ်ႈလႅဝ်း
သိုၵ်းၶၢင် KIA တပ်ႉၸုမ်း(4) ပွတ်းမိူင်းၸီး ၵႂႃႇတဵၵ်းၶၢၼ်း ပူႇၵေႇဝၢၼ်ႈႁူဝ်ၶၢင်း ႁႂ်ႈပၼ်ၵူၼ်းဝၢၼ်ႈ တႃႇႁဵတ်းသိုၵ်း၊ ပူႇၵေႇတွပ်ႇဝႃႈ တေလႆႈထၢမ်ၵၢင်ၸႂ်ၵူၼ်းဝၢၼ်ႈၵွၼ်ႇၼႆသေ တီႉၺွပ်းတူဝ်ပူႇၵေႇၵႂႃႇၵုမ်းၶင်ဝႆႉ ၼႆယဝ်ႉ။
တပ်ႉသိုၵ်းၶၢင် KIA တီႉၺွပ်းၸၢဝ်းတႆးၼႂ်းဢိူင်ႇမိူင်းဝၼ်း ႁႂ်ႈၵႂႃႇပႂ်ႉတပ်ႉလႄႈ ထူဝ်းၼႃႈသိုၵ်းတၢင်ၶဝ်
- Details
- Created on 16 June 2015
- Written by တႆးလွတ်ႈလႅဝ်း
တပ်ႉသိုၵ်းလွတ်ႈလႅဝ်းသဝ်းၶေႃၶၢင် KIA တီႉၺွပ်းၸၢဝ်းတႆး ၼႂ်းဢိူင်ႇမိူင်းဝၼ်း ၸိုင်ႈမိူင်းၶၢင် တဵၵ်းႁႂ်ႈၵႂႃႇပႂ်ႉတပ်ႉပၼ်ၶဝ်လႄႈ ပေႃးမီးလွင်ႈလူဝ်ႇထူဝ်းၼႃႈသိုၵ်းၸိူဝ်းၼႆႉ ၸႂ်ႉၵူၼ်းဝၢၼ်ႈ ၵႂႃႇတၢင်ၶဝ်၊ သိုၵ်းၶၢင်ၼိုင်ႈၵေႃႉ ၵုမ်းၵမ်ၵူၼ်းဝၢၼ်ႈ 10ၵေႃႉ။
More Articles...
- သိုၵ်းမၢၼ်ႈ ၸီႉၼေးၵူၼ်းမိူင်းၸႄႈဝဵင်းလၢင်းၶိူဝ်း ဝႃႈပဵၼ်သိုၵ်းတႆးၼႆသေ ၵုမ်းၶင်တူဝ်ဝႆႉ
- သိုၵ်းမၢၼ်ႈ တဵၵ်းၵၼ်ႉၸၼ်ဢဝ်တၢႆ ၼၢင်းယိင်းမီးၸဝ်ႈၽူဝ် တီႈႁူဝ်ပူင်း
- KIA ႁေႃႈလိုပ်ႈ ၸၢဝ်းတႆး ပွတ်းမၢၵ်ႇတၢင်ယၢင် ပၢႆႈဢွၵ်ႇဝၢၼ်ႈ ၼင်ႇသတ်းပႃႇ
- သိုၵ်းမၢၼ်ႈ 3-ၵေႃႉ ႁူမ်ႈတဵၵ်းၵၼ်ႉၸၼ် ယိင်းသၢဝ်လႃးႁူႇ တီႈမိူင်းပူးလူင်
- ၵူၼ်းဝၢၼ်ႈ ၼႂ်းဢိူင်ႇထုင်ႉလွႆႁူဝ်သိူဝ် ထုၵ်ႇသိုၵ်းၶႄႇတိၺွပ်းပၼ်တၢမ်ႇၶွၵ်ႈ 3-ပီႊ
- KIA တဵၵ်းတဵင်ၵူၼ်းဝၢၼ်ႈၸၢဝ်းတႆး ၼႂ်းၸႄႈမိူင်းၶၢင် လူင်းလၢႆးမိုဝ်း ၽွမ်ႉၸႂ်ႁဵတ်းသိုၵ်းၶၢင်
- သိုၵ်းမၢၼ်ႈ တဵၵ်းတဵင်လူလၢႆ ပူၼ်ႉပႅၼ်သုၼ်ႇလႆႈသုၼ်ႇပဵၼ် ၵူၼ်းမိူင်းတႆး ၼႂ်းလိူၼ်-April ႁႅင်းလူၼ်ႉ
- သိုၵ်းမၢၼ်ႈ ထၢမ်ပၢတ်ႇလိၼ်ႉထိူဝ်ၶေႃး ယွၼ်ႉၵူၼ်းဝၢၼ်ႈ ဢမ်ႇႁူႉၶၢဝ်ႇသိုၵ်းတႆး
- ၸၢဝ်းတႆး ထုၵ်ႇ KIA တဵၵ်းၶၢၼ်းငိုၼ်း ၼႂ်းဢိူင်ႇထုင်ႉလွႆႁူဝ်သိူဝ် လႄႈ ထုၵ်ႇ TNLA တဵၵ်းၶၢၼ်း ၶဝ်ႈသၢၼ် တီႈမိူင်းဝုၺ်း
- ၽွင်းလူင်ၽၢႆႇၵႅတ်ႇၶႄ ၸိုင်ႈမိူင်းၵူဝ်းရီးယႃးႁွင်ႇ ထုၵ်ႇ Kim Jong Un ၶႃႈႁႅမ်တၢႆ


text:
ၶၢဝ်ႇၵၢၼ်သိုၵ်း
မိူင်းၶႄႇ ဢွၵ်ႇၶေႃႈပူင် ၸိသင်ႇႁႂ်ႈၵူၼ်းမိူင်းမျၢၼ်ႇမႃႇ ၸိူဝ်းယူႇၼႂ်းလိၼ်ၶႄႇ ဢၢပ်ႈဝၢင်းၵွင်ႈၵၢင်ႇ
- Details
- Created on 24 March 2017
- Written by တႆးလွတ်ႈလႅဝ်း
လူင်ပွင်ၸိုင်ႈ ၽူႈမီးဢၢမ်းၼၢတ်ႈ ၼႂ်းပိုၼ်ႉတီႈ ၸႄႈမိူင်းယူႇၼၢၼ်ႇ ၸိုင်ႈမိူင်းၶႄႇ ဢၼ်ယူႇတိတ်းၸမ် ႁိမ်းလႅၼ်လိၼ် မိူင်းႁူမ်ႈတုမ်မျၢၼ်ႇမႃႇ လႆႈဢွၵ်ႇၶေႃႈပူင် ၸိသင်ႇဝႃႈ သင်မီးၵူၼ်းမိူင်းႁူမ်ႈတုမ်မျၢၼ်ႇမႃႇ ယိပ်းတိုဝ်းၵွင်ႈၵၢင်ႇသေ ယူႇၼႂ်းလိၼ် ၶဝ်ၸိုင် ႁႂ်ႈလႆႈဢၢပ်ႈဝၢင်းၵွင်ႈၵၢင်ႇၼၼ်ႉ ၼႆယဝ်ႉ။
ၵဵဝ်ႇၵပ်းလွင်ႈၼႆႉသေ မိူဝ်ႈဝႃးဝၼ်းထီႉ 23 March 2017 ပူၼ်ႉမႃးၼၼ်ႉ ယူႇတီႈၽိုၼ်ၶၢဝ်ႇ Global Times ဢႃႇပေႃႇပႃႇတီႇၶွမ်ႇမိဝ်ႇၼိသ်ႉမိူင်းၶႄႇ လႆႈဢွၵ်ႇၶၢဝ်ႇၵႂႃႇလွင်ႈဝႃႈ- ယွၼ်ႉပိူဝ်ႈပၼ်ႁႃ ၵၢၼ်ၵွင်ႈၵၢင် ဢၼ်ပဵၼ်ၼႂ်းပိုၼ်ႉတီႈ မိူင်းတႆးပွတ်းႁွင်ႇၼၼ်ႉသေ ႁဵတ်းႁႂ်ႈမီးၶိူင်ႈယိပ်းၵွင်ႈၵၢင်ႇ တင်းၼမ်တင်းလၢႆ ၶၢမ်ႈၶဝ်ႈမႃးယူႇၼႂ်းမိူင်းၶႄႇ၊ ယူႇတီႈၸိူဝ်းပဵၼ် ၵူၼ်းမိူင်းႁူမ်ႈတုမ်မျၢၼ်ႇမႃႇၶဝ် ဢၼ်ယိပ်းၵွင်ႈၵၢင်ႇသေ ယူႇသဝ်းၸွမ်းပိုၼ်ႉတီႈ လႅၼ်လိၼ်ၼႆႉၵေႃႈ ႁႂ်ႈလႆႈမႃး ဢၢပ်ႈဝၢင်းၵွင်ႈၵၢင်ႇ၊ လွင်ႈၼႆႉ ယူႇတီႈလူင်ပွင်ၸိုင်ႈ ဢၼ်မီးဢၢမ်းၼၢတ်ႈ ၼႂ်းပိုၼ်ႉတီႈလိၼ်ၶျၢင်း (Lincang) ၸႄႈမိူင်းယူႇၼၢၼ်ႇ မိူင်းၶႄႇ လႆႈဢွၵ်ႇၶေႃႈပူင်ၵႂႃႇၼႆယဝ်ႉ။
လွင်ႈလိၵ်ႈပိုၼ်ၽၢဝ်ႇ ၵဵဝ်ႇၶေႃႈပူင် ဢၼ်လူင်ပွင်ၸိုင်ႈ ပိုၼ်ႉတီႈလိၼ်ၶျၢင်း ဢွၵ်ႇဝႆႉတီႈၼိူဝ်ဢွၼ်းလၢႆး (Online) ၼၼ်ႉသေ ၽၢႆႇတၢင်းတပ်ႉၸုမ်းပလိၵ်ႈ ပိုၼ်ႉတီႈၶႄႇၶဝ်ၵေႃႈ လႆႈမၵ်းမၼ်ႈၵႂႃႇဝႃႈ ပဵၼ်လွင်ႈၸိုဝ်ႈၸႂ်ႈတႄႉယူႇၼႆ ၼႂ်းၶၢဝ်ႇ Global Times ၼၼ်ႉဢွၵ်ႇဝႆႉယူႇယဝ်ႉ။
လႆႈႁူႉဝႃႈ ၽူႈၸိူဝ်းဢၢပ်ႈဝၢင်းၵွင်ႈၵၢင်ႇၼၼ်ႉ ယူႇတီႈ လူင်ပွင်ၸိုင်ႈ ပိုၼ်ႉတီႈလိၼ်ၶျၢင်း တေၶိုၼ်းပၼ်သူးငိုၼ်းၵႂႃႇ ၸွမ်းသႅၼ်းၶိူင်ႈယိပ်းၵွင်ႈၵၢင်ႇ ၼႆသေ၊ မိူၼ်ၼင်ႇ ၵွင်ႈရၢႆႇၽႄႇ (rifle)ၸိုင် ၼိုင်ႈလဝ်းလႂ် 500-ယွၼ်ႇ (ငိုၼ်းၶႄႇ)၊ ၵွင်ႈပိသ်တူဝ်ႇ (pistol) ၼိုင်ႈလဝ်း 200-ယွၼ်ႇ၊ မၢၵ်ႇပွမ်း ၼိုင်ႈလုၵ်ႈ 200-ယွၼ်ႇ လႄႈ မၢၵ်ႇၵွင်ႈ ၼိုင်ႈလုၵ်ႈလႂ် တေပၼ် 2-ယွၼ်ႇ ၼႆယဝ်ႉ။
မိူဝ်ႈဢမ်ႇႁိုင်သင် တႄႇၼႂ်းႁူဝ်လိူၼ်-March ပီႊ-2017 ပူၼ်ႉမႃးၼၼ်ႉ ယွၼ်ႉပိူဝ်ႈလွင်ႈတိုၵ်းယိုဝ်း ၸုမ်းၵူဝ်းၵၢင်ႉ MNDAA သေ လႆႈၵိူတ်ႇပၢင်တိုၵ်း ၸုမ်းယိပ်းၵွင်ႈၵၢင်ႇ လႄႈ သိုၵ်းမၢၼ်ႈ ၶိုၼ်ႈမႃးၼႂ်းပိုၼ်ႉတီႈ မိူင်းတႆးပွတ်းႁွင်ႇ ထႅင်ႈသေ ႁဵတ်းႁႂ်ႈၵူၼ်းမိူင်း ၼႂ်းပိုၼ်ႉတီႈ လႆႈဢွၼ်ပၢႆႈၽေး ၶဝ်ႈသေႃႉယူႇ ၼႂ်းလႅၼ်လိၼ် မိူင်းၶႄႇတင်းၼမ် တေႃႇထိုင်ယၢမ်းလဵဝ်လႄႈ ၽၢႆႇတၢင်းလူင်ပွင်ၸိုင်ႈ ပိုၼ်ႉတီႈ မိူင်းၶႄႇၵေႃႈ ၸင်ႇလႆႈမီးၶေႃႈၸိသင်ႇဢွၵ်ႇမႃး မိူၼ်ၸိူင်ႉၼႆ။
ၼွၵ်ႈသေၼၼ်ႉ ဝၢႆးသေ မီးၶၢဝ်ႇဢွၵ်ႇ လွင်ႈၸိသင်ႇပိၵ်ႉဢိုတ်းပႅတ်ႈ သၢႆမၢႆယေးငိုၼ်း ၶွင်ၸုမ်းၵူဝ်းၵၢင်ႉ MNDAA ၸုမ်းပဵၼ်ပၢင်တိုၵ်းတင်း သိုၵ်းလူင်ပွင်ၸိုင်ႈမၢၼ်ႈ ဢၼ်ပိုတ်ႇဝႆႉ တီႈယေးငိုၼ်းလွင်ႈၽုၵ်ႇသွမ်ႈ ၶွင်လူင်ပွင်ၸိုင်ႈ မိူင်းၶႄႇ ၼၼ်ႉယဝ်ႉၵေႃႈ လႆႈမီးၶၢဝ်ႇလွင်ႈၵၢၼ်ၸႂ်ႉဢၢပ်ႈဝၢင်း ၵွင်ႈၵၢင်ႇ ဢွၵ်ႇတၢမ်းၸွမ်းလင်မႃးထႅင်ႈ ယူႇယဝ်ႉ။
ၵဵဝ်ႇၵပ်း လွင်ႈမိူင်းၶႄႇ ပိၵ်ႉဢိုတ်းပႅတ်ႈသၢႆမၢႆယေးငိုၼ်း ၸုမ်းၵူဝ်ႉၵၢင်ႉ MNDAA ၼၼ်ႉသေ ဢူးၸေႃႇထေး ၽူႈၶၢၼ်ပၢၵ်ႇ လုမ်းၸွမ်ၸိုင်ႈ လၢတ်ႈဝႃႈ- ပဵၼ်ယွၼ်ႉၽွၼ်းလႆႈ ၼႂ်းၵႄႈၵၢင် ၽၢႆႇၼွၵ်ႈမိူင်း လႄႈ ၽၢႆႇၵႅတ်ႇၶႄႇ သွင်ၸိုင်ႈမိူင်း မီးလွင်ႈႁူမ်ႈႁွမ်းၵၼ် ပွင်သၢင်ႈ ၼၼ်ႉယဝ်ႉ ဝႃႈၼႆ။
ၶၢဝ်းယၢမ်းၼၼ်ႉ ၽၢႆႇတၢင်း တူဝ်တႅၼ်းၽွင်းတၢင် မိူင်းၶႄႇ Mr. Hong Liang လႄႈတင်း ၽူႈၵွၼ်းသုင်သုတ်း သိုၵ်းမၢၼ်ႈ ၸွမ်ၸိၵ်းသိုၵ်း မိၼ်းဢွင်ႇလႅင်ႇ ၵေႃႈ လႆႈမီးလွင်ႈႁူပ်ႉထူပ်းဢုပ်ႇဢူဝ်းၵၼ် ၵဵဝ်ႇၵပ်းလွင်ႈ ၵၢၼ်တေႃႉသူင်ႇၵပ်းသိုပ်ႇ သွင်ၸိုင်ႈမိူင်း လႄႈ လွင်ႈတႃႇႁႂ်ႈလႅၼ်လိၼ် သွင်မိူင်း မီးလွင်ႈႁူမ်ႇလူမ်ႈ လႄႈ မီးလွင်ႈၵတ်းယဵၼ်ၼိမ်သဝ်း ၶိုၼ်းမိူၼ်ၵဝ်ႇ ၵႂႃႇတီႈၼေႇပျီႇတေႃႇ ၼႂ်းဝၼ်းထီႉ 21 March 2017 ၼၼ်ႉ မိူၼ်ၵၼ် ယူႇယဝ်ႉ။
ၵဵဝ်ႇလူၺ်ႈလွင်ႈ လူင်ပွင်ၸိုင်ႈ ပိုၼ်ႉတီႈလိၼ်ၶျၢင်း (Lincang) ၸႄႈမိူင်းယူႇၼၢၼ်ႇ မိူင်းၶႄႇ ဢွၵ်ႇၶေႃႈပူင်ၸိသင် ႁႂ်ႈၵူၼ်းမိူင်းႁူမ်ႈတုမ်မျၢၼ်ႇမႃႇ ၸိူဝ်းယူႇၼႂ်းလိၼ်ၶဝ် ဢၢပ်ႈဝၢင်းၵွင်ႈၵၢင်ႇၼၼ်ႉသေ ၽူႈၶူၼ်ႉၶႂႃႉမိူင်းၶႄႇ ႁွင်ႈၵၢၼ်ၽၢႆႇၶူၼ်ႉၶႂႃႉ Stimson Center ဢၼ်မီးတီႈ ၸိုင်ႈမိူင်းဢမေႇရိၵၢၼ်ႇ ဢၼ်လူင်ႉလႅၼ်ႇပႃးလွင်ႈ မိူင်းၶႄႇ-မျၢၼ်ႇမႃႇ Ms. Yun Sun လၢတ်ႈဝႃႈ ၸၢင်ႈပဵၼ်လႆႈယွၼ်ႉသွင်လွင်ႈ ၼႆယဝ်ႉ။
ၼႂ်းၼၼ်ႉ- ယွၼ်ႉဝႃႈၼႂ်းပၢင်တိုၵ်းၵူဝ်းၵၢင်ႉၼၼ်ႉ MNDAA ယိပ်းၵွင်ႈသေ ၶဝ်ႈသိမ်းငိုၼ်း တီႈပၢင်လွင်း ၼႂ်းဝဵင်းလၢဝ်ႉၵႆႇ လႄႈ ႁဵတ်းႁႂ်ႈမီးမၢၵ်ႇလူင် တႅၵ်ႇတိူဝ်ႉၺႃး ၶူးသွၼ်ႁူင်းႁဵၼ်း ၸၢဝ်းၶိူဝ်းၶႄႇၵေႃႉၼိုင်ႈတၢႆ၊ ယွၼ်ႉပၢင်တိုၵ်းသေ ၽၢႆႇမိူင်းၶႄႇၵေႃႈ ၶႂ်ႈႁႂ်ႈတီႈလႅၼ်လိၼ် သွင်ၸိုင်ႈမိူင်း မျၢၼ်ႇမႃႇ-ၶႄႇ လႆႈမီးလွင်ႈၵတ်းယဵၼ်ၼိမ်သဝ်းၶိုၼ်း ဢမ်ႇၵႃး ၶႂ်ႈႁႂ်ႈၵိုတ်းယင်ႉပႅတ်ႈလႆႈ ပၢင်တိုၵ်းတီႈၵူဝ်းၵၢင်ႉၼၼ်ႉ ဝႆးဝႆးလႄႈ သင်ၸိူဝ်ႉဝႃႈ ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ဢၼ်တေၸတ်း ၼႂ်းလိူၼ်-May လႆႈလူႉလႅဝ်ၸိုင် ဢမ်ႇၶႂ်ႈႁႂ်ႈပဵၼ်ယွၼ်ႉ မိူင်းၶႄႇလႄႈ ၵူဝ်ၽၢႆႇတၢင်းလူင်ပွင်ၸိုင်ႈ မိူင်းႁူမ်ႈတုမ်မျၢၼ်ႇမႃႇ ၵၢဝ်ႇၼႄးတၢင်ႇတၢင်းၽိတ်းသႂ်ႇ တီႈၼိူဝ်မိူင်းၶႄႇၼၼ်ႉၵူၺ်း ၼႆယဝ်ႉ။
ၼွၵ်ႈသေၼၼ်ႉ တီႈဢၼ်ၸႂ်ႉဢၢပ်ႈဝၢင်းၵွင်ႈၵၢင်ႇၼႆႉ ဢမ်ႇၵဵဝ်ႇယွၼ်ႉၵူဝ်းၵၢင်ႉ ၵဵဝ်ႇၵပ်းတင်း ယူႇၼၢၼ်ႇၵူၺ်း၊ တီႈတေႉမၼ်း သိုၵ်းၵူၼ်းထိူၼ်ႇဝီႇၵႃႇၶဝ် ၵႆႉလုၵ်ႉတီႈယူႇၼၢၼ်ႇ လတ်းၶၢမ်ႈလႅၼ်လိၼ် မျၢၼ်ႇမႃႇ-ၶႄႇ သေယဝ်ႉ ဢွၵ်ႇပၢႆႈၵႂႃႇတၢင်း ၽၢႆႇၸဵင်ႇၸၢၼ်းဝၼ်းတူၵ်းဢေးသျႃးလႄႈ လွင်ႈတႃႇလုၵ်ႉတီႈၵူဝ်းၵၢင်ႉသေ ဢဝ်ၵွင်ႈၵၢင်ႇ သူင်ႇပၼ်ၼႂ်းမိုဝ်း ဝီႇၵႃႇၼၼ်ႉတႄႉ ဢမ်ႇပဵၼ်လႆႈ၊ တီႈတေႉမၼ်း သင်ဝႃႈတေလတ်းၶၢမ်ႈလႅၼ်လိၼ် ယူႇၼၢၼ်ႇၸိုင် တေလႆႈၸႂ်ႉၶၢဝ်းယၢမ်းဢွၵ်ႇၶၢဝ်းတၢင်း ပဵၼ်ႁူဝ်ဝၼ်းမၼ်း၊ ၽၢႆႇတၢင်းလူင်ပွင်ၸိုင်ႈၶႄႇၵေႃႈ ဢဝ်ႁူမ်ႇလူမ်ႈဝႆႉၼႅၼ်ႈၼႃႇ၊ ပေႃးတေဢဝ်ၵွင်ႈၵၢင်ႇသေ ဢွၵ်ႇၶၢဝ်းတၢင်း ၼႂ်းလိၼ်မိူင်းၶႄႇၸိုင် ယိုင်ႈၶႅၼ်းဢမ်ႇပဵၼ်လႆႈယဝ်ႉ၊ ဢၼ်ၸႂ်ႉဢၢပ်ႈဝၢင်းၵွင်ႈၵၢင်ႇၼႆႉၵေႃႈ ပိူဝ်ႈယွၼ်ႉလီၵူဝ် ၵွင်ႈၵၢင်ႇ တေလုၵ်ႉတီႈၼႂ်း ၸႄႈမိူင်းသျိၼ်ႊၸႅင်ႊ ၶဝ်ႈၵႂႃႇယူႇၼႂ်းမိုဝ်း သိုၵ်းၵူၼ်းထိူၼ်ႇ ဝီႇၵႃႇ သဵင်ႈမူတ်းၼၼ်ႉၵူၺ်း ၼႆယဝ်ႉ။
ၶေႃႈမုၼ်းတီႈ- VOA
တႆးလွတ်ႈလႅဝ်း


text:
ၶၢဝ်ႇၵၢၼ်သိုၵ်း
သိုၵ်းမၢၼ်ႈ ဢဝ်ႁႅင်းသီႇတပ်ႉၵွင် ၶိုၼ်ႈတိုၵ်း သိုၵ်းတႆး RCSS
- Details
- Created on 25 March 2017
- Written by တႆးလွတ်ႈလႅဝ်း
မိူဝ်ႈၼႆႉဝၼ်းထီႉ 25 March 2017 တပ်ႉသိုၵ်းလူင်ပွင်ၸိုင်ႈမၢၼ်ႈ ဢဝ်ႁႅင်းသိုၵ်း 4-တပ်ႉၵွင် ၶိုၼ်ႈလေႃႇတိုၵ်း တပ်ႉသိုၵ်းၸိုင်ႈတႆး (RCSS/SSA) တီႈဝၢၼ်ႈယၢဝ်ႇ ဢိူင်ႇတႃႈၶႅၵ်း ၸႄႈဝဵင်းမိူင်းပဵင်း ႁိုင် 2-ၸူဝ်ႈမူင်းပၢႆ၊ တေႃႇမိူဝ်ႈလဵဝ် သိုၵ်းမၢၼ်ႈတိုၵ်ႉသိုပ်ႇ ထႅမ်ႁႅင်းသိုၵ်းထႅင်ႈ တင်းၼမ် ၼႆယဝ်ႉ။
ပၢင်တိုၵ်းတႄႇယၢမ်းၵၢင်ၼႂ်မွၵ်ႈ 08:00-မူင်းသေ ၽၢႆႇတပ်ႉသိုၵ်းလူင်ပွင်ၸိုင်ႈမၢၼ်ႈ ၸႂ်ႉဢဵၼ်ႁႅင်း တပ်ႉၵွင် ၶလရ-43 ငဝ်ႈတပ်ႉမိူင်းပဵင်း၊ ၶလရ-227 ငဝ်ႈတပ်ႉမိူင်းၶၢၵ်ႇ၊ ၶမရ-360 ငဝ်ႈတပ်ႉမိူင်းပဵင်း လႄႈ ၶမရ-528 ငဝ်ႈတပ်ႉမိူင်းပဵင်း 4-တပ်ႉၵွင် ႁူမ်ႈၵၼ် လေႃႇတိုၵ်း တပ်ႉသိုၵ်းၸိုင်ႈတႆး RCSS/SSA တီႈဝၢၼ်ႈယၢဝ်ႇ၊ ပၢင်တိုၵ်းယဵၼ်ၵႂႃႇ ယၢမ်းၵၢင်ၼႂ်မွၵ်ႈ 10:00-မူင်း ၼႆယဝ်ႉ။
ပၢင်တိုၵ်းယဵၼ်ယဝ်ႉသေတႃႉ ၵူၺ်းၵႃႈသိုၵ်းမၢၼ်ႈ တိုၵ်ႉသိုပ်ႇထႅမ်ႁႅင်းသိုၵ်း ၶဝ်ႈၼႂ်းပိုၼ်ႉတီႈ ပဵၼ်ပၢင်တိုၵ်းထႅင်ႈယူႇ တႃႇၵူၼ်းမွၵ်ႈ 70-ၵေႃႉယဝ်ႉဢမ်ႇၵႃး သမ်ႉၽိူမ်ႉထႅမ်ႁႅင်းၵႂႃႇထႅင်ႈ တႃႇၵႃးသိုၵ်း 3-လမ်း ၼႆယဝ်ႉ။
လႆႈႁူႉဝႃႈ ၽၢႆႇတပ်ႉသိုၵ်းၸိုင်ႈတႆးတႄႉ မီးလွင်ႈလွတ်ႈၽေး ဢမ်ႇမီးလွင်ႈတိူဝ်ႉမၢတ်ႇလူႉတၢႆသင်၊ ၵူၺ်းၵႃႈ ၽၢႆႇတပ်ႉသိုၵ်းလူင်ပွင်ၸိုင်ႈမၢၼ်ႈတႄႉ တေႃႇမိူဝ်ႈလဵဝ် ပႆႇလႆႈႁူႉၸွမ်းသင်။
ၵဵဝ်ႇၵပ်းလွင်ႈ တပ်ႉသိုၵ်းလူင်ပွင်ၸိုင်ႈမၢၼ်ႈ လႆႈၸႂ်ႉႁႅင်းသိုၵ်း ႁႅင်းၵွင်ႈၵၢင်ႇ ၶိုၼ်ႈတိုၵ်းတပ်ႉသိုၵ်းၸိုင်ႈတႆး ဢွၼ်တၢင်းၼၼ်ႉ ၸဝ်ႈႁၼ် ၸၢႆးၸူဝ်းမိူင်း ၽူႈၵွၼ်းလုမ်းၵပ်းသၢၼ် (RCSS) ၵဵင်းတုင် လႆႈသိုပ်ႇၾူၼ်းၵပ်းၸူး ၸဝ်ႈသိုၵ်း ယႄးမိၼ်းဢူး (G-1) တိူင်းသိုၵ်းမၢၼ်ႈသေတႃႉ ၵူၺ်းၵႃႈ ဢမ်ႇႁပ်ႉၾူၼ်း ၼႆယဝ်ႉ။
ၼွၵ်ႈသေၼၼ်ႉ လႆႈသိုပ်ႇၾူၼ်းၵပ်းၸူး ၸဝ်ႈႁၢၼ် ယႄးယိၼ်ႉတူႇ (G-2) ဢၼ်ပဵၼ်ပႃး ၽူႈၶဝ်ႈပႃးၼႂ်း JMC-S ၵဵဝ်ႇလွင်ႈ တပ်ႉမတေႃႇမၢၼ်ႈ ၶိုၼ်ႈလေႃႇတိုၵ်း RCSS/SSA တီႈမိူင်းပဵင်းၼၼ်ႉ၊ လွင်ႈၼႆႉ ၸဝ်ႈႁၢၼ် ယႄးယိၼ်ႉတူႇဝႃႈ- ၵူၼ်းလူင်ဢမ်ႇယူႇလႄႈ တေၶိုၼ်းသိုပ်ႇလၢတ်ႈပၼ် တီႈၵႅမ်ၽူႈၵွၼ်းတိူင်း ၼႆယဝ်ႉ။
မိူဝ်ႈဝၼ်းထီႉ 07 March 2017 ပူၼ်ႉမႃးၼၼ်ႉၵေႃႈ သိုၵ်းလူင်ပွင်ၸိုင်ႈမၢၼ်ႈ 2-တပ်ႉၵွင် ႁူမ်ႈႁႅင်းၵၼ်သေ ပိုတ်းယိုဝ်းတပ်ႉသိုၵ်းၸိုင်ႈတႆး RCSS/SSA ၼႂ်းပိုၼ်ႉတီႈ ပွတ်းတွၼ်ႈ ဢိူင်ႇဢုမ်မူႉ ၸႄႈဝဵင်းသီႇပေႃႈ ဢွၼ်တၢင်းမိူၼ်ၵၼ် လႄႈ ႁဵတ်းႁႂ်ႈၵူၼ်းမိူင်းၼႂ်းပိုၼ်ႉတီႈ လႆႈဢွၼ်ၵၼ်ပၢႆႈၽေးတင်းၼမ်။
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၼႆႉ ပဵၼ်ၸုမ်းဢၼ်လူင်းလၢႆးမိုဝ်း လိၵ်ႈႁူမ်ႈမၢႆ ၵိုတ်းယိုဝ်း ၸိုင်ႈမိူင်းပတ်းပိုၼ်ႉ (NCA) ၸုမ်းၼိုင်ႈၼႂ်း EAOs 8-ၸုမ်းသေ ပုၼ်ႈတႃႇၵေႃႇသၢင်ႈ လွင်ႈငမ်းယဵၼ်ၸိုင်ႈမိူင်းၼၼ်ႉ ယူႇတီႈ RCSS/SSA ၵေႃႈလႆႈၶတ်းၸႂ်ႁဵတ်းသၢင်ႈၸွမ်း လၵ်းၵၢၼ် ၶေႃႈတူၵ်းလူင်း NCA ယူႇသေတႃႉ ၵူၺ်းၵႃႈ ၽၢႆႇသိုၵ်းလူင်ပွင်ၸိုင်ႈမၢၼ်ႈသမ်ႉ ၶတ်းၸႂ်ႁႃလၢႆးမၼ်းသေ ယႃႉလူႉလွင်ႈၵေႃႇသၢင်ႈ ၵၢၼ်ငၢမ်းယဵၼ် မႃးယူႇတႃႇသေႇလႄႈ ၼႂ်းၶၵ်ႉၵၢၼ်ပွင်သၢင်ႈ လွင်ႈငမ်းယဵၼ်ၼၼ်ႉ မၼ်းဢမ်ႇပႆႇထိုင်တီႈၸွမ်းၼင်ႇ ၵူႈၽၢႆႇမုင်ႈမွင်းဝႆႉ ဢၼ်ဝႃႈၼၼ်ႉ ႁၼ်လႆႈတႅၵ်ႇလႅင်းၸႅင်လီယူႇယဝ်ႉ။
ၽၢႆႇတပ်ႉသိုၵ်းလူင်ပွင်ၸိုင်ႈမၢၼ်ႈၶဝ် ဢမ်ႇႁဵတ်းသၢင်ႈၸွမ်းၼင်ႇ ၶေႃႈတူၵ်းလူင်းၵၢၼ်ၵိုတ်းယိုဝ်း ၸိုင်ႈမိူင်းပတ်းပိုၼ်ႉ NCA ၵူၺ်းသေဢမ်ႇၵႃး ၼင်ႇႁိုဝ်ၶေႃႈတူၵ်းလူင်း လိၵ်ႈႁူမ်ႈမၢႆပေႃးတေလူႉလႅဝ်ၼၼ်ႉ ပူၼ်ႉပိူင်ႁဵတ်းသၢင်ႈ ၼႄၼင်ႇ သိုဝ်ႈၼႃႈတေႃႇတႃမႃး ဢၼ်ဝႃႈၼၼ်ႉၵေႃႈ လႆႈႁၼ်တႅၵ်ႇလႅင်းၸႅင်လီ ယူႇမိူၼ်ၵၼ်။
တႆးလွတ်ႈလႅဝ်း


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
သိုၵ်းမၢၼ်ႈဢထမ်ႇမ တဵၵ်းတဵင်ၵူၼ်းမိူင်း 2 ဝၼ်းထပ်းၵၼ် လႄႈ ပူၼ်ႉပႅၼ်ၶေႃႈတူၵ်းလူင်း NCA
- Details
- Created on 14 June 2017
- Written by တႆးလွတ်ႈလႅဝ်း
သိုၵ်းမၢၼ်ႈ ၶမယ 425 ဢၼ်ပၵ်းသဝ်း ဢိူင်ႇပၢၼ်းယိၼ်ႇ ၸႄႈဝဵင်းသီႇသႅင်ႇ ၵႂႃႇဢထမ်ႇမ တဵၵ်းတဵင် ဢဝ်လၢႆးၶူဝ်းၶွင် (ငိုၼ်း) ၵူၼ်းမိူင်း လႄႈ ပၵ်းတပ်ႉၼွၼ်းလိုဝ်ႈသဝ်း ဢွင်ႈတီႈၼႂ်း ၵျွင်းမုၼ်ၸဝ်ႈ တီႈဝၢၼ်ႈတိုဝ်ႉ ဢိူင်ႇၼႃးၶၢႆႉ ၸႄႈဝဵင်းသီႇသႅင်ႇ။
မိူဝ်ႈဝၼ်းထီႉ 10 June 2017 ၼၼ်ႉ သိုၵ်းမၢၼ်ႈ ဢၼ်ပဵၼ် ၸဝ်ႈႁၢၼ်ၵျေႃႇထုၼ်း ဢွၼ်ႁူဝ်ႁႅင်းၵူၼ်း 15 ၵေႃႉ တပ်ႉ ၶမယ 425 ဢၼ်ယူႇၽၢႆႇတႂ်ႈၵုမ်းၵမ် တိူင်းသိုၵ်းဝၼ်းဢွၵ်ႇ ဝဵင်းလူင်တူၼ်ႈတီးသေ ၵႂႃႇ ပၵ်းတပ်ႉ ၼွၼ်းလိုဝ်ႈသဝ်း ဢွင်ႈတီႈၼႂ်းၵျွင်းမုၼ်ၸဝ်ႈ တီႈဝၢၼ်ႈတိုဝ်ႉ။
ဝၼ်းထီႉ 11 June 2017 သိုၵ်းမၢၼ်ႈ ၶမယ 425 ဢထမ်ႇမ ႁွင်ႉၽူႈၵွၼ်းဝၢၼ်ႈ ၼႂ်းဢိူင်ႇၼႃးၶၢႆႉ မိူၼ်ၼင်ႇ ဝၢၼ်ႈႁၢႆးၼွႆႉ ၊ ဝၢၼ်ႈသီးႁူဝ်ႉ ၊ ဝၢၼ်ႈပၢင်ႁႆး ၊ ဝၢၼ်ႈတိုဝ်ႉသေ ႁႂ်ႈၵႂႃႇၸူႉတုမ်ၵၼ် တီႈဝၢၼ်ႈတိုဝ်ႉ လႄႈ သိုၵ်းမၢၼ်ႈတဵၵ်းယွၼ်းငိုၼ်းတီႈ ၽူႈၵွၼ်းဝၢၼ်ႈ ၼိုင်ႈၵေႃႉလႂ် (10,000) ပျႃး ၊ ၽူႈၵွၼ်းဝၢၼ်ႈႁၢႆးၼွႆႉ ယွၼ်ႉဢမ်ႇပႃးငိုၼ်းၵႂႃႇ လႄႈ ဢမ်ႇလႆႈပၼ် ၊ ၼွၵ်ႈသေၼၼ်ႉ လႆႈႁူႉထႅင်ႈဝႃႈ သိုၵ်းမၢၼ်ႈ ၶမယ 425 ၵႂႃႇဢဝ်ၶူဝ်းၶွင်လၢႆ တီႈလၢၼ်ႉတၢင်းၶၢႆ ၶွင်ၵူၼ်းဝၢၼ်ႈ ၼႂ်းဝၢၼ်ႈတိုဝ်ႉသေ ႁႂ်ႈမၢတ်ႈမၢႆဝႆႉၸိုဝ်ႈ ၽူႈၵွၼ်းဝၢၼ်ႈတိုဝ်ႉ ၼႆယူႇယဝ်ႉ။
ထိုင်ဝၼ်းထီႉ 12 June 2017 ၼၼ်ႉ သိုၵ်းမၢၼ်ႈ ၶမယ 425 ၼႆႉၵူၺ်းၼင်ႇၵဝ်ႇ ဢထမ်ႇမ တဵၵ်းယွၼ်း မႆႉ (မႆႉၸလွမ်း) တီႈၵူၼ်းဝၢၼ်ႈထီးလေး ၊ ဝၢၼ်ႈၼႃးၶၢႆႉ တႃႇႁဵတ်းသၢင်ႈတပ်ႉ တီႈဝၢၼ်ႈတိုဝ်ႉ ဝႃႈၼႆ ၊ သိုၵ်းမၢၼ်ႈ မီးလွင်ႈဢထမ်ႇမၸႂ်ႉႁႅင်းလၢႆ တီႈၵူၼ်းမိူင်း ဝၢၼ်ႈတိုဝ်ႉသေဢမ်ႇၵႃး ဢထမ်ႇမ ဢဝ်ၸႂ်ႉၶူဝ်းၶွင်လၢႆ ၵူၼ်းမိူင်း မိူၼ်ၼင်ႇ ၵႃး (3) လမ်း ၊ ထေႃႈလႃႈၵျီႈ (5) လမ်း ၸိူဝ်းၼႆႉ ၸႂ်ႉယဝ်ႉသေ ယင်းဢမ်ႇသႂ်ႇပၼ် ၼမ်ႉမၼ်း လႄႈ ဢမ်ႇၸွႆႈၵႃႈၼမ်ႉမၼ်းပၼ်သင် ၶေႃႈၵႂၢမ်း ဢၼ်ဝႃႈ ယိၼ်းၸူမ်းယဝ်ႉ ၼႆၼၼ်ႉ ယင်းဢမ်ႇလၢတ်ႈ ဢွၵ်ႇသေၶေႃႈ ၼႆယူႇယဝ်ႉ။
ၵဵဝ်ႇၵပ်းလူၺ်ႈလွင်ႈ သိုၵ်းမၢၼ်ႈ ၶမယ 425 ဢထမ်ႇမ တဵၵ်းတဵင် ၵူၼ်းမိူင်း 2 ဝၼ်းထပ်းၵၼ်ၼၼ်ႉ ပူၼ်ႉပႅၼ်ၼႂ်းၶေႃႈတူၵ်းလူင်း NCA ၼႂ်းၵၼ် 3 တွၼ်ႈ 9 ႁူဝ်ၶေႃႈ တႃႇႁႄႉႁၢမ်ႈ လၢႆးႁဵတ်းသၢင်ႈ ၼွၵ်ႈၶွပ်ႇမၢႆမီး ( အခန်း ၃ အပိုက် ၉ ခေါင်းစဉ် - ဥပဒေမဲ့ လုပ်ရပ်များကို တားဆီးရေး ) - တေဢမ်ႇလႆႈဢထမ်ႇမ ယွၼ်းဢဝ် သိမ်းဢဝ် ပိၼ်ႇလႅၵ်ႈလၢႆႈ ၶူဝ်းၶွင် လႄႈ ႁႅင်းၵၢၼ်ၶွင်ၵူၼ်းမိူင်း ၊ ၶူဝ်းၶွင်သုၼ်ႇႁူမ်ႈၵူၼ်းၼမ် လႄႈ ဝတ်ႉဝႃးၽႃသိူဝ်ႇ ႁူင်းႁေႃဢၼ် ပဵၼ်တီႈၵေႃႇသၢင်ႈဝႆႉ ၵဵဝ်ႇလူၺ်ႈတင်းၵၢၼ် သႃႇသၼႃႇၸိူဝ်းၼၼ်ႉ တေဢမ်ႇလႆႈႁဵတ်းႁႂ်ႈလူႉလႅဝ် လၵ်ႉဢဝ် ႁိမ်ဢဝ် ဢမ်ႇလႆႈၶႂၢင်ႉသေဢဝ်လၢႆ တင်ႈတပ်ႉပၵ်းသဝ်း ၊ တေဢမ်ႇလႆႈပူၼ်ႉပႅၼ်လူလၢႆ ဢထမ်ႇမၸႂ်ႉၵၢၼ် တေႃႇၵူၼ်းမိူင်း ႁူမ်ႈပႃးတၢင်းၼၢင်းယိင်း လႄႈ လုၵ်ႈဢွၼ်ႇၼႆ တေပႃးဝႆႉၶေႃႈၸိူဝ်းၼႆႉ ယူႇယဝ်ႉ။
တႆးလွတ်ႈလႅဝ်း


text:
ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸတ်းပၢင်ပၼ်တၢင်းႁူႉ ၵူၼ်းမိူင်း လွင်ႈယႃႈမဝ်းၵမ်၊ လွင်ႈၵၢၼ်ၽွမ်ႉႁူမ်ႈ၊ လွင်ႈတီႈလိၼ်ၸိူဝ်းၼႆႉ လၢႆဝၢၼ်ႈလၢႆဝဵင်း ၵူၼ်းမႃးထွမ်ႇငိၼ်းၼပ်ႉႁူဝ်ႁဵင်။
ပၢင်ပၼ်တၢင်းႁူႉ ၵူၼ်းမိူင်း လွင်ႈယႃႈမဝ်း ၵမ်၊ လွင်ႈၵၢၼ်ၽွမ်ႉႁူမ်ႈ၊ လွင်ႈတီႈလိၼ်
တႄႇဝၼ်းတီႈ2/04/2017 မႃးတေႃႇထိုင်ယၢမ်းလဵဝ် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/ SSA ၸတ်းပၢင်ပၼ်တၢင်းႁူႉၵူၼ်းမိူင်း ၽိတ်ႈပၢင်းဢဝ်သင်ၶၸဝ်ႈ မိူၼ်ၼင်ႇၸဝ်ႈၶူး သီရိထမ်မ ဝတ်ႉၾႃႉ ဝဵင်းဢိၼ်း ၊ ၸဝ်ႈၵေႃးသၼ်လ ၵျွင်းပွင်ဢုတ်ႇ ဝဵင်းလၢႆးၶႃႈ ။ ႁူမ်ႈပွၼ်ႈထမ်း ပၼ်ၵူၼ်းဝၢၼ်ႈ ၵူၼ်းမိူင်း ဢၼ်RCSS ၸတ်းႁဵတ်းၼၼ်ႉလၢႆတီႈ မိူၼ်ၼင်ႇ ၼႂ်းဝဵင်းၵျွၵ်ႉမႄး3 ဝၢၼ်ႈ – ဝၢၼ်ႈႁူးသူၼ်၊ဝၢၼ်ႈမိူင်းတၢင်ႈ၊ ဝၢၼ်ႈမိူင်းလူင်။ ဝဵင်းမိူင်းၵုတ်ႈ ပဵၼ်တီႈဝၢၼ်ႈၵွင်းသႅင်လႄႈ ထႅင်ႈတီႈၼိုင်ႈသမ်ႉ တီႈၵျွင်းဢႃႇသၼ်ႇ ၵၢင်ဝဵင်း မိူင်းမိတ်ႈ ၸိူဝ်းၼႆႉ- ဝႃႈၼႆ။
ၼႂ်းပၢင်ၼႆႉပွၼ်ႈလၢတ်ႈပၼ်မိူၼ်ၼင်ႇ လွင်ႈၽွၼ်းၸႃႉယႃႈမဝ်းၵမ်၊ လွင်ႈတီႈလိၼ်၊ လွင်ႈၵၢၼ်ၽွမ်ႉႁူမ်ႈ ၸိူဝ်းၼႆႉ။
ယိူင်းဢၢၼ်း ၼင်ႇႁိုဝ်ၵူၼ်မိူင်းတေၵႆယၢၼ်ယႃႈမဝ်းၵမ်၊ ႁူႉၽွၼ်းၸႃႉယႃႈမဝ်းၵမ်၊ ႁႂ်ႈၵူၼ်းမိူင်းမေႃဝႆႉၵႃႈၶၼ် တီႈလိၼ်တူဝ်ၸဝ်ႈၵဝ်ႇ ႁႂ်ႈၸူဝ်ႈလုၵ်ႈပၢၼ်လၢၼ်ပေႃး တေလႆႈသိုပ်ႇယူႇသဝ်းၵႂႃႇလႄႈ လွင်ႈၽွၼ်းလီၵၢၼ် ၽွမ်ႉႁူမ်ႈၵၼ် ပေႃးၽွမ်ႉၵၼ်ၸိုင် ၼႃႈၵၢၼ်သင်သေဢမ်ႇဝႃႈ တိုၼ်းတေၶိုၼ်ႈယႂ်ႇ – ဝႃႈၼႆ။
ၸဝ်ႈၶူး သီရိထမ်မ ဝတ်ႉၾႃႉဝဵင်းဢိၼ်း လၢတ်ႈဝႃႈ “ ယႃႈမဝ်းၵမ်ဢၼ်ဝႃႈၼႆႉ မၼ်းႁဵတ်းႁၢႆႉ ၽဝၸၢတ်ႈ ပၢၼ်ၸဝ်ႈၵဝ်ႇ ၼႃႈႁိူၼ်းၸဝ်ႈၵဝ်ႇ ၊ ဝၢၼ်ႈမိူင်း ၸဝ်ႈၵဝ်ႇယဝ်ႉ ၊ မၼ်းပဵၼ်မၢၵ်ႇၵွင်ႈလူင်ဢၼ်ၽူႈၶဵၼ်ႁဝ်း ယိုဝ်းႁဝ်းယူႇၵူႈဝၼ်း လူၺ်ႈတီႈႁဝ်းဢမ်ႇႁူႉတူဝ် ၽေးႁၢႆႉယႃႈမဝ်းၵမ်ၼႆႉၼမ်မႃးလိူဝ်ၵဝ်ႇ ၵူႈမိုဝ်ႉၵူႈဝၼ်း ။ ၵူၼ်းမိူင်းတႆးၵူၼ်းၼုမ်ႇႁဝ်းၵေႃႈ ဢွၼ်ၵၼ်တိတ်းၸပ်း ယႃႈမဝ်းၵမ် ယၢမ်းလဵဝ်ၵႃႈၶၼ်ယႃႈၵေႃႈထုၵ်ႇ။ လွင်ႈတီႈလိၼ်ၸိူဝ်းၼႆႉၵေႃႈလီမႆႈၸႂ် ယႃပေတူၺ်းႁၼ်ငိုၼ်းသေၶၢႆပၼ်ၵူၼ်းတၢင်ႇၶိူဝ်းတိၵ်းတိၵ်း ဝၢႆးမႃးၵူဝ်လုၵ်ႈလၢၼ်ႁဝ်းဢမ်ႇမီးတီႈယူႇ” ။
မၼ်းၸဝ်ႈသို်ပ်ႇလၢတ်ႈထႅင်ႈဝႃႈ -“ လွင်ႈၽွမ်ႉႁူမ်ႈၼႆႉ ဢမ်ႇဝႃႈၵၢၼ်ၼႃႈႁိူၼ်း၊ ၵၢၼ်မုၵ်ႉၸုမ်း၊ ၵၢၼ်ဝၢၼ်ႈမိူင်း ၸိူဝ်းၼႆႉ ပေႃးမီးလွင်ႈၽွမ်ႉႁူမ်ႈၵွၼ်ႇၸင်ႇၶိုၼ်ႈယႂ်ႇ” ဝႃႈၼႆ။
ပၢင်တြႃးတိုၵ်းတေႃးယႃႈမဝ်းၵမ်ၼႆႉ ယူႇတီႈၸဝ်ႈၶူးသီရိထမ်မ ဝတ်ႉၾႃႉဝဵင်းဢိၼ်းဢွၼ်ႁူဝ်သင်ၶ ၸဝ်ႈ ၽူႈမီးပုၼ်ႈၽွၼ်း ၵူၼ်းမိူင်းၼႂ်းပိုၼ်ႉတီႈသေ ႁူမ်ႈၵၼ်ၸတ်းႁဵတ်းမႃးတႃႇသေႇ မိူၼ်ၼင်ႇ တၢင်ႉယၢၼ်း ၊ ထုင်ႉပူင်း ၊ သီႇသႅင်ႇ ၊ ပၢင်လူင် ၊ မိူင်းၼွင် ၊ လႃႈသဵဝ်ႈ ၊ ၼမ်ႉၸၢင် ၊ ၵူတ်ႉၶၢႆ ၵျွၵ်ႉမႄး၊ မိူင်းၵုတ်ႈ၊ မိူင်းမိတ်ႈ ၸဵမ်ၸိူဝ်းၼႆႉ။


text:
ၸဝ်ႈသုၶမ်း (တၢင်ႉယၢၼ်း) ၽူႈလူင်ႉလႅၼ်ႇ ၵတ်ႉၶႅၼ်ႇ လွင်ႈႁေႃးထမ်း/တြႃး ယေႃးတူဝ် ႁေႃးထမ်း တီႈဝတ်ႉၵူႇတဝ်ႈ ဝဵင်းၵဵင်းမႆႇ။ မီးပီႈၼွင်ႉတႆး ၼႂ်းၵဵင်းမႆႇ ၶဝ်ႈႁူမ်ႈထွမ်ႇငိၼ်း တဵမ်ဝတ်ႉဝႃး။
ၶမ်ႈၶိုၼ်းဝၼ်းတီႈ 22/01/2015 ၸဝ်ႈသုၶမ်း ႁိုဝ် ၸဝ်ႈသုၶမိၼ်ႇတ (တၢင်ႉယၢၼ်း) တၵ်ႉၵသီလ မႁႃထမ်မႃၸရိယ (M.A. Buddhism, M.A. kalaniya Srilanka) မႁႃၵမ်မ ထႃၼႃၸရိယ ၊ ၸဝ်ႈၽူႈပိုၼ်ၽႄႈသႃသၼႃ သၼ်လွႆ မိူင်းတႆး၊ ယေႃးတူဝ်ႁွတ်ႈထိုင် တီႈဝတ်ႉၵူႇတဝ်ႈ ဢိူင်ႇသီၽုမ်း ၸႄႈဝဵင်းမိူင်းၵဵင်းမႆႇ ၸိုင်ႈထႆး။ ႁေႃးထမ်း/တြႃးပၼ် ပီႈၼွင်ႉတႆး၊ မီးပီႈၼွင်ႉတႆး ၸိူဝ်းတူၵ်းႁွတ်ႈမိူင်းထႆး၊ ပေႃႈသိလ်မႄႈသိလ်၊ ၽူႈယႂ်ႇၵူၼ်းလူင်ၼႂ်းတႆး ၶဝ်ႈႁူမ်ႈထွမ်ႇငိၼ်းတင်းၼမ်တင်းလၢႆ။
ႁူဝ်ၶေႃႈထမ်းတြႃး ဢၼ်ၸဝ်ႈႁေႃးၵႂႃႇၼၼ်ႉ ၸိုဝ်ႈဝႃႈ 1 2 3…..။ မီးတီႈပွင်ႇၵူႈၸိူဝ်ႉၵူႈလွင်ႈ ဢၼ်ၵဵဝ်ႇၶွင်ႈတင်း ၵူၼ်းႁဝ်းၵူႈၵေႃႉ 1.ဢႃႁႃရ (တၢင်းၵိၼ်)။ 2.ရုပ်ႈ ၼၢမ်ႇ (တူဝ် ၸႂ်)။ 3.ဝေတၼႃ 3 ပိူင်။ 4.သၸ်ႉၸႃႇ 4 ပိူင်။ 5.ၶၼ်ႇထႃႇ 5 ပိူင်။ 6.ဢႃယတၼ 6 ပိူင်။ 7.ပွတ်ႉၸင်ႇၵ 7 ပိူင်။ 8.မၵ်ႉၵ 8 ပိူင်။ 9.ၽူမိ 9 ၽူမိ (ၶူင်းၵဝ်ႈၶူင်း)။ 10.ၵုၼ်းမုၼ်ၸဝ်ႈဢရႁၼ်တႃ 10 ပိူင်- ၸိူဝ်းၼႆႉယဝ်ႉ။
ၼွၵ်ႈသေၼၼ်ႉ ၸဝ်ႈသုၶမ်း ယင်းၼမ်းဢဝ် ဝၼ်းလီ ဝၼ်းႁၢႆႉ ၸွမ်းၼင်ႇၾိင်ႈယုမ်ႇယမ်တႆး မိူၼ်ၼင်ႇ မႂ်ႇသွင်လွင်ႈသီႇ၊ သီႇပဝ်ႇၵဝ်ႈႁၢမ်း၊ သိပ်းဢမ်ႇလီၶဝ်ႈ- ၵဝ်ႈဢမ်ႇလီဢွၵ်ႇၸိူဝ်းၼႆႉ လၢတ်ႈၼႄတူဝ်ယၢင်ႇ ဢၼ်ဝၢၼ်ႈမိူင်းၶိုၼ်ႈယႂ်ႇသေ ႁႂ်ႈပီႈၼွင်ႉတႆးၶတ်းၸႂ်ႁဵတ်းၵၢၼ်။ ႁဵတ်းၵၢၼ်ၼႆႉ ဢမ်ႇတၢပ်ႈတူၺ်းမိုဝ်ႉဝၼ်းလီ ဢမ်ႇလီ၊ ပေႃးၵုမ်ႇမိုင်ႉပႂ်ႉဝၼ်းလီ ၵၢၼ်တူဝ်ၵဝ်ႇၸၢင်ႈလုတ်ႈ ၸၢင်ႈႁၢမ်း ၸိူဝ်းၼႆႉ။
တီႈပၢင်ထမ်းတြႃးၼႆႉ ပီႈၼွင်ႉႁႅင်းၵၢၼ်၊ ၵေႃလိၵ်ႈလၢႆးၾိင်ႈငႄႈတႆး ၵဵင်းမႆႇ၊ ၸုမ်းမႄႈႁိူၼ်းၼုမ်ႇၵဵင်းမႆႇ၊ ၸုမ်းထမ်မၸၵ်ႉၵျႃႇ တႆး ၵဵင်းမႆႇ၊ လုၵ်ႈႁဵၼ်းဝတ်ႉသူၼ်ၻွၵ်ႇ ၸိူဝ်းၼႆႉၶဝ်ႈႁူမ်ႈလႄႈ ၸႃၵလဵင်ႉလူ ၶွင်ၵိၼ်ၶွင်ယႅမ်ႉ။ မီးတၢင်းၵႃႈ တၢင်းၵႃႈၼူၵ်ႉၸိူဝ်းၼႆႉ ႁပ်ႉတွၼ်ႈ ၸဝ်ႈသုၶမ်း။
ဝၢႆးပၢင်ႁေႃးထမ်း/တြႃးယဝ်ႉ တူၼ်ၸဝ်ႈ ၸဝ်ႈသုၶမ်း လႆႈယေႃးတူဝ်ၵႂႃႇယဵမ်ႈ တီႈလုမ်းၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ ဢၼ်မီးယူႇဝႆႉၼႂ်းဝၢင်း ဝတ်ႉၵူႇတဝ်ႈသေ ဢုပ်ႇဢူဝ်းၵၼ်တင်း ႁူဝ်ပဝ်ႈၵေႃလိၵ်ႈလၢႆး ၸၢႆးသႅင်ယ။ တူၼ်ၸဝ်ႈသုၶမ်း လႆႈတွၼ်ႈႁွမ်းပၼ်ငိုၼ်းၵွင်ၵၢင် တႃႇၵေႃလိၵ်ႈလၢႆးလႄႈၾိင်ႈငႄႈတႆး တႃႇ 10,000 (ၼိုင်ႈမိုၼ်ႇ) ဝၢတ်ႇ။
ၸဝ်ႈသုၶမ်းၼႆႉ ပူၼ်ႉမႃးမိူဝ်ႈပီ 2010 ၵေႃႈ ယၢမ်ႈမႃးမဵတ်ႉတႃႇ ႁေႃးထမ်း/တြႃး တီႈဝတ်ႉၵူႇတဝ်ႈ ၵဵင်းမႂ်ႇယဝ်ႉပွၵ်ႈၼိုင်ႈ။ မိူဝ်ႈၼၼ်ႉ ၸိုဝ်ႈႁူဝ်ၶေႃးထမ်းတြႃးၸဝ်ႈဝႃႈ ၶဵမ်ၶဝ်ႈ- သဵမ်ဢွၵ်ႇ။ တြႃးပလေႇႁိ – ၼႆယဝ်ႉ။


text:
ၸုမ်းဢၼ်ၸွႆႈလိူဝ်ႁႅင်းၵၢၼ်ယၢၼ်မိူင်းလၢႆလၢႆၸုမ်းလႄႈ ႁႅင်းၵၢၼ်မွၵ်ႈ 100 ၵေႃႉပၢႆ ႁူမ်ႈၵၼ် ဢုပ်ႇဢူဝ်းလွင်ႈၸတ်းၵၢၼ်ႁႅင်းၵၢၼ်ယၢၼ်မိူင်း ၵဵဝ်ႇၵပ်းလွင်ႈဝတ်းဝႂ်၊ ၵၢၼ်တေႃႇဝီႊသႃႊ တီႈဝဵင်းၵဵင်းမႆႇ ၸိုင်ႈထႆးပွတ်းႁွင်ႇ ။
Photo – MWF
မိူဝ်ႈဝၼ်းတီႈ 08/02/2017 ၸုမ်းၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း (Human Rights and Development Foundation-HRDF) ႁူမ်ႈတင်း ၸုမ်းႁူမ်ႈတုမ်ႁႅင်းၵၢၼ်ယၢၼ်မိူင်း (Migrant Workers Federation-MWF) ႁူမ်ႈၵၼ်ၸတ်းႁဵတ်း ပၢင်သပ်းၸႅင်ႈ လွင်ႈဝတ်းဝႂ်၊ လွင်ႈၵၢၼ်တေႃႇ ဝတ်ႉ၊တေႃႇဝီႊသႃႊ(Visa)ၸိူဝ်းၼႆႉ မႃးႁူပ်ႉထူပ်းဢုပ်ႇဢူဝ်းႁႃတၢင်းဢွၵ်ႇလွင်ႈဝတ်းဝႂ် ၸတ်းႁဵတ်း တီႈ ႁူင်းလိုဝ်ႈသဝ်း ႁေႃႊၻီႊၻေႊ ၵႃႊၻဵၼ်ႊ ၵဵင်းမႆႇ။
ၼႂ်းပၢင်ဢုပ်ႇၵုမ်ၼၼ်ႉ မီးၸဝ်ႈၼႃႈတီႈႁွင်ႈၵၢၼ်ၾၢႆႇႁႅင်းၵၢၼ်ၸႄႈတွၼ်ႈၵဵင်းမႆႇ မိူၼ်ၼင်ႇ ႁွင်ႈၵၢၼ်ၾၢႆႇၸတ်းႁႃၵၢၼ်ငၢၼ်း၊ ၽွင်းတၢင်မိူင်းမၢၼ်ႈ၊ ၸဝ်ႈၼႃႈတီႈၾၢႆႇၵူတ်ႇထတ်းၵူၼ်းၶဝ်ႈမိူင်း၊ ၸဝ်ႈၼႃႈတီႈၾၢႆႇမၢႆမီႈ ၶဝ်ႈႁူမ်ႈဢုပ်ႇဢူဝ်းပႃးၼႆယဝ်ႉ။
လွင်ႈဢၼ်ဢုပ်ႇဢူဝ်းၵၼ်တႄႉ မိူၼ်ၼင်ႇ ၾၢႆႇၽွင်းတၢင်မိူင်းႁူမ်ႈတုမ် တေပိုတ်ႇပၼ်သုၼ် ထတ်းထွင်ၵူၼ်းၵိုၵ်းမိူင်း တေပိုတ်ႇႁဵတ်းတီႈလႂ် ၊ဝၼ်းလႂ်ဢၼ်ဝႃႈၼၼ်ႉ တေပိုၼ်ၽၢဝ်ႇထႅင်ႈ ၵမ်းၼိုင်ႈ ဝႃႈၼႆ။
Photo – MWF
ၾၢႆႇၸတ်းႁႃၵၢၼ်ငၢၼ်းတႄႉလၢတ်ႈဝႃႈ-တွၼ်ႈတႃႇႁႅင်းၵၢၼ်ၸိူဝ်းဝတ်းဝႂ်မူတ်းဢႃယု ဢမ်ႇၼၼ် တေမူတ်းၼၼ်ႉ ႁႂ်ႈၵႂႃႇတၢင်ႇယွၼ်းဝႂ် ႁပ်ႉႁွင်ႈတီႈႁွင်ႈၵၢၼ်ၾၢႆႇၸတ်းႁႃၵၢၼ်ငၢၼ် ယဝ်ႉၵေႃႈ ၵႂႃႇယွၼ်းတေႃႇဝီႊသႃႊ တီႈႁွင်ႈၵၢၼ်ၾၢႆႇၵူတ်ႇထတ်းၵူၼ်း ၶဝ်ႈမိူင်း ယဝ်ႉၵေႃႈမႃးၶိုၼ်းတေႃႇဝႂ် ႁဵတ်းၵၢၼ်ၼႆယဝ်ႉ။
ၸိူဝ်းဢၼ် ဝီႊသႃႊ ဝႂ်ႁႅင်းၵၢၼ်တေမူတ်းၼၼ်ႉၵေႃႈ ႁႂ်ႈၵႂႃႇတၢင်ႇယွၼ်းလႆႈယဝ်ႉ၊ လိူဝ်ၼၼ်ႉသင် ဝႃႈႁႅင်းၵၢၼ်ယၢၼ်မိူင်းၵေႃႉလႂ်ၶႂ်ႈႁဵတ်း Passport ဢၼ်တႄႉမၼ်းၸိုင် ဢဝ်ဝႂ်ၵပ်းတူဝ် (မၢႆၾၢင်) ဝႂ်မုင်ႉႁေႃႁိူၼ်း (ဢဵင်ႇထွင်ႇသု)သေၵႂႃႇၵပ်းသိုပ်ႇတီႈလုမ်းၽွင်းတၢင်မၢၼ်ႈ တီႈမိူင်းၵွၵ်ႇ။ တွၼ်ႈတႃႇၵူၼ်းၸိူဝ်းဢၼ်မီးဝႂ်သီၶွင်ႇၼၼ်ႉၵူၺ်းတႄႉတေလႆႈ ၵႂႃႇတီႈ One Stop Services ဢမ်ႇၼၼ် ႁွင်ႈၵၢၼ်ၾၢႆႇ ထတ်းထွင်ၵူၼ်းၵိုၵ်းမိူင်းတီႈမႄႈသၢႆ။ တွၼ်ႈတႃႇၵူၼ်း ၸိူဝ်းဢၼ်ယိပ်း ဝႆႉဝႂ်သီၶွင်ႇၼၼ်ႉတႄႉ သင်ၸိူဝ်ႉဝႃႈၶႂ်ႈၵႂႃႇ ႁဵတ်းၶိုၼ်းဝႂ်ၶၢမ်ႈမိူင်း PassPortၵေႃႈလႆႈ သင်ႇဢမ်ႇၶႂ်ႈ ႁဵတ်းၶိုၼ်းသေ သိုပ်ႇယိပ်းဝႂ်သီၶွင်ႇၵႂႃႇၵေႃႈလႆႈဝႃႈၼႆ။
Photo – MWF
ၵဵဝ်ႇၵပ်းလွင်ႈၼႆႉ ၸၢႆးပိူင်း ၸဝ်ႈၼႃႈတီႈၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း (HRDF)လၢတ်ႈဝႃႈ – “တေႃႇထိုင်ဝၼ်းမိူဝ်ႈၼႆႉ ႁႅင်းၵၢၼ်ယၢၼ်မိူင်းဢၼ်ထုၵ်ႇၺႃးလွၵ်ႇမီးတင်းၼမ် ၵွပ်ႈပိူဝ်ႈၸိူင်ႉ ၼၼ်လႄႈ ပေႃးၶႂ်ႈထၢမ်လွင်ႈဝတ်းဝႂ်၊ ၶႂ်ႈႁူႉလွင်ႈဝတ်းၼႆၸိုင်ႁႂ်ႈ ၵပ်းသိုပ်ႇတွင်ႈထၢမ်ၵႂႃႇ တီႈၸဝ်ႈ ၼႃႈတီႈၽူႈမီးပုၼ်ႈၽွၼ်းၵမ်းသိုဝ်ႈ ၼင်ႇႁိုဝ်ႁဝ်းပေႃးတေဢမ်ႇထုၵ်ႇၺႃး လွၵ်ႇလႄႈႁူႉၶိုတ်း တၼ်းၼၼ်ႉ”-ဝႃႈၼႆ။
ႁႅင်းၵၢၼ်ယၢၼ်မိူင်းဢၼ်ႁဵတ်းၵၢၼ်ၼႂ်းမိူင်းထႆးၵမ်ႈၼမ် ပဵၼ်ၵူၼ်းမိူင်းမၢၼ်ႈ။ ယူႇတီႈၶေႃႈမုလ်း လူင်ပွင်ၸိုင်ႈမိူင်းထႆး မိူဝ်ႈလဵဝ်ၵူၼ်းႁႅင်းၵၢၼ်ယၢၼ်မိူင်း မိူင်းႁူမ်ႈတုမ်မီးမွၵ်ႈ 1 လၢၼ်ႉပၢႆ။ ၵူၺ်းၵႃႈလဵပ်ႈတေၼမ်လိူဝ်ၼႆႉ။


text:
ၸဝ်ႈၼႃႈတီႈပလိၵ်ႈ၊ ၾၢႆႇၵူတ်ႇထတ်းၵူၼ်း၊ ၾၢႆႇသိုၵ်း၊ ၾၢႆႇၽွင်းငမ်း ႁူမ်ႈၵၼ်လူင်း ပိုၼ်ႉတီႈ ထဵတ်ႈထွင်ဝတ်းဝႂ် ပီႈၼွင်ႉႁႅင်းၵၢၼ်ယၢၼ်မိူင်း ၼႂ်းၸႄႈတွၼ်ႈၵဵင်းမႆႇ ၸိုင်ႈထႆး ။
မိူဝ်ႈဝၼ်းတီႈ 08-10/11/2016 ၶၢဝ်းယၢမ်းၵၢင်ၼႂ် 05:00 မူင်း ၼၼ်ႉ ၸဝ်ႈၼႃႈ တီႈၾၢႆႇၵူတ်ႇ ထတ်းၵူၼ်း၊ ပလိၵ်ႈ၊ ၾၢႆႇသိုၵ်း၊ ၾၢႆႇၽွင်းငမ်း လူင်းၵူတ်ႇထတ်း တီႈယူႇသဝ်း ၸူဝ်ႈၶၢဝ်းႁႅင်းၵၢၼ်ယၢၼ်မိူင်း(Camp) 2 တီႈ ( 1) တီႈမူႇဝၢၼ်ႈႁူဝ်သိူဝ် ၻွၼ်းၾႆး ဢိူင်ႇဝၢၼ်ႈဝႅၼ် ၊ (2) ဝၢၼ်ႈသႅၼ်သရၢၼ်း ဢိူင်ႇၼွင်ၶႂၢႆး ၸႄႈဝဵင်းႁၢင်ၻူင်း ၸႄႈတွၼ်ႈၵဵင်းမႆႇ ၸိုင်ႈထႆး။ ၸဝ်ႈၼႃႈတီႈႁွင်ႉဢဝ် ပီႈၼွင်ႉႁႅင်းၵၢၼ် မႃးၵူတ်ႇထတ်း ထၢမ်လွင်ႈဝတ်းဝႂ် ပေႃးပဵၼ်ၵူၼ်းၸၢႆးၼုမ်ႇ ၸႂ်ႉထွတ်ႇသိူဝ်ႈ တူၺ်းလဵၼ်းလၢႆးဢၼ်သမ်း/ သၵ်းဝႆႉ ၸွင်ႇလႅပ်ႈပဵၼ်ၵူၼ်းႁၢႆႉဢမ်ႇပဵၼ်၊ ၵူတ်ႇ ထတ်းတွင်ႈထၢမ်ပိုၼ်းၵႅပ်ႈဝႆႉယဝ်ႉ- ဝႃႈၼႆ ။
ၸၢႆးသႅင်မိူင်း မင်းၵွၼ်း ၽူႈၵွၼ်းႁူင်းပွႆႇသဵင် ပၼ်ပိုၼ်ႉႁူႉႁႅင်းၵၢၼ်ယၢၼ်မိူင်း FM 99.00 MHz လၢတ်ႈဝႃႈ -“ ပီႈၼွင်ႉႁႅင်းၵၢၼ်တႆးႁဝ်း ၸိူဝ်းယူႇၸွမ်းၶႅမ်ႉ(Camp) ၵေႃႇသၢင်ႈႁႃႉ၊ ၸိူဝ်းယူႇသဝ်း ၸွမ်းၵၼ်ပဵၼ်မူႇပဵၼ်ၸုမ်းႁႃႉ ၸဵမ်ၸိူဝ်းၼႆႉ ႁႂ်ႈဢွၼ်ၵၼ်ဝႆႉသတိသေၵမ်း ယူႇတီႈၸဝ်ႈၼႃႈ တီႈပလိၵ်ႈၶဝ်သေ ၶဝ်ထၢင်ႇထိူမ်တီႈလႂ် တေလူင်းၶဝ်ႈၵူတ်ႇထတ်း ၵႂၢတ်ႇလၢင်ႉ၊ ၸွမ်းသဵၼ်ႈတႃႈ သၢႆတၢင်းၵေႃႈ ႁႂ်ႈဢွၼ်ၵၼ်သႂ်ႇမၢၵ်ႇႁူဝ်ႁႄႉၽေး၊ ႁႂ်ႈပႃးဝတ်းဝႂ် တဵမ်ထူၼ်ႈ သေၸင်ႇၵႂႃႇတႃႈပႆတၢင်း ” ဝႃႈၼႆ ။
ၸဝ်ႈၼႃႈတီႈပလိၵ်ႈပွတ်းတွၼ်ႈ မၢႆ 5 လၢတ်ႈဝႃႈ – “ႁဝ်းၶႃႈတေပၵ်းတႃႈပႂ်ႉတူၺ်း ဢမ်ႇထၢတ်ႇ ၵဵဝ်ႇ လူၺ်ႈလွင်ႈၼႆႉ ၼင်ႇႁိုဝ်တေဢမ်ႇႁၢႆႉႁႅင်းမႃးလိူဝ်ၼႆႉလႄႈ ၼင်ႇႁိုဝ်တေဢမ်ႇပဵၼ်လွင်ႈပႅင်းၸင်း ၵၼ်ၼႂ်းၸိူဝ်ႉၸၢတ်ႈ တေလူင်းၵူတ်ႇထတ်းၸွမ်းပိုၼ်ႉတီႈ ဢၼ်ပီႈၼွင်ႉႁႅင်းၵၢၼ်ယူႇသဝ်း၊ တေလူင်း ၵူတ်ႇထတ်းၸွမ်းတႃႈၸွမ်းတၢင်း၊ တင်ႈလၢၼ်ႇ ၽွင်းၵၢင်ၶိုၼ်း 11:00-03:00 ပိူဝ်ႈတေၸွမ်းႁႃ တူဝ်ၵူၼ်းႁၢႆႉမႃးပၼ်တူတ်ႈတၢမ်ႇ” – ဝႃႈၼႆ ။
ၸွမ်းၼင်ႇဢၼ် မီးၶၢဝ်ႇဢွၵ်ႇမႃးဝႃႈ မီးၸုမ်းၵူၼ်းၼုမ်ႇဢၼ်သႂ်ႇၸိုဝ်ႈဝႃႈ ၵႅင်ႊသႃႊမူႊရႆႊ K Black ဢၼ်ဝႃႈပဵၼ်ၵူၼ်းၼုမ်ႇတႆးၼၼ်ႉ ဢွၵ်ႇႁဵတ်းလွင်ႈဢမ်ႇၼိမ်သဝ်းၼႂ်းပိုၼ်ႉ တီႈလႄႈ ႁဵတ်းႁႂ်ႈၸဝ်ႈၼႃႈတီႈပလိၵ်ႈထႆး ၵႂႃႇၵူတ်ႇထတ်းၼႂ်းပိုၼ်ႉတီႈ ဢၼ်ပီႈၼွင်ႉႁႅင်း ၵၢၼ်ယၢၼ်မိူင်းယူႇ ပိူင်လူင်မၼ်းပဵၼ်တီႈဢၼ်တႆးယူႇသဝ်းၼမ် ၼႆယဝ်ႉ ။


text:
ပၢင်လိူၵ်ႈတင်ႈသွမ်ႈမိူဝ်ႈဝၼ်းတီႈ1 လိူၼ် April ပီ 2017 ၼၼ်ႉ ပႃႇတီႇတႆး 2 ဢၼ် ဢၼ်ပဵၼ် ပႃႇတီႇႁူဝ်သိူဝ် SNLD လႄႈ ပႃႇတီႇ သိူဝ်ၽိူၵ်ႇ SNDP – ၶဝ်ႈၶဵင်ႇ လိူၵ်ႈတင်ႈ တီႈၼင်ႈၽွင်း တႅၼ်းသၽႃး 7 တီႈ ၼႂ်းမိူင်းတႆး။ ၼႂ်းၼၼ်ႉပႃႇတီႇႁူဝ်သိူဝ် ဢွင်ႇပေႉလႆႈတီႈၼင်ႈ 6 တီႈ။ ၼႂ်းၸႄႈ ဝဵင်းမိူင်းသူႈ 3 တီႈလႄႈ ၸႄႈဝဵင်းၵေးသီး 3 တီႈ။ ၵူၺ်းၵႃႈ တီႈၼင်ႈၽူႈတႅၼ်း သၽႃး ၸႄႈမိူင်း ၶဵတ်ႇလိူၵ်ႈတင်ႈမၢႆ 2 ဝဵင်းၵဵင်းတုင် တီႈၼိုင်ႈၼၼ်ႉတႄႉ ပႃႇတီႇတႆး ဢမ်ႇပေႉသေဢၼ်။ ပဵၼ်ပႃႇတီႇသၢင်ႇသီႈ USDP ဢွင်ႇပေႉလႆႈတီႈၼင်ႈၵႂႃႇပႅတ်ႈ။ ဢိင်ၼိူဝ်ၼႆႉသေ ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ် လုင်းၸၢႆးထုၼ်း ႁူဝ်ပဝ်ႈပႃႇတီႇႁူဝ်သိူဝ် ဝဵင်းၵဵင်းတုင် ဝႆႉၼင်ႇၼႆၶႃႈဢေႃႈ။
လုင်းၸၢႆးထုၼ်း
ထၢမ်။ ။ႁဵတ်းသင်လႄႈပႃႇတီႇႁူဝ်သိူဝ်ၸႄႈဝဵင်းၵဵင်းတုင်လႆႈသုမ်းၵၢၼ်ႉ?
တွပ်ႇ။ ။ၶႃႈႁဝ်းႁၼ်ထိုင်ဝႃႈဢၼ်လႆႈသုမ်းၵၢၼ်ႉၵႂႃႇတႄႉ မၼ်းၵဵဝ်ႇၵပ်းလွင်ႈပီႈၼွင်ႉၵူၼ်းဝၢၼ်ႈၵူၼ်းမိူင်းႁဝ်း ဢမ်ႇပေႃးသူၼ်ၸႂ်လွင်ႈၵၢၼ်မိူင်းလႄႈ ဢၼ်မႃးတွတ်ႈၶႅပ်းၵၢင်ၸႂ်ၵေႃႈဢမ်ႇမႃးတွတ်ႈၶႅပ်းၵၢင်ၸႂ်ၵႂႃႇတဵမ်တဵမ်ထူၼ်ႈထူၼ်ႈ။ ပေႃးတေဝႃႈၸုမ်းပွင်ၵၢၼ်ႁဝ်းၶႃႈတီႈဝဵင်းၵဵင်းတုင်ၼႆႉ ၵမ်ႈၽွင်ႈၵေႃႈတၢင်းယူပ်ႈယွမ်းၵေႃႈမီးယူႇၽွင်ႈလႄႈ လွင်ႈၼႆႉၵေႃႈပႃးယူႇဢိတ်းဢီႈ။
ထၢမ်။ ။လွင်ႈလႆႈသုမ်းၵၢၼ်ႉၵႂႃႇယဝ်ႉမိူဝ်းၼႃႈမႃးထုၵ်ႇလီမူၼ်ႉမႄးၸိူင်ႉႁိုဝ်?
တွပ်ႇ။ ။ဢၼ်ႁဝ်းၶႃႈလႆႈသုမ်းၵၢၼ်ႉၵႂႃႇတႄႉ ဢၼ်တႆးႁဝ်းၶႃႈလူင်းသူၼ်းတုမ်လႄႈသင်၊ လွင်ႈပီႈၼွင်ႉတႆးႁဝ်းၶႃႈတၢင်းပွတ်းႁွင်ႇ ပွတ်းၸၢၼ်း ဢၼ်မႃးၸွႆႈႁဝ်းၶႃႈတႄႉ ၶႅမ်ႉလႅပ်ႈၵူႈလွင်ႈလွင်ႈယူႇ။ မၼ်းမီးတီႈတၢင်းယူပ်ႈယွမ်းႁဝ်းၶႃႈ တၢင်းပွတ်းဢွၵ်ႇၶူင်းႁင်းၵူၺ်း။ ၼင်ႇႁိုဝ်တေၶႅမ်ႉလႅပ်ႈၵႂႃႇၼၼ်ႉ ႁဝ်းၶႃႈတေဢုပ်ႇဢူဝ်းၵၼ်သေလႄႈ ၶိုင်ပွင်ႁၢင်ႈႁႅၼ်းတႃႇပီ 2020 ၼင်ႇႁိုဝ်ႁဝ်းၶႃႈတေဢမ်ႇသုမ်းၵၢၼ်ႉၼႆ ၶႂ်ႈလူင်းပိုၼ်ႉတီႈဢၼ်ႁဝ်းၶႃႈယူပ်ႈယွမ်း တီႈပွတ်းလႂ်၊ ဢိူင်ႇလႂ်ႁဝ်းၶႃႈတေဢုပ်ႇၵၼ်သေလူင်းပိုၼ်ႉတီႈၵႂႃႇမီးဝႆႉၽႅၼ်ၸိူင်ႉၼႆၶႃႈ။
ထၢမ်။ ။ၵဵဝ်ႇၵပ်းလွင်ႈလႆႈသုမ်းၵၢၼ်ႉၼႆႉသေၶႂ်ႈမွၵ်ႇလၢတ်ႈၼႄငဝ်ႈငုၼ်းပႃႇတီႇႁူဝ်သိူဝ်ၸိူင်ႉႁိုဝ်?
တွပ်ႇ။ ။ဢၼ်ႁဝ်းၶႃႈၶႂ်ႈမွၵ်ႇလၢတ်ႈၼႄတီႈငဝ်ႈငုၼ်းႁဝ်းၶႃႈတႄႉ ႁဝ်းၶႃႈၶႂ်ႈတၢင်ႇၶွပ်ႈၶုၼ်းမုၼ်ငဝ်း ဢၼ်တီႈငဝ်ႈငုၼ်းႁဝ်းၶႃႈ မႃးပၼ်တၢင်းၸွႆႈထႅမ်ႁဝ်းၶႃႈၵူႈလွင်ႈလွင်ႈသေ ဢမ်ႇၵႃးႁူဝ်ပဝ်ႈလူင်ႁဝ်းၶႃႈ ၸဝ်ႈလုင်းၶုၼ်ထုၼ်းဢူး ၶၢမ်ႇတုၵ်ႉၶၢမ်ႇယၢပ်ႇသေမႃးပၼ်ႁႅင်း ၽႅဝ်ထိုင်တီႈၵဵင်းတုင်ႁဝ်းၼႆႉ။ ႁဝ်းၶႃႈယူႇတီႈၵဵင်းတုင်သေလႄႈၶွပ်ႈၶုၼ်းမုၼ်တၢင်ႇယႂ်ႇယႂ်ႇသေ။ ယွၼ်ႉပိူဝ်ႈဝႃႈႁဵတ်းႁိုဝ်ၵေႃႈယႃႇ ႁဝ်းၶႃႈလႆႈသုမ်းၵၢၼ်ႉၵႂႃႇသေတႃႉၵေႃႈ ၵွပ်ႈပိူဝ်ႈဝႃႈ ဢၼ်ပဵၼ်ဢဵၼ်ႁႅင်းငဝ်ႈငုၼ်းႁဝ်းၶႃႈ မႃးၵမ်ႉႁႅင်းၼႆႁဝ်းၶႃႈယိၼ်းလီယိၼ်းၸူမ်းယူႇတႄႉတႄႉ။ ႁဝ်းၶႃႈတေသိုပ်ႇၶတ်းၸႂ်ၵႂႃႇ မီးၶေႃႈၵႂၢမ်းၶႂ်ႈလၢတ်ႈၼႄငဝ်ႈငုၼ်းၸိူင်ႉၼႆၶႃႈ။
ထၢမ်။ ။ၵဵဝ်ႇၵပ်းလွင်ႈလႆႈသုမ်းၵၢၼ်ႉၼႆႉသေၶႂ်ႈမွၵ်ႇလၢတ်ႈၼႄပီႈၼွင်ႉၵူၼ်းမိူင်းၸိူင်ႉႁိုဝ်?
တွပ်ႇ။ ။ၶႂ်ႈမွၵ်ႇလၢတ်ႈၼႄပီႈၼွင်ႉၵူၼ်းမိူင်းတႄႉ ၶႂ်ႈႁႂ်ႈႁူႉထိုင်ဝႃႈၸုမ်းပႃႇတီႇႁူဝ်သိူဝ်ႁဝ်းၶႃႈၼႆႉ ဢမ်ႇၸႅၵ်ႇယႅၵ်ႈဝႃႈပွတ်းၸၢၼ်း၊ ပွတ်းႁွင်ႇ၊ ပွတ်းဢွၵ်ႇငဝ်ႈငုၼ်းႁဝ်းၶႃႈ ၸင်ႇၶိုင်ပွင်ႁၢင်ႈႁႅၼ်းပၼ် ၼင်ႇႁိုဝ်တေၶိုၼ်ႈယႂ်ႇမႂ်ႇသုင်ၵႂႃႇတၢင်းၼႃႈၼႆ ႁဝ်းၶႃႈပႃႇတီႇႁူဝ်သိူဝ်တႄႉ ဢမ်ႇၸႅၵ်ႇယႅၵ်ႈပိုၼ်ႉတီႈလႂ်၊ ႁႂ်ႈလႆႈပဵၼ်ၼမ်ႉၼိုင်ႈၸႂ်လဵဝ်ၵၼ်ငဝ်ႈငုၼ်းႁဝ်းၶႃႈ မႃးၼႄႁၢင်ႈၼႄတူဝ်ၵႂႃႇ ၶႂ်ႈမွၵ်ႇလၢတ်ႈၼႄပီႈၼွင်ႉၵဵင်းတုင်ႁဝ်းၶႃႈ ၵႂႃႇၸိူင်ႉၼႆ။
ထၢမ်။ ။မိူဝ်းၼႃႈၼႆႉ ယူႇတီႈပႃႇတီႇႁူဝ်သိူဝ်ၸႄႈဝဵင်းၵဵင်းတုင်သမ်ႉ တေဢၢၼ်းႁဵတ်းသၢင်ႈသင်ၵႂႃႇထႅင်ႈ၊ ႁၢင်ႈႁႅၼ်းဝႆႉၸိူင်ႉႁိုဝ်?။
တွပ်ႇ။ ။ယွၼ်ႉဝႃႈတေႃႈလဵဝ်ၵေႃႉတိုၵ်ႉသူင်ႇပီႈၼွင်ႉၶႅၵ်ႇ မႃးၸွႆႈႁဝ်းၶႃႈႁႃသဵင် သူၼ်းတုမ်ပီႈၼွင်ႉႁဝ်းတီႈၵဵင်းတုင်ၼၼ်ႉ တိုၵ်ႉႁႃပွၵ်ႈၵူၺ်းလႄႈႁဝ်းၶႃႈပႆႇလႆႈႁဵတ်း ပၢင်ၵုမ်တႄႉတႄႉဝႃႈဝႃႈတိူဝ်ႈ၊ ပေႃးဝႃႈႁဝ်းၶႃႈတူဝ်ႈတၼ်းယဝ်ႉၵၢၼ်လီယဝ်ႉၼႆ ႁဝ်းၶႃႈတေႁဵတ်းပၢင်ၵုမ်ဢုပ်ႇဢူဝ်းဝၢင်းၽႅၼ်ၵႂႃႇ မိူဝ်းၼႃးယူႇ။
ပၢင်လိူၵ်ႈတင်ႈသွမ်ႈ ဢၼ်ၸတ်းႁဵတ်းၼႂ်းဝၼ်းတီႈ 1 လိူၼ် April ၼၼ်ႉ ပႃႇတီႇ ႁူဝ်သိူဝ် ၵိၼ်ၶၢတ်ႇပေႉပုၼ်ႈဢွင်ႇပေႉ 6 တီႈၼင်ႈ ၼႂ်းမိူင်းတႆး ။ ၸႄးဝဵင်းမိူင်းသူႈ 3 တီႈၼင်ႈတင်း ၸႄႈဝဵင်းၵေးသီး 3 တီႈၼင်ႈ။ ၼႂ်းမိူင်းတႆးၼႆႉ တီႈၼင်ႈ သၽႃးႁၢမ်းပဝ်ႇဝႆႉ 8 တီႈၼင်ႈ ပႃႇတီႇ တႆး 2 ဢၼ် ၶဝ်ႈၶေႉၶဵင်ႇ 7 တီႈၼင်ႈ။ ပႃႇတီႇႁူဝ်သိူဝ်လႆႈ 6 တီႈၼင်ႈ ။ 1 တီႈၼင်ႈ ၼႂ်းၸႄႈဝဵင်းၵဵင်းတုင်တႄႉ ပႃႇတီႇသၢင်ႇသီႈ လႆႈၶႅပ်းၵၢင်ၸႂ်ၼမ်သုတ်း သေ ၼႂ်းၸႄႈဝဵင်းယွင်ႈႁူၺ်ႈ 1 တီႈၼင်ႈ သမ်ႉ ပႃႇတီႇ ၼူၵ်ႉယူင်း ဢွင်ႇပေႉ ။
ပၢင်လိူၵ်ႈတင်ႈသွမ်ႈ ဢၼ်ၸတ်းႁဵတ်းၼႂ်းမိူင်းမၢၼ်ႈ ပတ်းပိုၼ်ႉ 22 ၸႄႈဝဵင်းၼႆႉ တီႈၼင်ႈ သၽႃးႁၢမ်းပဝ်ႇဝႆႉ 19 တီႈၼင်ႈ။ ပႃႇတီႇၵၢၼ်မိူင်း 24 ဢၼ်သူင်ႇတူဝ်တႅၼ်း 87 ၵေႃႉ၊ ယူႇတီႈသုၼ်ႇတူဝ်သေၶဝ်ႈၶေႉၶႅင်ႇသမ်ႉ 7 ၵေႃႉ ႁူမ်ႈတင်းမူတ်း 94 ၵေႃႉ ၶဝ်ႈၶေႉၶႅင်ႇၵၼ်။ ၼႂ်းၼၼ်ႉ ပႃႇတီႇ ၼူၵ်ႉယုင်းပေႉ 9 တီႈၼင်ႈ၊ ပႃႇတီႇ ႁူဝ်သိူဝ် ပေႉ 6 တီႈၼင်ႈ။ ပႃႇတီႇသၢင်ႇသီႈ 2 တီႈၼင်ႈလႄႈ ပႃႇတီႇရၶႅင်ႇ 1 တီႈၼင်ႈ ပႃႇတီႇ တီႊမွၵ်ႇၶရေသီႇၵူၼ်းၶိူဝ်းႁူမ်ႈ ( လူႇမဵဝ်းပွင်းၸူင်ႇ တီႊမွၵ်ႇၶရေသီႇပႃႇတီႇ) 1 တီႈၼင်ႈ။ ပၢင်လိူၵ်ႈတင်ႈသွမ်ႈၵမ်းၼႆႉ ၽူႈမီးသုၼ်ႇတွတ်ႈၶႅပ်းၵၢင်ၸႂ် မိူင်းမၢၼ်ႈပတ်းပိုၼ်ႉ မီး 2 လၢၼ်ႉပၢႆ။


text:
ပၢင်ၵုမ်သၽႃးမိူင်းတႆး ပွၵ်ႈၵမ်း 2 ၵမ်းထူၼ်ႈ 6 တေတႄႇၶိုၼ်း ၼႂ်းႁူဝ်လိူၼ်ၵျႃၼ်ႊ၊ မွၵ်ႇထိုင်ၽူႈတႅၼ်း သၽႃးၵူႈၵေႃႉ ႁႂ်ႈဢွၼ်ၵၼ်ႁွတ်ႈတူၼ်ႈတီး ၼႂ်းဝၼ်းတီႈ 5 လိူၼ်ၵျႃၼ်ႊ။
ဝၼ်းတီႈ 06/06/2017 သၽႃးမိူင်းတႆး တေၸတ်းႁဵတ်းပၢင်ၵုမ် ပွၵ်ႈၵမ်း 2 ၵမ်းထူၼ်ႈ 6 တီႈလုမ်း သၽႃးမိူင်းတႆး ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း။ ယူႇတီႈလုမ်းသၽႃးမိူင်းတႆး ပွင်ႇလႅင်းထိုင် ၽူႈတႅၼ်း သၽႃးဢၼ်ၵဝ်ႇ/ မႂ်ႇ ၵူႈၸႄႈဝဵင်း။
ၼၢင်းၵွင်ၶမ်း ၽူႈတႅၼ်းသၽႃးမႂ်ႇ ပႃႇတီႇႁူဝ်သိူဝ် ၶဵတ်ႇလိူၵ်ႈတင်ႈမၢႆ(1) ၸႄႈဝဵင်းမိူင်းသူႈ လၢတ်ႈဝႃႈ “ လိူၼ်ၼႃႈဝၼ်းတီႈ 6 ၼႆႉ၊ ၶဝ်မွၵ်ႇႁွင်ႉႁဝ်း တႃႇတေႁပ်ႉၶေႃႈၵၢဝ်ႇၵိၼ်ႇ ၽူႈတႅၼ်းမႂ်ႇ ဢၼ်ပေႉပၢင်လိူၵ်ႈတင်ႈ သွမ်ႈမႃးတႃႇမႃးႁပ်ႉၼႃႈတီႈၽူႈတႅၼ်း။ လိၵ်ႈမွၵ်ႇတႄႉ ၶႃႈႁဝ်းလႆႈႁပ်ႉမိူဝ်ႈဝၼ်းတီႈ 17 လိူၼ်ၼႆႉ၊ ၼႂ်းလိၵ်ႈမွၵ်ႇၼၼ်ႉ ႁႂ်ႈၽူႈတႅၼ်းႁွတ်ႈၽႅဝ် တူၼ်ႈတီး ၼႂ်းဝၼ်းတီႈ 5 လိူၼ်ၵျႃၼ်ႊ” ဝႃႈၼႆ။
ၼွၵ်ႈလိူဝ်ၼၼ်ႉ ၼႂ်းပၢင်ၵုမ်သၽႃးၵူၼ်းမိူင်း တီႈၼေႇပျီႇတေႃႇၵေႃႈ မိူဝ်ႈဝၼ်းတီႈ 18/05/2017 ၼၼ်ႉ ၸတ်း ႁဵတ်းပၢင်ၵၢဝ်ႇၵိၼ်ႇ ၽူႈတႅၼ်းသၽႃး ၵူၼ်းမိူင်း ဢၼ်ပေႉပၢင်လိူၵ်ႈတင်ႈသွမ်ႈမႃးၼၼ်ႉ ယဝ်ႉတူဝ်ႈလီငၢမ်း ဝႃႈၼႆ။
ၽူႈတႅၼ်းသၽႃးမႂ်ႇ ဢၼ်ပေႉပၢင်လိူၵ်ႈတင်ႈသွမ်ႈ ၼႂ်းဝၼ်းတီႈ 01 လိူၼ်ဢေႊပရိူဝ်ႊ ပီ 2017 ၼၼ်ႉ- ၼႂ်းၸႄႈ ဝဵင်းၵဵင်းတုင် ပႃႇတီႇသၢင်ႇသီႈ ၶဵတ်ႇလိူၵ်ႈတင်ႈမၢႆ(2) ဢူးသျႃႇမူၺ်ႇလသျႅၼ်ႊ၊ ၼႂ်းၸႄႈဝဵင်းၵေးသီး ပႃႇတီႇႁူဝ်သိူဝ် ၽူႈတႅၼ်းသၽႃးၵူၼ်းမိူင်း ၸၢႆးဢွင်ႇၵျေႃႇ၊ ၶဵတ်ႇလိူၵ်ႈတင်ႈ မၢႆ (1) ၸၢႆးၸၢမ်ႇမိူင်း၊ ၶဵတ်ႇလိူၵ်ႈ တင်ႈမၢႆ(2) ၸဝ်ႈၶမ်းပိူင်ႇၾႃႉ။ ၼႂ်းၸႄႈဝဵင်းမိူင်းသူႈသမ်ႉ ၽူႈတႅၼ်းသၽႃးၵူၼ်းမိူင်း ၸၢႆးထုၼ်းဢေး၊ ၶဵတ်ႇလိူၵ်ႈတင်ႈ မၢႆ(1) ၼၢင်းၵွင်ၶမ်း၊ ၶဵတ်ႇလိူၵ်ႈတင်ႈ မၢႆ(2) ၸၢႆးလိူၼ်မျၢတ်ႈလႄႈ ၼႂ်းၸႄႈဝဵင်းယွင်ႁူၺ်ႈ ပႃႇတီႇၼူၵ်ႉယုင်း ၶဵတ်ႇလိူၵ်ႈတင်ႈမၢႆ(1) ဢူႇၶိၼ်ႇမွင်ႇဝိၼ်း ၸဵမ်ၸိူဝ်းၼႆႉ ။
ၽူႈတႅၼ်းၼႂ်းသၽႃးမိူင်းတႆးသမ်ႉ ၽူႈတႅၼ်းပႃႇတီႇသၢင်ႇသီႈ 32 ၵေႃႉ၊ ၽူႈတႅၼ်းပႃႇတီႇႁူဝ်သိူဝ် 24 ၵေႃႉ၊ ၽူႈတႅၼ်း ပႃႇတီႇၼူၵ်ႉယုင်း 21 ၵေႃႉ၊ ၽူႈတႅၼ်းပႃႇတီႇတဢၢင်း 7 ၵေႃႉ၊ ၽူႈတႅၼ်းပႃႇတီႇပဢူဝ်း 6 ၵေႃႉ၊ ၽူႈတႅၼ်း ပႃႇတီႇ လႃးႁူႇ 1 ၵေႃႉ၊ ၽူႈတႅၼ်းပႃႇတီႇၵူင်းၵၢင်ႉ 1 ၵေႃႉ၊ ၽူႈတႅၼ်းပႃႇတီႇ သိူဝ်ၽိူၵ်ႇ 1 ၵေႃႉ၊ ၽူႈတႅၼ်းၽွင်းလူင် ၾၢႆႇ ၸၢဝ်းၶိူဝ်း 7 ၵေႃႉလႄႈ ၽူႈတႅၼ်းတပ်ႉသိုၵ်းမၢၼ်ႈ 34 ၵေႃႉ။


text:
ၼေႃႇၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ 2 ၸႄႈဝဵင်းလွႆလႅမ် ၊ ၼၢင်းမျႃႉထူၺ်း ဢၼ်ပေႉလိူၵ်ႈတင်ႈ (08/11/2015) လၢတ်ႈဝႃႈ – ပေႃးမၼ်းၼၢင်းလႆႈၶဝ်ႈၼႂ်းသၽႃး ၊ တေၶတ်းၸႂ် တုၵ်းယွၼ်းပၼ် ႁႂ်ႈဝဵင်းပၢင်လူင် ပဵၼ်ၸၼ်ႉၸႄႈဝဵင်း ။
ၵဵဝ်ႇၵပ်းလွင်ႈၼႆႉ ၼၢင်းမျႃႉထူၺ်း လၢတ်ႈတီႈၸုမ်း ၶၢဝ်ႇၽူႈတွႆႇႁွၵ်ႈဝႃႈ – ဝဵင်းပၢင်လူင်ၼႆႉ ၶႃႈတေယွၼ်းၶိုၼ်ႈႁႂ်ႈပဵၼ် ၸၼ်ႉၸႄႈဝဵင်းသေ တေၶတ်းၸႂ်ယုၵ်ႉမုၼ်းပၼ် ၸၼ်ႉယူႇၸၼ်ႉၵိၼ် ၸၼ်ႉပၢႆးမၢၵ်ႈမီး ၊ ပၢႆးပၺ်ၺႃလႄႈပၢႆးယူႇလီ ။
“ ဝဵင်းပၢင်လူင်ၼႆႉ ပေႃးဝႃႈၶိုၼ်ႈပဵၼ်ၸၼ်ႉၸႄႈဝဵင်းၸိုင် ၼႂ်းဝဵင်းၼႆႉ တေမီးလုမ်းႁင်းၵူၺ်း ။ တေဢမ်ႇလႆႈၵႂႃႇတီႈလွႆလႅမ် ၊ ႁဝ်းၶႃႈၶႂ်ႈလႆႈၶႂ်ႈပဵၼ် ၸၼ်ႉၸႄႈဝဵင်းႁိုင်ယဝ်ႉ ။ ပေႃးဝႃႈမီးလုမ်းႁင်းၵူၺ်း မီးႁူင်းယႃႁင်းၵူၺ်း ၊ မီးၵူႈၸိူဝ်ႉၵူႈလွင်ႈႁင်းၵူၺ်းၼႆ တွၼ်ႈတႃႇၵူၼ်းဝၢၼ်ႈၵူၼ်းမိူင်းႁဝ်းၶႃႈ တေၶႅမ်ႉလႅပ်ႈ ၵႂႃႇမႃးငၢႆႈလီ ၊ ၵွပ်ႈၼၼ် ႁဝ်းၶႃႈတေတုၵ်းယွၼ်း ႁႂ်ႈပေႃးလႆႈပဵၼ်ၸႄႈဝဵင်း ။ ပေႃးဝႃႈဝဵင်းပၢင်လူင် ပဵၼ်ၸၼ်ႉၸႄႈဝဵင်းမႃးၸိုင် ၵူၼ်းဝၢၼ်ႈၵူၼ်းမိူင်းၵေႃႈ တေႁူႉၸၵ်းၵဵဝ်ႇၵပ်း လွင်ႈလုမ်းလွင်ႈၸႆး လွင်ႈပၵ်းပိူင် ၸိူဝ်းၼႆႉ ။ ၵူၼ်းမိူင်းၵေႃႈ တေလႅတ်းသႅဝ်းမႃးလိူဝ်ၼႆႉထႅင်ႈ – ဝႃႈၼႆ ။
သိုပ်ႇလၢတ်ႈဝႃႈ – ဢၼ်ဢမ်ႇလႆႈပဵၼ်ၸၼ်ႉၸႄႈဝဵင်းသေပွၵ်ႈၼႆႉ ပေႃးမႃးတူၺ်းၶိုၼ်းၸိုင် မၼ်းပဵၼ်ယွၼ်ႉပိူဝ်ႈ ပိူင်ငဝ်ႈပိုင်းမိူင်း 2008 ၊ မၼ်းတေလႆႈမူၼ်ႉမႄး 2008 ဢွၼ်တၢင်း ။ ပေႃးဝႃႈမူၼ်ႉမႄးပၵ်းပိူင်မၢႆမီႈ ၊ ပဵၼ်မႃးၸွမ်းပၵ်းၸွမ်းပိူင်ယဝ်ႉၼႆတႄႉ ႁဝ်းၶႃႈတိုၼ်းတေတုၵ်းယွၼ်း ၊ တိုၼ်းယုမ်ႇယမ်ၼင်ႇၼႆ ။
မၼ်းၼၢင်းလၢတ်ႈၼႄထႅင်ႈဝႃႈ – ယိၼ်းၸူမ်းၶွပ်ႈၸႂ်ၼိူဝ် ႁူဝ်ပဝ်ႈပႃႊတီႊႁူဝ်သိူဝ် ၸဝ်ႈၶုၼ်ထုၼ်းဢူး ၊ ၵွပ်ႈဝႃႈ မၼ်းၸဝ်ႈမႃးထိုင်တီႈဝဵင်းပၢင်လူင်သေ မႃးႁွင်ႉဢဝ်ၽူႈၶဝ်ႈပႃႊတီႊတင်း ၵူၼ်းမိူင်းႁူပ်ႉထူပ်းၵၼ် ။ လွင်ႈၼႆႉပဵၼ်ၼမ်ႉတွၼ်း တွၼ်ႈတႃႇၵူၼ်းမိူင်းႁဝ်းၶႃႈဢၼ်ၼိုင်ႈ ၊ ႁႂ်ႈၵူၼ်းမိူင်းႁဝ်းၶႃႈပွင်ႇၸႂ်ၼိူဝ် လၵ်းၵၢၼ် ပႃႊတီႊၵၢၼ်မိူင်း ၊ ႁူႉၵၢၼ်မိူင်းမႃး ၊ ဢၼ်ၼႆႉ ႁဝ်းၶႃႈယိၼ်းၸူမ်းၶွပ်ႈၸႂ်ထိုင် ၸဝ်ႈၶုၼ်ထုၼ်းဢူးလႄႈ ၽူႈၶဝ်ႈပႃႊတီႊ ဢိၵ်ႇ ၽူႈၶဝ်ႈၶွမ်ႊမတီႊၶဝ်တင်းသဵင်ႈ – ဝႃႈၼႆ ။
ၼၢင်းမျႃႉထူၺ်းၼႆႉ ပဵၼ်လုၵ်ႈၸုမ်းပႃႊတီႊႁူဝ်သိူဝ် (SNLD) ၶဝ်ႈၶႅင်ႇၵၢၼ်လိူၵ်ႈတင်ႈ သၽႃးၸႄႈမိူင်း တီႈၶဵတ်ႇလိူၵ်ႈတင်ႈမၢႆ 2 ၸႄႈဝဵင်းပၢင်လူင် ၸိုင်ႈတႆးပွတ်းၸၢၼ်း။ လႆႈၶႅပ်းၵၢင်ၸႂ် 6,827 ၶႅပ်း ၊ ပေႉၵၢၼ်လိူၵ်ႈတင်ႈ ၼႂ်းၸႄႈဝဵင်းပၢင်လူင် ။